ΒΟΥΛΗ ΤΩΝ ΕΛΛΗΝΩΝ 
ΠΕΡΙΟΔΟΣ Κ΄- ΣΥΝΟΔΟΣ Γ΄ 
ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ



                                                     ΠΡ Α Κ Τ Ι Κ Ο
                                             (Άρθρο 40 παρ. 1 Κ.τ.Β.)


Στην Αθήνα, σήμερα, 11 Δεκεμβρίου 2025, ημέρα Πέμπτη και ώρα 13.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Αθανάσιου Καββαδά, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Νέο Εθνικό Πρόγραμμα Ανάπτυξης, μεταφορά Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων στην Ανεξάρτητη Αρχή Δημοσίων Εσόδων και λοιπές διατάξεις».
Στη συνεδρίαση παρέστησαν ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, ο Υφυπουργός Αγροτικής Ανάπτυξης και Τροφίμων κ. Χρήστος Κέλλας, καθώς και αρμόδιοι υπηρεσιακοί παράγοντες.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
[bookmark: _Hlk233735203]Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Μπουκώρος Χρήστος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Νικητιάδης Γεώργιος, Σπυριδάκη Αικατερίνη (Κατερίνα), Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μπάρκας Κωνσταντίνος, Παππάς Νικόλαος, Λαμπρούλης Γεώργιος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Ζεϊμπέκ Χουσείν, Πέρκα Θεοπίστη (Πέτη), Τσακαλώτος Ευκλείδης, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή, Μανούσος Γεώργιος και Παπαϊωάννου Αρετή.
Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Νικόλαος Κακαβάς, Πρόεδρος του ΔΣ της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ), Παναγιώτης Λαμπρινός, Προϊστάμενος της Γενικής Διεύθυνσης Δημοσίων Επενδύσεων της Γενικής Γραμματείας Προγράμματος Δημοσίων Επενδύσεων και Εθνικού Προγράμματος Ανάπτυξης του Υπουργείου Εθνικής Οικονομίας και Οικονομικών, Κωνσταντίνος Κόλλιας, Πρόεδρος του Οικονομικού Επιμελητηρίου της Ελλάδας (ΟΕΕ), Δημήτριος Ραπτόπουλος και Κωνσταντίνος Λόης, Πρόεδρος και Αντιπρόεδρος του ΔΣ του Πανελλήνιου Συλλόγου Εργαζομένων στον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΠΣΕ - ΟΠΕΚΕΠΕ), αντίστοιχα, Μενέλαος Γαρδικιώτης, Πρόεδρος του ΔΣ του Γεωτεχνικού Επιμελητηρίου Ελλάδας (ΓΕΩΤΕΕ), Ιωάννης Καββαδάς, προσωρινός Πρόεδρος του ΔΣ του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ) εκπροσωπώντας την Ανεξάρτητη Αρχή Δημοσίων Εσόδων (ΑΑΔΕ) και  Χαραλαμπία (Χαρά) Καούνη και Σταύρος Ακαλίδης, Προϊσταμένη της Διεύθυνσης Προϋπολογισμού και Δημοσιονομικών και Προϊστάμενος της Διεύθυνσης Οργάνωσης της Ανεξάρτητης Αρχής Δημοσίων Εσόδων (ΑΑΔΕ), αντίστοιχα.
[bookmark: _Hlk216519797]Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Γεώργιος Πιτσιλής, Διοικητής της Ανεξάρτητης Αρχής Δημοσίων Εσόδων (ΑΑΔΕ), Φάνης Σπανός, Γενικός Γραμματέας του ΔΣ της Ένωσης Περιφερειών Ελλάδας (ΕΝΠΕ), Παύλος Σατολιάς, Πρόεδρος του ΔΣ της Εθνικής Ένωσης Αγροτικών Συνεταιρισμών (ΕΘΕΑΣ), Ιωάννης Χατζής, Γενικός Διευθυντής του ΔΣ του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ), Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ) και Νικόλαος Παυλονάσιος, Πρόεδρος της Πανελλήνιας Ένωσης Νέων Αγροτών (ΠΕΝΑ).
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Κυρίες και κύριοι συνάδελφοι, καλημέρα.
Επειδή σήμερα θα διεξαχθεί η ψηφοφορία στις Βρυξέλλες για Πρόεδρο του Eurogroup, πριν την έναρξη της συνεδρίασης και πιστεύοντας ότι διερμηνεύω τα αισθήματα όλων, θα ήθελα να αναφερθώ στην υποψηφιότητα του Υπουργού Οικονομικών, Κυριάκου Πιερακάκη, για το αξίωμα του Προέδρου του Eurogroup. 
Είναι η πρώτη φορά στην ιστορία που Υπουργός Οικονομικών της Ελλάδας διεκδικεί αυτό το αξίωμα. Πριν από λίγα χρόνια, η Ελλάδα ήταν το «μαύρο πρόβατο» στην Ευρωπαϊκή Ένωση. Κανείς δε θα μπορούσε να φανταστεί μια τέτοια εξέλιξη. Σήμερα, έχει εξυγιάνει τα δημόσια οικονομικά της, ανέκτησε την επενδυτική βαθμίδα, αναβαθμίζεται διαρκώς από τους ξένους οίκους, ενώ καταγράφει σταθερά και αυξημένο δείκτη μεγέθυνσης της οικονομίας της σε σύγκριση με το μέσο όρο της ευρωζώνης. 
Η υποψηφιότητα του Έλληνα Υπουργού Οικονομικών για τη θέση του Προέδρου του Συμβουλίου των Υπουργών Οικονομικών της Ευρωζώνης, αποτυπώνει τη βελτίωση της αξιοπιστίας και την αναβάθμιση της οικονομίας μας και επιβεβαιώνει την ενίσχυση της διεθνούς εικόνας και του κύρους της Ελλάδας. 
Η υποψηφιότητά του είναι μια ξεχωριστή τιμή για τη χώρα μας. Η διαδικασία αναμένεται να ολοκληρωθεί αργότερα, σήμερα προς το απόγευμα και ως Πρόεδρος της Επιτροπής Οικονομικών Υποθέσεων θέλω να ευχηθώ στον Υπουργό μας, τον κ. Κυριάκο Πιερακάκη  «καλή επιτυχία».
Το λόγο έχει ο κ. Παπαθανάσης.
ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε.
Είναι πολύ σημαντική η σημερινή συνεδρίαση, η ακρόαση των φορέων. 
Θα ήθελα και εγώ να ευχηθώ στον Υπουργό τον κ. Πιερακάκη, «καλή επιτυχία», είναι πολύ σημαντικό για την Ελλάδα, το γεγονός ότι αυτό το Eurogroup δημιουργήθηκε για να αντιμετωπίσει τα προβλήματα της εποχής εκείνης και σήμερα εμείς διεκδικούμε την Προεδρία σε ένα τόσο σημαντικό οργανισμό. 
Θα ήθελα να πω, πολύ σύντομα, ότι συζητάμε για το Νέο Εθνικό Πρόγραμμα Ανάπτυξης στο νομοσχέδιο που είναι υπό συζήτηση και για τη μεταβίβαση των αρμοδιοτήτων του ΟΠΕΚΕΠΕ στην ΑΑΔΕ. Να θυμίσω, ότι πέρυσι με το ν.5140/2024 ψηφίσαμε για το Αναπτυξιακό Πρόγραμμα Δημοσίων Επενδύσεων, το Εθνικό Πρόγραμμα Ανάπτυξης είναι ένα μέρος του Αναπτυξιακού Προγράμματος Δημοσίων Επενδύσεων. Μάλιστα, είναι πολύ σημαντικό, γιατί είναι η δύναμη, η δυνατότητα της χώρας να δαπανήσει εμπόρους προς την κοινωνία και την οικονομία. Εντός του Αναπτυξιακού Προγράμματος Δημοσίων Επενδύσεων είναι και το Ταμείο Ανάκαμψης, όπου αυτή τη στιγμή όλα τα κράτη μέλη έχουν καταθέσει το Πρόγραμμα Αναθεώρησης του Ταμείου έτσι ώστε να προχωρήσουν κάποια κράτη μέλη στο επόμενο αίτημα εκταμίευσης. Η Ελλάδα είναι μία από τις πρώτες χώρες που υπέβαλε και ταυτόχρονα εντός ολίγου, ίσως την άλλη εβδομάδα, θα υποβάλουμε το έβδομο αίτημα.
Επειδή ακούστηκαν πάρα πολλά και μάλιστα, από ένα κόμμα της Αντιπολίτευσης σχετικά με το τι σημαίνει η «αναθεώρηση». Προφανώς, δεν υπήρχε γνώση του θέματος. Θα ήθελα λοιπόν να σας πω ότι οι αναθεωρήσεις στα προγράμματα από συστάσεως των ευρωπαϊκών προγραμμάτων, κύριε συνάδελφε, Εισηγητή της Μειοψηφίας, έχουν πάντοτε σχεδιασμό τις αναθεωρήσεις. Τι σημαίνει αυτό; Ότι καθώς υπάρχει σε εξέλιξη ένα πρόγραμμα αναθεωρείται, διότι κάποια έργα «τρέχουν» περισσότερο και θέλει η πολιτεία να ενισχύσει και κάποια έργα «τρέχουν» λιγότερο και ο βασικός στόχος του κράτους μέλους- κάθε κράτους μέλους, όχι μόνο της Ελλάδας- είναι να μην απωλέσει αυτούς τους πόρους που είναι ευρωπαϊκοί πόροι. Είναι δηλαδή, η συμμετοχή της Ευρώπης στο πλαίσιο της πολιτικής συνοχής όπως είναι και η Κοινή Αγροτική Πολιτική στο πλαίσιο της κοινωνικής συνοχής. Διότι, σύμφωνα με τη συνθήκη θα πρέπει για να ζούμε στην ενιαία αγορά, να δίνει το κάθε κράτος τη συμμετοχή ως ένα ποσοστό του Ακαθάριστου Εγχώριου Προϊόντος. Βέβαια, υπάρχουν κάποια κράτη τα οποία δίνουν μεν, όπως δίνει η Ελλάδα, αλλά παίρνει περισσότερα χρήματα από κάποια άλλα κράτη που έχουν υψηλότερο Ακαθάριστο Εγχώριο Προϊόν. Αυτή είναι η λεγόμενη σύγκλιση των κρατών μελών και είναι στο πλαίσιο της πολιτικής συνοχής. Μέσα λοιπόν, σε αυτή τη διαδικασία, υπάρχουν και οι αναθεωρήσεις. Έτσι λοιπόν, το Ταμείο Ανάκαμψης ως ένα ευρωπαϊκό πρόγραμμα έχει τις αναθεωρήσεις και όλα τα κράτη μέλη κάνουν τις αναθεωρήσεις. 
Έχουμε λοιπόν, μερικές φορές απεντάξεις, όπως είναι τα αντιπλημμυρικά, όπου μπορούμε και τα μεταφέρουμε σε άλλο ευρωπαϊκό πρόγραμμα ή έχουμε και απεντάξεις ενεργειακών ζητημάτων όπως το πρόγραμμα «Απόλλων». Αλλά προσέξτε, ενισχύουμε άλλα προγράμματα. Εδώ, θα πρέπει να δούμε, γιατί ακούσαμε δηλώσεις του συγκεκριμένου κόμματος, που φαίνεται ότι δεν κατανοεί το τι συμβαίνει παρότι η κυβέρνησε πολλά χρόνια την Ελλάδα, ότι μέσα σε αυτό εμείς απαξιώνουμε το Ταμείο Ανάκαμψης. Θα σας ρωτήσω, ρητορικά μεν, αλλά εάν ας πούμε για την υγεία η αύξηση του προϋπολογισμού για το πρόγραμμα προληπτικών εξετάσεων «Προλαμβάνω» που πάνω από 30.000 γυναίκες βρέθηκαν σε προκαταρκτικό στάδιο καρκίνου, αν έχει νόημα η αύξησή του ή όχι. Αυτό κάναμε. Αυξήσαμε αυτό. Είναι για τον καρκίνο του παχέος εντέρου, για τα καρδιαγγειακά. Αυξήσαμε λοιπόν, τους πόρους που πάμε σε αυτό το πρόγραμμα, για να μπορούν περισσότεροι Έλληνες, περισσότερες Ελληνίδες, να έχουν πρόσβαση με περισσότερους προληπτικούς ελέγχους. Γιατί πιστεύουμε, ότι αυτό στηρίζει την Ελληνίδα και τον Έλληνα και βεβαίως, βελτιώνει και την ποιότητα της ζωής του. Αν κάποιος βρει προληπτικά ότι είναι σε ένα προκαταρκτικό στάδιο, προλαμβάνει εξελίξεις. 
Δημιουργήσαμε την πολυκαναλική εξυπηρέτηση πολιτών για τις υπηρεσίες υγείας γραμμή 1566. Πρώτη φορά στην Ελλάδα μπορείτε να τηλεφωνήστε και να πάρετε όλες τις πληροφορίες που θέλετε. Δεν υπήρχε και αυτό έγινε από το Ταμείο Ανάκαμψης, από την αναθεώρηση, από τη μείωση άλλων έργων και δημιουργήσαμε αυτό.
Επέκταση του Εθνικού Μητρώου Ασθενών, ώστε να συμπεριλαμβάνει περιπτώσεις καλοηθών όγκων ενισχύοντας την πληρότητα των δεδομένων και τη διαχείριση ογκολογικής φροντίδας. Το προσθέσαμε στην αναθεώρηση. 
Ενσωμάτωση ψηφιακών εργαλείων με στόχο τη βελτίωση αποτελεσματικότητας της ηλεκτρονικής συνταγογράφησης για τους γιατρούς, για να μπορούμε να έχουμε μια καλύτερη εικόνα και στον φάκελο ασθενούς. 
Για τις ευάλωτες ομάδες πολιτών. Αύξηση έκδοση καρτών αναπηρίας από 80.000 που είχαμε εγκρίνει να εκδοθούν, αυξήσαμε με την αναθεώρηση σε 150.000 έτσι ώστε, να μπορέσουν να πάρουν όλοι οι συμπολίτες μας που έχουν ανάγκη. 

	Ενίσχυση του προγράμματος Προσωπικός Βοηθός ΑμεΑ, με το πρόσθετο προϋπολογισμό ώστε να παραταθεί η διάρκειά του.
	Για τα νοικοκυριά, επέκταση του προγράμματος «Gigabit voucher». 
	Για τις κατοικίες, ενίσχυση του προγράμματος που αφορούν στους ηλιακούς θερμοσίφωνες. 
	Ενίσχυση για τα έργα υποδομών, το έργο «έξυπνες γέφυρες». 
	Ενίσχυση του προγράμματος, Οδικής ασφάλειας, για το μεγάλο πρόβλημα που έχουμε τα ατυχήματα στους δρόμους. Αυτό κάναμε στην Αναθεώρηση, με έξυπνες διαβάσεις σε σχολικές μονάδες για τα παιδιά, για να είναι πιο προστατευμένα τα παιδιά την ώρα που περνούν απέναντι στο δρόμο.
	Για το περιβάλλον, νέος κύκλος του προγράμματος Δασικής Προστασίας «ANTINERO».
	Ενίσχυση χρηματοδότησης των δήμων για έργα υποδομών διαχείρισης αστικών λυμάτων.
	Θα μπορούσα να σας πω πολλά, αυτό σημαίνει αναθεώρηση. Αυτό σημαίνει αναθεώρηση. Αυτό σημαίνει αναθεώρηση. Θα πρέπει επιτέλους το ΠΑΣΟΚ, να μάθει τι σημαίνει αναθεώρηση για το Ταμείο Ανάκαμψης. Θα πρέπει επιτέλους να διαβάσετε και να γνωρίζετε. Θα πρέπει να μας πείτε, συμφωνείτε με αυτά που σας είπα ή δεν συμφωνείτε; Νομίζω επιτέλους θα πρέπει να είμαστε υπεύθυνοι σε αυτά που κάνουμε και να μη λέμε πράγματα στον αέρα, χωρίς να έχουν βάση. 
Ευχαριστώ, κύριε Πρόεδρε. 
[bookmark: _Hlk216354107]	ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Θα προχωρήσουμε επί της διαδικασίας και θα σας δώσω, το λόγο κ. Νικητιάδη.
[bookmark: _Hlk216354180]	ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας): Επί της διαδικασίας, ζητάω το λόγο.
[bookmark: _Hlk216354526]	ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Θα τον πάρετε το λόγο, δεν θα μιλήσει άλλος. Εσείς θα μιλήσετε.
[bookmark: _Hlk216354568]	ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας):  Είναι κρίσιμο διαδικαστικό θέμα αυτό που θέλω να θέσω κύριε Πρόεδρε, γι’ αυτό ζήτησα το λόγο. Δηλαδή, ο χρόνος είναι περιορισμένος. Ήδη έχει περάσει μισή ώρα και βλέπω εδώ, ότι ο κ. Πιτσιλής, δηλώνει ότι στις 14:15 θα αποχωρήσει. Τι σημαίνει αυτό το πράγμα; Σημαίνει, ότι άμα πάτε με τη σειρά ο κ. Πιτσιλής, δε θα ερωτηθεί. Δε θα μας πει αυτά για τα οποία τον καλέσαμε. Λέω λοιπόν, ότι ο κύριος Υπουργός όλα αυτά που είπε ορθώς τα λέει, αλλά έπρεπε να τα πει στην επόμενη συνεδρίαση και όχι, στη συνεδρίαση της ακρόασης των φορέων.
[bookmark: _Hlk216354653]	ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Κύριε Νικητιάδη, επιμένετε εσείς.
[bookmark: _Hlk216355497]	ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας):  Ζητάμε, να προτάξετε τον κ. Πιτσιλή …
	ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Δεν αφήνεται το Προεδρείο να κάνει τη δουλειά του κ. Νικητιάδη. Λοιπόν, κυρίες και κύριοι συνάδελφοι αρχίζει η 2η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας Οικονομικών, με τίτλο «Νέο Εθνικό Πρόγραμμα Ανάπτυξης, μεταφορά Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων στην Ανεξάρτητη Αρχή Δημοσίων Εσόδων και λοιπές διατάξεις».
	Είναι μαζί μας ο Αναπληρωτής Υπουργός Εθνικής Οικονομίας και Οικονομικών o κ. Νικόλαος Παπαθανάσης και η Γενική Γραμματέας Προγράμματος Δημοσίων Επενδύσεων και Εθνικού Προγράμματος Ανάπτυξης, η κυρία Αικατερίνη Οικονόμου.
[bookmark: _Hlk216356161]	Κυρίες και κύριοι συνάδελφοι, καλωσορίζουμε και τους εκπροσώπους των φορέων που έχουν κληθεί στη συνεδρίαση της Επιτροπής, είτε δια ζώσης, είτε μέσω Webex. Οι εκπρόσωποι των φορέων έχουν τη δυνατότητα, να τοποθετηθούν αρχικά, για 3 λεπτά. Στη συνέχεια, θα διεξαχθούν ερωτήσεις από τους εισηγητές και ειδικούς  αγορητές των κοινοβουλευτικών ομάδων και από όποιον άλλον Βουλευτή το επιθυμεί, τις οποίες θα κληθούν να απαντήσουν, όπως προβλέπεται από τον Κανονισμό της Βουλής. Θα ήθελα να τηρηθεί ο χρόνος των τριών λεπτών, διότι ακολουθεί η 3η συνεδρίαση, στις 16:00, εδώ σε αυτή την αίθουσα.
	Πριν προχωρήσουμε στους φορείς, θα δώσω όπως είπα, το λόγο στον κ. Νικητιάδη.
	ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας): Ευχαριστώ, κύριε Πρόεδρε. Συγνώμη, αν παράκαμψα τη διαδικασία, άλλωστε και εσείς δώσατε το λόγο στον Υπουργό, πριν ξεκινήσει η διαδικασία, οπότε συχωρεμένοι όλοι. Βλέπω εδώ είναι 20 φορείς, 3 λεπτά ο καθένας, είναι 60 λεπτά σύνολο. Η ώρα είναι 13:30. Στις 14:30 θα έχουν ολοκληρώσει οι φορείς.
	Άρα, εμάς που μας ενδιαφέρει πάρα πολύ και υποθέτω και τους άλλους συναδέλφους από τα άλλα κόμματα, να ακούσουμε τον κ. Πιτσιλή που έχει έρθει από την (ΑΑΔΕ) για την οποία είναι το μισό νομοσχέδιο, ζητούμε να προταχθεί ο κ. Πιτσιλής. Ζητούμε να δώσει και τις απαντήσεις προτασσόμενος ο κ. Πιτσιλής και μετά να ακούσουμε όση ώρα θέλουμε τους υπόλοιπους φορείς. 
Σας ευχαριστώ.
	ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Συμφωνούμε και εμείς, κύριε Πρόεδρε.
	ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Έχουν προταθεί 32 φορείς από τα κόμματα. Καλέσαμε 20 φορείς και απάντησαν αρνητικά οι 6. Οπότε έχουμε 14 φορείς, είτε δια ζώσης, είτε μέσω Webex. 
	Οι κάτωθι φορείς δε θα έρθουν. Το Τεχνικό Επιμελητήριο Ελλάδας, δε θα μπορέσει να παρευρεθεί λόγω ανειλημμένων υποχρεώσεων. Ο Σύνδεσμος Επιχειρήσεων και Βιομηχανιών (ΣΕΒ) και ο Σύνδεσμος Βιομηχανιών Ελλάδος (ΣΒΕ) δε θα συμμετάσχουν. Καθώς επίσης, ο Σύνδεσμος Εξαγωγών (ΣΕΒΕ), δε θα συμμετέχει στη σημερινή συνεδρίαση λόγω της κηδείας του επίτιμου Προέδρου του ΣΕΒΕ, Αντώνη Δούρου. Θερμά συλλυπητήρια και από εμάς στο σύνδεσμο, αλλά και στους οικείους του.
Ακόμη, η Γενική Συνομοσπονδία Επαγγελματιών Βιοτεχνών Ελλάδος (ΓΣΕΒΕΕ), δεν απάντησε. Ενώ, η Ομοσπονδία Συλλόγων Υπουργείου Οικονομικών (ΟΣΥΟ), δεν μετέχει λόγω συμμετοχής σε συνέδριο της ΑΔΕΔΥ, αλλά θα αποστείλει υπόμνημα. 
	Έχω μιλήσει και εγώ με τον κ. Πιτσιλή, όπως είπατε και εσείς και ο Υπουργός και βέβαια, αυτή τη στιγμή θα προταθεί ο κ. Πιτσιλής ο οποίος βρίσκεται στη Νέα Υόρκη. Είναι 06:00, ξέρετε ότι εμείς είμαστε μπροστά 7 ώρες και έχει στη διάθεσή του μιάμιση ώρα για να τοποθετηθεί, αλλά και να απαντήσει σε όποιες ερωτήσεις δεχθεί από τους εισηγητές και τους ειδικούς αγορητές. Αλλά όμως, εδώ μαζί μας, βρίσκεται και ο κ. Ιωάννης Καββαδάς, προσωρινός Πρόεδρος του ΟΠΕΚΕΠΕ. Όπως επίσης, και η κυρία  Χαρά Καούνη, Προϊσταμένη της Διεύθυνσης Προϋπολογισμού και Δημοσιονομικών της ΑΑΔΕ, και ο κ. Σταύρος Ακαλίδης, Προϊστάμενος της Διεύθυνσης Οργάνωσης της ΑΑΔΕ, οπότε οι απαντήσεις θα δοθούν και από τους δύο κυρίους και τη μία κυρία που είπα προηγουμένως. Τον λόγο έχει τώρα, ο κ, Πιτσιλής.
	ΓΕΩΡΓΙΟΣ ΠΙΤΣΙΛΗΣ (Διοικητής Ανεξάρτητης Αρχής Δημοσίων Εσόδων (ΑΑΔΕ)): Για την ακρίβεια έχω μια ώρα, στις 07:30 εδώ, θα πρέπει να διακόψω υποχρεωτικά. Σας ευχαριστώ, για την πρόσκληση. Να πω κι εγώ, ότι είναι μεγάλη χαρά καταρχήν, μιλώντας για την υποψηφιότητα του Έλληνα Υπουργού Εθνικής Οικονομίας Οικονομικών. Είναι μεγάλη και η δική μας χαρά που υπάρχει αυτή υποψηφιότητα και να εκφράσω την ευχή, να αναλάβει αυτό το αξίωμα ο Έλληνας Υπουργός Οικονομικών. Όλο αυτό αντανακλά μεταξύ άλλων και την πολύ σημαντική δουλειά που έχει γίνει στην Ελληνική Οικονομία τα τελευταία χρόνια και θεωρούμε και εμείς σαν Ανεξάρτητη Αρχή Δημοσίων Εσόδων, ότι έχουμε συμβάλει σε πολύ μεγάλο βαθμό, σε όλη αυτή την δουλειά.
	Τα δημόσια έσοδα το 2017 ήταν 48 δις, το 2024 έφτασαν τα 71 δις. Έχουμε αύξηση δημοσίων εσόδων κατά 50% και το κενό Φ.Π.Α από το σχεδόν 30%. Αναμένουμε και τις ανακοινώσεις της Ευρωπαϊκής Επιτροπής, σήμερα αναμένεται να μειωθεί θεαματικά. Με την ευχή λοιπόν, όλα να πάνε καλά, θα ήθελα να πω δυο λόγια με το υπό συζήτηση νομοσχέδιο που σηματοδοτεί μια νέα μέρα για τη διαχείριση των κοινοτικών ενισχύσεων στη χώρα μας, με τη μεταφορά του ΟΠΕΚΕΠΕ, στην Ανεξάρτητη Αρχή Δημοσίων Εσόδων.
Δεν πρόκειται απλά για μία οργανωτική αλλαγή. Πρόκειται για μία ουσιαστική τομή, που ανταποκρίνεται στις σύγχρονες ανάγκες της ελληνικής γεωργίας, στις απαιτήσεις της ευρωπαϊκής νομοθεσίας και στις προσδοκίες των πολιτών για διαφάνεια, αποτελεσματικότητα και αξιοπιστία. Αυτό που καλούμαστε να κάνουμε είναι να δημιουργήσουμε ένα σύγχρονο, αδιάβλητο και πλήρως ελεγχόμενο σύστημα πληρωμών, το οποίο θα είναι ικανό να ανταποκρίνεται στις προκλήσεις της εποχής και να διασφαλίζει τη χρηστή διοίκηση των εθνικών και ενωσιακών πόρων. 
Η οργανωτική μας δομή, η τεχνική επάρκεια που έχουμε αποκτήσει αυτά τα χρόνια, οι τεχνικές ικανότητες και η αποτελεσματικότητα στη διαχείριση δημοσιονομικών ροών και μάλιστα σε συνθήκες πολύ δύσκολες τα προηγούμενα χρόνια –θυμίζω τις πληρωμές που έγιναν μέσα από την Ανεξάρτητη Αρχή Δημοσίων Εσόδων κατά την διάρκεια του κορονοϊού– είναι οι λόγοι για τους οποίους μας ανατίθεται ο ρόλος του Οργανισμού Πληρωμών, ακριβώς, για να μπορέσουμε να ενισχύσουμε τη διαφάνεια, τη λογοδοσία, την επαγγελματική ακεραιότητα των λειτουργιών αυτών. 
Με το νομοσχέδιο διασφαλίζεται πλήρως, η συνέχιση της δραστηριότητας του Οργανισμού. Όλες οι αρμοδιότητες, όλες οι δομές, το προσωπικό, η περιουσία του ΟΠΕΚΕΠΕ, μεταφέρονται αυτοδίκαια στην Ανεξάρτητη Αρχή Δημοσίων Εσόδων, χωρίς να διακοπούν οι ροές των ενισχύσεων και χωρίς να υπάρχει απώλεια εμπειρίας ή τεχνογνωσίας. Κάθε άλλο μάλιστα. Ήδη, στελέχη της ΑΑΔΕ εργάζονται εντατικά, με πρώτο τον μεταβατικό Πρόεδρο τον κύριο Καββαδά, ο οποίος είναι εκεί μαζί σας και ο οποίος θα απαντήσει και σε πολλές από τις ερωτήσεις που πιθανότατα δε θα μπορέσουμε να καλύψουμε εδώ. Αλλά και μια άλλη ομάδα στελεχών, ήδη εργάζεται μαζί με τα στελέχη του ΟΠΕΚΕΠΕ, ακριβώς για να μπορεί να διασφαλιστεί η ροή των πληρωμών, αλλά και η όσο το δυνατόν ομαλότερη επιχειρησιακή μετάβαση του Οργανισμού στην ΑΑΔΕ. 
Οι εργαζόμενοι του ΟΠΕΚΕΠΕ θα συνεχίσουν να προσφέρουν τις υπηρεσίες τους. Στις περισσότερες περιπτώσεις κιόλας με βελτιωμένο καθεστώς εργασίας, μισθολογικά. Δηλαδή, θα ενταχθούν μισθολογικά στο πλαίσιο της ΑΑΔΕ. Ενισχύονται οι δυνατότητες εκπαίδευσης και εξέλιξης, ώστε να αξιοποιηθεί στο έπακρο το ανθρώπινο δυναμικό του Οργανισμού. Διασφαλίζεται ταυτόχρονα και αυτό είναι πάρα πολύ σημαντικό η θεσμική συνέχεια έναντι των κανόνων της Ευρωπαϊκής Ένωσης, καθώς η διαπίστευση του ΟΠΕΚΕΠΕ μεταφέρεται αυτοδικαίως στην Ανεξάρτητη Αρχή Δημοσίων Εσόδων. Με αυτόν τον τρόπο, η χώρα μας παραμένει απολύτως ευθυγραμμισμένη με το ευρωπαϊκό κεκτημένο και ανταποκρίνεται στις αυξημένες απαιτήσεις της Ευρωπαϊκής Ένωσης για ανεξαρτησία, λογοδοσία και τεχνική επάρκεια των Οργανισμών Πληρωμών. Αποφεύγονται λοιπόν έτσι, οι δημοσιονομικοί κίνδυνοι, καταλογισμοί και διορθώσεις, ενώ ενισχύεται η αξιοπιστία της χώρας μας στο ευρωπαϊκό γίγνεσθαι. 
Δικός μας στόχος είναι να διαμορφώσουμε ένα πλαίσιο, που θα προστατεύει τα δικαιώματα των αγροτών, θα διασφαλίζει την ορθή και διαφανή διαχείριση των ενισχύσεων και θα ενισχύει την εμπιστοσύνη της κοινωνίας στους θεσμούς, συνολικά. Η νέα μέρα για την ΑΑΔΕ ως Οργανισμός Πληρωμών σηματοδοτεί περίοδο σταθερότητας, αξιοπιστίας και προοπτικής, για όλους τους εμπλεκόμενους. Καταστατικός μας στόχος σε αυτή τη διαδικασία, είναι τα χρήματα των Ελλήνων και των ευρωπαίων φορολογουμένων να πηγαίνουν, αποκλειστικά, στους αγρότες που δικαιούνται τις επιδοτήσεις αυτές. Δεσμευόμαστε να υλοποιήσουμε αυτή τη μετάβαση, με σεβασμό στους εργαζόμενους, στους δικαιούχους και στο εθνικό και ευρωπαϊκό νομοθετικό πλαίσιο. 
Σας ευχαριστώ και είμαι στη διάθεσή σας για ερωτήσεις.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κύριο Πιτσιλή. Κατά παρέκκλιση και επειδή πρέπει να αποδεσμευτεί ο Διοικητής, θα τον έχουμε για μία ώρα ακόμη. Αν υπάρχει κάποιος Εισηγητής ή Ειδικός Αγορητής που θέλει να κάνει κάποια ερώτηση στον Διοικητή.
Έχετε το λόγο κύριε Νικητιάδη. 
ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας): Ευχαριστώ πολύ κύριε Πρόεδρε. Κύριε Διοικητά, εμείς από το ΠΑΣΟΚ έχουμε αμφισβητήσει επί της αρχής, τη μετάβαση του ΟΠΕΚΕΠΕ στην ΑΑΔΕ. Θεωρούμε ότι για λόγους αρχής, άλλη είναι η δουλειά που κάνει η ΑΑΔΕ, άλλη είναι η δουλειά που επιτελεί και η αποστολή που έχει ο ΟΠΕΚΕΠΕ. Αυτό λοιπόν, επί της αρχής. Όμως και επί της ουσίας αμφιβάλλουμε, αμφισβητούμε για τη δυνατότητα σας να διαχειριστείτε ένα τόσο μεγάλο εγχείρημα, όπως είναι η αναγέννηση του πρωτογενούς τομέα, μέσα από έναν καινούργιο ΟΠΕΚΕΠΕ.
Έχω ένα ερώτημα σε ένα παράδειγμα, ας πούμε διαχείρισης δικής σας, όπου αποτύχαμε να αντιμετωπίσετε την κοστολόγηση εισαγόμενων προϊόντων που κόστισε 800 εκατομμύρια ευρώ σε χαμένους ίδιους πόρους. Αντιλαμβάνεστε για ποια υπόθεση μιλάω, 350 εκατομμύρια το 2025, σύμφωνα με την έρευνα του «Καλυψώ». Απ’ όσο ξέρουμε έως τώρα, 367 εκατομμύρια το 2022, μετά από έρευνα της OLAF, τα οποία ήδη έχουμε μετακυλήσει και τα πληρώνει ο ελληνικός λαός. 
Περαιτέρω κύριε Διοικητά, εσείς με απόφασή σας, ορίσατε προϊστάμενο της Γενικής Διεύθυνσης Οικονομικών Υπηρεσιών. Επανατοποθετήσατε δηλαδή και αφήσατε παράνομα στη θέση του, για σχεδόν ακόμη ένα χρόνο, έως ότου δρομολογηθεί η μετονομασία της Γενικής Διεύθυνσης Οικονομικών Υπηρεσιών σε Γενική Διεύθυνση Οικονομικών και Τεχνικών Υπηρεσιών, τον κύριο Καββαδά. Τόσο πολύτιμος είναι ο κ. Καββαδάς; Θεωρείτε ότι θα προλαβαίνει να εκτελεί τα καθήκοντα του Διοικητή του ΟΠΕΚΕΠΕ και τα καθήκοντα του Γενικού Διευθυντή της Γενικής Διεύθυνσης Οικονομικών και Τεχνικών Υπηρεσιών, αλλά και θα εκτελεί το πρόγραμμα προμηθειών εκατοντάδων εκατομμυρίων; Σίγουρα θα προλαβαίνει τη δουλειά του; Ερωτώ, γιατί με τροπολογία που κατατέθηκε στο Υπουργείο Εργασίας και Κοινωνικής Ασφάλισης, δόθηκαν παρατάσεις στις συμβάσεις υπηρεσιών φύλαξης και καθαριότητας της ΑΑΔΕ, της υπηρεσίας σας, έως την ολοκλήρωση των διαγωνιστικών διαδικασιών για σύναψη νέων συμβάσεων Ανεξάρτητης Αρχής. Την ευθύνη για αυτά, είχε ο κ. Καββαδάς και δεν προλαβαίνατε και παίρνουνε παρατάσεις. Δεν πρόλαβε να τα κάνει. 
Το κυριότερο όμως και θέλω να μου πείτε. Υπάρχει έκθεση εσωτερικού ελέγχου στην ΑΑΔΕ, για τον τρόπο που διενεργεί τις προμήθειες αγαθών υπηρεσιών και έργων η Γενική Διεύθυνση του κυρίου Καββαδά; Αν υπάρχει, σε τι συμπέρασμα έχει καταλήξει και πως την έχετε αξιοποιήσει; Θα μας την καταθέσετε εδώ στην Επιτροπή, αυτή την έκθεση;
Ολοκληρώνοντας, θα επαναλάβω κύριε Διοικητά, ότι εμείς ήδη, ζητήσαμε την παραίτηση του κ. Καββαδά, από τον τρόπο που παρουσιάστηκε στην Εξεταστική Επιτροπή και από όσα κατέθεσε. Παραλλήλως και από το γεγονός ότι την ώρα που κάνει όλα αυτά, είναι στη μία υπηρεσία, στην άλλη υπηρεσία, αναλαμβάνει τον ΟΠΕΚΕΠΕ, χάνουμε διαγωνισμούς, παίρνουν παρατάσεις οι διαγωνισμοί επειδή δεν προλαβαίνει, προλαβαίνει να πηγαίνει στις κομματικές συγκεντρώσεις που οργανώθηκαν χτες από τον κύριο Τσιάρα, προκειμένου να ενημερωθούν οι Βουλευτές της Νέας Δημοκρατίας για το χάλι στον ΟΠΕΚΕΠΕ. Ευχαριστώ, κύριε Πρόεδρε. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον Εισηγητή της Μειοψηφίας τον κ. Γεώργιο Νικητιάδη. Ζήτησε το λόγο η κυρία Διαμάντω Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Θα ήθελα να ρωτήσω το εξής. Στην Εξεταστική Επιτροπή του ΟΠΕΚΕΠΕ, όλοι και οι Διοικητές και οι Υπουργοί κλπ., εντοπίζουν σαν το μεγαλύτερο πρόβλημα την έλλειψη προσωπικού και κυρίως, προγραμματιστών. Θα ήθελα να ρωτήσω τον κύριο Πιτσιλή, πόσο θεωρεί ότι μπορεί αυτό να λυθεί. 
Επίσης, στο άρθρο 64 του νομοσχεδίου, προβλέπεται απαγόρευση συμμετοχής σας σε διαδικασίες κινητικότητας για τρία χρόνια. Αυτό δε στερεί από τον υπάλληλο το θεμελιώδες δικαίωμα της μεταβολής της εργασιακής του θέσης, αγνοώντας προσωπικές, οικογενειακές ή επαγγελματικές ανάγκες, που ενδεχομένως προκύψουν σε αυτό το χρονικό διάστημα; 
Ευχαριστώ.

ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε πολύ, την κυρία Μανωλάκου.
Ο κύριος Διοικητής μας ακούει;
ΓΕΩΡΓΙΟΣ ΠΙΤΣΙΛΗΣ (Διοικητής Ανεξάρτητης Αρχής Εσόδων (Α.Α.Δ.Ε.)): Ναι, μπορώ να απαντήσω;
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ναι, έχετε το λόγο κύριε Πιτσιλή, για να απαντήσετε.
ΓΕΩΡΓΙΟΣ ΠΙΤΣΙΛΗΣ (Διοικητής Ανεξάρτητης Αρχής Εσόδων (Α.Α.Δ.Ε.)): Σας ευχαριστώ.
Σε όσα ετέθησαν από τον πρώτο ομιλητή, τα περισσότερα έχουν απαντηθεί ήδη και είναι ερωτήσεις που έχουν ξαναγίνει στο πλαίσιο της Εξεταστικής Επιτροπής. Τα έχω απαντήσει και στην κυρία Μιλένα Αποστολάκη. Να πω εδώ όμως, γιατί οφείλω να επαναλάβω, ότι ο κύριος Καββαδάς, δεν είχε τοποθετηθεί παρανόμως. Το είπα και κατηγορηματικά και στην κυρία Αποστολάκη, σας το ξαναλέω και εδώ. Η τοποθέτησή του ως Γενικού Διευθυντή, ήταν απολύτως νόμιμη, απολύτως σύμφωνη με το Δημοσιοϋπαλληλικό Δίκαιο. Ένας προϊστάμενος όταν παύει η θητεία του, παραμένει στη θέση του σύμφωνα με τον νόμο, μέχρι να υπάρξει νέα τοποθέτηση ή οποιαδήποτε άλλη διαδικασία. 
Τα τελωνειακά που αναφέρατε, σας λέω και εδώ πολύ γρήγορα, ότι αυτά είναι και τα δύο μεγάλες υποθέσεις έρευνας. Δεν αφορούν μόνο την Ελλάδα, αφορούν και άλλες χώρες. Το θέμα της προ-τιμολόγησης μάλιστα, έχει πολύ ισχυρές νομικές διαστάσεις και η Ελλάδα αμφισβητεί τη μεθοδολογία των καταλογισμών αυτών, των ποσών δηλαδή και των υπολογισμών. Υπάρχει μάλιστα, αυτή τη στιγμή συζήτηση με την Ευρωπαϊκή Επιτροπή, η οποία βλέπει εκ νέου όλο αυτό το θέμα. 
Το ζήτημα της έρευνας της Ευρωπαϊκής Εισαγγελίας είναι μία υπόθεση πολύ μεγάλη, στην οποία η Ανεξάρτητη Αρχή Δημοσίων Εσόδων από την πρώτη στιγμή συμμετείχε στην έρευνα και υποστήριξε το έργο της Ευρωπαϊκής Εισαγγελίας. Κατά τα λοιπά, ειδικότερα θέματα θα έχετε την ευκαιρία να ρωτήσετε τον κύριο Καββαδά για τα διαγωνιστικά και μπορώ να σας πει επίσης και εκείνος για τον εσωτερικό έλεγχο. 
Εσωτερικού ελέγχους να ξέρετε εμείς κάνουμε σε όλες μας τις διαδικασίες, με σκοπό ακριβώς να βελτιώνουμε τις διαδικασίες αυτές και όπου υπάρχουν ζητήματα, να τα βελτιώνουμε. Είναι ένας μηχανισμός αυτό-βελτίωσης του Οργανισμού μας, τον οποίο χρησιμοποιούμε πάρα πολύ εκτεταμένα. Όσοι γνωρίζουν τι σημαίνει εσωτερικός έλεγχος «Internal Audit», ξέρουν ακριβώς ότι αυτή η διαδικασία είναι μία διαδικασία πρόληψης για να βελτιώνονται πάντοτε οι διαδικασίες. 
Τώρα όσον αφορά στη δεύτερη ερώτηση που έγινε. Η απαγόρευση μετακινήσεων προβλέπεται ακριβώς, για να μπορέσουμε να διασφαλίσουμε την επιχειρησιακή συνέχεια του Οργανισμού Πληρωμών. Χρειάζεται να παραμείνουν οι εργαζόμενοι στη θέση τους και να βοηθήσουν. Είναι μία διαδικασία, η οποία είναι πολυπαραγοντική, όσον αφορά στην ενσωμάτωση. Σε επίπεδο οργανωτικό, θα υπάρξουν κανονιστικές αποφάσεις οι οποίες θα οργανώσουν το πλαίσιο εσωτερικά. Θα υπάρξουν και ξεχωριστές κάθετες διαδικασίες, αλλά θα υπάρξει και ενσωμάτωση στις οριζόντιες διαδικασίες της ΑΑΔΕ, όπως για παράδειγμα, τα ζητήματα διαχείρισης ανθρώπινου δυναμικού, τα ζητήματα πληροφορικής, προμηθειών και λοιπά. Χρειάζεται σε όλο αυτό το διάστημα να υπάρχει σταθερότητα εργασιακή. Αυτό, είναι λοιπόν, το ένα. 
Δεύτερον, χρειάζεται και οργανωσιακή κουλτούρα κοινή να αναπτυχθεί. Οπότε για να τα πετύχουμε όλα αυτά, πρέπει όλοι να ξέρουμε ότι τα επόμενα χρόνια είμαστε στη θέση μας και δουλεύουμε για το σκοπό για τον οποίο ήδη δουλεύουμε στον ΟΠΕΚΕΠΕ.
[bookmark: _Hlk216356115]Οι ανάγκες σε στελέχωση προσωπικού θα καταγραφούν εννοείται, στο πλαίσιο και της ενσωμάτωσης στον δικό μας Οργανισμό. Ούτως ή άλλως θα υπάρξει και μία αξιολόγηση της δουλειάς όλων των στελεχών του ΟΠΕΚΕΠΕ. Τοπικά μπορούμε να δούμε τις δεξιότητές τους, τις ικανότητές τους και πως μπορούν να βοηθήσουν. Είναι και αυτή μία διαδικασία διαρκής. Στόχος μας είναι, να θωρακιστεί η λειτουργία του Οργανισμού Πληρωμών μέσα στην ΑΑΔΕ.
Να επανέλθω σε ένα από τα θέματα που έθεσε ο πρώτος ομιλητής και να πω ότι θα υπάρξει ανακοίνωση και από τον ίδιο τον ΟΠΕΚΕΠΕ, βεβαίως, γιατί είδαμε τις τοποθετήσεις. Ο ΟΠΕΚΕΠΕ ως υπηρεσία, εφόσον κληθεί να ενημερώσει ένα Κοινοβουλευτικό Κόμμα, το κάνει χωρίς πολιτικό χρώμα υπηρεσιακά, δεν έχει αρνηθεί την ενημέρωση σε κανέναν. Βεβαίως και οποιοδήποτε άλλο Κοινοβουλευτικό Κόμμα ζητήσει ενημέρωση για τα θέματα των πληρωμών, ένα πολύ ευαίσθητο θέμα που αφορά στο σύνολο του αγροτικού κόσμου και της ελληνικής κοινωνίας γενικότερα, είναι στη διάθεση κάθε Κοινοβουλευτικού Κόμματος για να ενημερώσει για οτιδήποτε θέλει το Κοινοβουλευτικό Κόμμα να ρωτήσει και να μάθει.
Σας ευχαριστώ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Σας ευχαριστούμε πολύ κύριε Διοικητά και καλή συνέχεια.
Το λόγο έχει ο κ. Κακαβάς.
ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Καλημέρα, κύριε Πρόεδρε και σας ευχαριστούμε για την πρόσκληση. Κύριοι και κυρίες Βουλευτές, κύριοι εκπρόσωποι, αγαπητοί συνάδελφοι, κύριε Υπουργέ, το νομοσχέδιο αυτό που κατεβάζετέ για τον ΟΠΕΚΕΠΕ πρέπει να αλλάξει τίτλο. Δεν είναι μεταφορά του ΟΠΕΚΕΠΕ στην ΑΑΔΕ. Είναι μία κακή μετακόμιση και «η κολυμπήθρα του Σιλωάμ». 
Ένα νομοσχέδιο για να είναι αποτελεσματικό, πρέπει να έχει τα εξής προαπαιτούμενα και θα ήθελα να παρακαλέσω να μείνει ο κ. Πιτσιλής, διότι αυτά τα οποία είπε είναι όλα έωλα και όλα στον αέρα. Μεταρρύθμιση έχει; Όχι. Μεταρρύθμιση είναι αυτή που έγινε με τα δάση, φύγανε από τις αποκεντρωμένες και πήγανε στο ΥΠΕΝ. Διαφάνεια έχει; Όχι. Έχει το πνεύμα ότι ένα κράτος δεν φοβάται το παρελθόν του και το βελτιώνει για το μέλλον; Όχι. Έχει στόχο; Οι πόροι της ΚΑΠ να καταλήγουν εκεί που πρέπει, δηλαδή στους ανθρώπους της παραγωγής και όχι στους ανθρώπους «τύπου Φραπέδων. Χασάπηδων, Κακαβάδων» κλπ. κλπ.; 
Άρα λοιπόν, εμείς θα σας καταθέσουμε, κύριε Υπουργέ και θέλω να με βλέπετε, έτοιμο νομοσχέδιο. Έτοιμο, με Αιτιολογική Έκθεση και σχέδιο νόμου, το οποίο τι λέει; Αιτιολογική Έκθεση. Ποια είναι τα προαπαιτούμενα και θα παρακαλέσω κύριε Πρόεδρε, να μπει και σε ψηφοφορία. Γιατί είμαι σίγουρος, ότι θα το ψηφίσουν όλοι οι Βουλευτές της Αντιπολίτευσης και αν δε είναι και μυστική η ψηφοφορία, θα το ψηφίσουν και αρκετοί Βουλευτές από την κυβερνητική παράταξη. 
Τι πρέπει να έχει λοιπόν, ένα νομοσχέδιο, αυτό το οποίο λέτε ότι εσείς κάνετε μεταρρύθμιση και όχι μετακόμιση; Πρέπει να έχει ένα αξιόπιστο σύστημα πληρωμών, που να διασφαλίζει ότι τα χρήματα της Κ.Α.Π. θα καταβάλλονται στους πραγματικούς δικαιούχους, χωρίς σκιές, χωρίς εξαιρέσεις και χωρίς φαινόμενα τύπου «Φραπεδών, Χασάπηδων κτλ.», που στιγμάτισαν την αξιοπιστία των ελέγχων. 
Ο πραγματικός αγρότης και ο κτηνοτρόφος, δεν μπορεί να είναι όμηρος ούτε της κακοδιοίκησης, ούτε της αυθαιρεσίας. Έχει κουραστεί να ακούει για αμέλειες, αστοχίες και παρατυπίες. Όλοι λέγανε ότι ο ΟΠΕΚΕΠΕ, είχε διοικητικές αστοχίες και ήρθαν οι θεσμικοί φορείς να το αποκαλέσουν, τοπωνύμιο διαφθοράς και διαπλοκής. Ο δε Πρωθυπουργός, το αποκάλεσε και είπε ότι αναλαμβάνω την πολιτική ευθύνη, γιατί δεν εξυγίανα αναδρομικά τον ΟΠΕΚΕΠΕ, δεν είπε γιατί δεν τον εκσυγχρόνισα. 
Δεύτερον, είναι πολιτική και ηθική υποχρέωση –αυτό κάνουμε εμείς– του κράτους δικαίου, η παραδειγματική τιμωρία όσων παρανόμησαν και η επιστροφή όλων των χρημάτων και των δικαιωμάτων, που παρανόμως δόθηκαν σε βάθος χρόνου. Η τιμωρία αυτή δεν είναι για λόγους εκδίκησης, αλλά είναι για λόγους που επιβάλλει η έννομη τάξη, για να αποκατασταθεί η νομιμότητα. Πρέπει να γίνει ο εντοπισμός όλων των παράνομων χορηγηθέντων  δικαιωμάτων, να γίνει ανάκτηση των ποσών και να επαναδιατεθούν στους πραγματικούς αγρότες, Σε αυτούς που παλεύουν καθημερινά και συνεισφέρουν στην επισιτιστική ασφάλεια. Αυτοί οι νοικοκυραίοι που είναι σήμερα στα μπλόκα. 
Κύριε Υπουργέ και κύριε Πιτσιλή, επειδή αναλάβατε τις πληρωμές από την 1η Νοέμβρη του 2025, σας θυμίζω: Πρώτον, γίνεται Διοικητικό Συμβούλιο την 21η Νοεμβρίου, έχει μέσα θέματα αλλαγής προσώπων διευθυντών της θητείας Μπαμπασίδη και αποσύρονται. Γι’ αυτό και πρέπει να μας πείτε και να απολογηθείτε, γιατί αποσύρθηκαν. Δεύτερον, κάνετε τρεις πληρωμές, βασική, μέτρο 23 και βιολογική και είναι οι χειρότερες πληρωμές της τελευταίας εικοσαετίας. Γι’ αυτό πρέπει να απολογηθείτε, επίσης. Γι’ αυτό εμείς κατεβάζουμε νομοσχέδιο, διότι αυτά τα εξαλείφουμε. 

Τρίτον, το νέο σύστημα βέβαια, δεν μπορεί να λειτουργήσει χωρίς γεωτεχνικούς. Εξάλλου, ήταν παρών ο εκπρόσωπος σας κύριε Πιτσιλή και κύριε Υπουργέ, που η Digi Agri, είναι η μόνη που ασχολήθηκε με το με το σχέδιο νόμου των γεωτεχνικών δημοσίων υπαλλήλων. Ζήτησε λοιπόν από την ελληνική Κυβέρνηση, παρουσία όλων, να αξιοποιήσει τους διαχρονικά σταθερούς πυλώνες γεωτεχνικούς δημοσίους υπαλλήλους που συμβάλλουν στην ανάπτυξη των αγροτικών περιοχών. Τα είπε η Digi Agri, Δεν τα είπα εγώ.
 Άρα λοιπόν, με ένα σύστημα χωρίς γεωτεχνικούς θα έχετε να κάνετε ένα φοροτεχνικό ΟΠΕΚΕΠΕ. Τέτοιους δεν χρειαζόμαστε. Χρειαζόμαστε αναπτυξιακούς φορείς, που αυτό σημαίνει ότι για να στελεχώσετε τους ελεγκτικούς μηχανισμούς, τι κάνετε εσείς οι διανοούμενοι και οι φωστήρες; Ακούστε, κυρίες και κύριοι Βουλευτές. Επιχειρούν με επιστράτευση στο γεωτεχνικό προσωπικό, να το περάσουν ένα είδος νομαδικής εργασίας. Γεγονός, που από Περιφέρεια σε Περιφέρεια, συνιστά κατάφωρη παραβίαση και προσβολή ενάντια στους γεωτεχνικούς δημοσίους υπαλλήλους. Φυσικά, η μετακίνηση του υφιστάμενου προσωπικού με το ίδιο καθεστώς διαρκείας, εννοώ των ανθρώπων του ΟΠΕΚΕΠΕ, θα έχουν την τύχη της ΛΑΡΚΟ. Γράψτε το. 
Είναι αδιανόητο, να μην εξαιρεθούν από το νέο σχήμα πρόσωπα τα οποία είναι πρώτη είδηση μέσα στις δικογραφίες, στις επισυνδέσεις, το «μωρό», ο έτσι, ο άλλος κλπ.. Άρα λοιπόν, με το νομοσχέδιο που καταθέτουμε εμείς, αυτό κάναμε. Διότι, η έρευνα είδαμε τι συμβαίνει όταν αναμίχθηκαν τεχνικοί σύμβουλοι ελεγχόμενοι από την ευρωπαϊκή εισαγγελία. Είδαμε τι συνέβη όταν πρόσωπα πολιτικά προστατευόμενα λειτουργούν χωρίς λογοδοσία και είδαμε τι συμβαίνει με το μπάχαλο των πρόσφατων πληρωμών, που και πάλι ενεπλάκησαν τεχνικοί σύμβουλοι του παρελθόντος. Άρα λοιπόν, συνιστά επανάληψη των ίδιων σκανδαλωδών πρακτικών από τη στιγμή που πάμε να στήσουμε νέο Οργανισμό με παλιά υλικά. 
Το τελευταίο και το κυριότερο είναι ότι διασφαλίζουμε την ομαλότητα στην αγροτική ζωή, διότι δεν είναι διοικητικό μέγεθος, όπως και οι έλεγχοι του ΟΠΕΚΕΠΕ δεν είναι λογιστικοί. Είναι τεχνικοί έλεγχοι και αφορούν παραγωγικές διαδικασίες, βοσκότοπους, αροτραίες, δενδρώδεις καλλιέργειες, ζωικό κεφάλαιο και πάει λέγοντας. Τι κάνουμε λοιπόν εμείς; Φέρνουμε την ομαλότητα στην αγροτική ζωή, το οποίο δεν είναι διοικητικό μέγεθος, είναι πολιτικό μέγεθος. Διότι όταν ο παραγωγός δεν ξέρει πότε θα πληρωθεί, αν πληρωθεί και τι θα κάνει, αντιμετωπίζει ένα σύστημα ύποπτο, που μέχρι αποδείξεως του αντιθέτου πλήττεται η οικονομία της αγροτικής οικονομίας και η οικονομία της χώρας. 
[bookmark: _Hlk216356374][bookmark: _Hlk216356318]Έρχομαι στα άρθρα του νομοσχεδίου τα οποία θα σας καταθέσω, γιατί αυτό είναι νομοσχέδιο και όχι αυτό που φτιάχνετε εσείς. Ξεκινάμε από το σωτήριο έτος 2016. Επιγραμματικά θα διαβάσω τα άρθρα. Το 2019, επισημάναμε τότε με την υφαρπαγή των αρμοδιοτήτων από τον ΟΠΕΚΕΠΕ και τους ιδιώτες της βιολογικής γεωργίας, κτηνοτροφίας από τις ΔΑΟΚ, ότι αυτό θα αντικαταστήσει την πολιτική ηγεσία. Επισημάναμε το 2017, ότι η τεχνική λύση με τους μεταφερόμενους βοσκότοπους και τα μεταφερόμενα ζώα, θα επιβάλλουν μεγάλα πρόστιμα. Δικαιωθήκαμε. Ζητήσαμε το 2020, 2022 –αυτό περιλαμβάνεται στα άρθρα μας– να γίνει το αυτονόητο, το ΟΣΔΕ να περάσει στον λαό και όχι στο χορηγό, δηλαδή στο opengov. Δεν μπορεί αυτή τη στιγμή να υπάρχουν 1.500 αρμοδιότητες, να βλέπουμε τα πάντα, να συνδεόμαστε με τον ΕΦΚΑ, το taxis και αυτή τη στιγμή η μόνη αρμοδιότητα που είναι σε ιδιώτη, να είναι του ΟΠΕΚΕΠΕ. Άρα, λοιπόν κάτι συμβαίνει. Γιατί όταν είναι τύπου taxis ούτε εξαρτάσαι από τα ιδιωτικά συμφέροντα και πορεύεσαι μόνος σου. Δικαιωθήκαμε και σε αυτά. Βέβαια, η τραγική ειρωνεία είναι ότι όταν ξεκίνησε η διαδικασία αυτή για να πάει στο opengov και βγάλαμε συγχαρητήρια επιστολή και για τους εργαζόμενους και για την πολιτική ηγεσία, φάγανε τον πρόεδρο του ΟΠΕΚΕΠΕ, τον Γρηγόρη Βάρρα. Τυχαίο; Μετά ήρθαμε και είπαμε ότι δεν μπορεί αυτή τη στιγμή να υπάρχουν άνθρωποι που να είναι βαρίδια και να μην μπορούν να αφήσουν αυτόν τον γίγαντα να πληρώσει το αυτονόητο. Νομίζετε κύριε Πρόεδρε, ότι η πληρωμή των επιδοτήσεων είναι κάτι που είναι αστροφυσική; Είναι πάρα πολύ απλό. Είναι σαν να χωρίζετε δύο γαϊδουριών άχυρα. Αλλά όταν υπάρχουν ιδιωτικά συμφέροντα και συστήματα τα οποία θέλουν να πληρώνουν τους απατεώνες, συμβαίνει αυτό. Άρα λοιπόν, είχαμε διαπιστώσει ότι υπάρχουν βαρίδια, γιατί τα λεφτά είναι πάρα πολλά. Οπότε, όλη αυτή η ιστορία και όσοι άνθρωποι είχαν τις δικές μας απόψεις, καρατομήθηκαν από διοικήσεις, από Γενικούς Γραμματείς και πάει λέγοντας. Η αιτία του κακού ήταν ότι το 1999 φτιάξανε έναν Οργανισμό που αντί να είναι Νομικό Πρόσωπο Δημοσίου Δικαίου, ήταν Ιδιωτικού Δικαίου, για να έχει στόχο την πληρωμή των απατεώνων και όχι των πραγματικών παραγωγών. Αυτή ήταν η αρχή του κακού. 
Ερχόμαστε λοιπόν τώρα στα άρθρα, γιατί πέρα από τις παρατηρήσεις είναι και οι προτάσεις. Ποιοι την πλήρωσαν με την υπόθεση του ΟΠΕΚΕΠΕ; Τρεις κοινωνικοί φορείς. Πρώτον, αγρότες και κτηνοτρόφοι που παράγουν πραγματικά. Έγιναν θύματα των απατεώνων. Δεύτερον, η Ελλάδα που έγινε περίγελος, μέχρι τα κρατικά κανάλια της Κίνας μας σχολίαζαν και φυσικά το τρίτο, ήταν οι εργαζόμενοι του ΟΠΕΚΕΠΕ. Άρα λοιπόν, όταν εμείς αυτή τη στιγμή βλέπουμε όλα αυτά, τι λέμε; Τι θέλουμε να κάνουμε; Έξι απλά πράγματα, όπως είναι και η αιτιολογική έκθεση. 
Πρώτον, κλείσιμο και ανασύσταση του ΟΠΕΚΕΠΕ σε μορφή Νομικού Προσώπου και όχι στην ΑΑΔΕ, το εξήγησα γιατί. Αυτή είναι σαν το σύστημα που λέμε «Ηλία ρίχτο», επειδή πλέον το σύστημα έχει παραβρωμήσει. Πώς θα είναι; Θα είναι ένα Νομικό Πρόσωπο Δημοσίου Δικαίου, το οποίο θα υπάγεται στο Υπουργείο Αγροτικής Ανάπτυξης και Τροφίμων και όχι στην ΑΑΔΕ, διότι η ΑΑΔΕ είναι εισπρακτικός μηχανισμός και δεν έχει καμία δουλειά. Δεύτερον, έχουμε και μία εναλλακτική λύση κύριε Υπουργέ. Δε θέλετε να είναι στο Υπουργείο, γιατί δεν έχετε εμπιστοσύνη στις πολιτικές ηγεσίες; Να αντιγράψουμε το μοντέλο της Κύπρου, το οποίο μπορούμε να σας το δώσουμε άμεσα. 
Τρίτον, οι αρμοδιότητες πεδίου, εδώ που τσακώνεστε και που δεν απαντάει ο κύριος Πιτσιλής πως θα τις κάνει και οι εφαρμογές προγραμμάτων μεταφέρονται στις αποκεντρωμένες υπηρεσίες του ΥΠΑΑΤ και στις ΔΑΟΚ. Με αυτό, εξασφαλίζουμε ότι δεν είναι το «Γιάννης κερνάει Γιάννης πίνει» όπως γινόταν μέχρι τώρα. Δηλαδή εν ολίγοις, έχουμε δευτεροβάθμιο έλεγχο αυτούς που διενεργούν τους πρωτοβάθμιους ελέγχους και κάνουν την τελική πληρωμή. Τέταρτον, υλοποιώντας το προηγούμενο εδάφιο μεταφέρουμε τους υπαλλήλους του ΟΠΕΚΕΠΕ που είναι εξειδικευμένοι σε ηλεκτρονικές διαδικασίες, στις αποκεντρωμένες υπηρεσίες του ΥΠΑΑΤ και τις ΔΑΟΚ, στο σπίτι τους. 
Τέλος, η μεγαλύτερη τομή που κάνουν οι γεωτεχνικοί με το σχέδιο νόμου που θα σας καταθέσω, είναι η εξαγγελία μας για ένα πραγματικά ελεύθερο και δωρεάν ΟΣΔΕ. Πιο συγκεκριμένα, να γίνουν δημόσιες όλες οι βάσεις δεδομένων και οι ηλεκτρονικοί κώδικες και να φορτωθούν χωρίς προσκόμματα στο κυβερνητικό νέφος, ώστε να έχουμε επιτέλους τεχνολογική αναβάθμιση της όλης διαδικασίας με ένα αντικείμενο και αποδεκτό ψηφιακό γεωργικό μητρώο, το «Farming Rising», που θα επικοινωνεί με όλα τα υπόλοιπα μητρώα, κτηματολόγιο και taxis. Όλα αυτά έπρεπε να γίνουν χθες. Άρα λοιπόν, θλιβόμαστε που δικαιωθήκαμε σε όλα. Θλιβόμαστε, που αυτή τη στιγμή σε αυτό το νομοσχέδιο που είναι το μισό για τον ΟΠΕΚΕΠΕ, σήμερα ο κόσμος δεν ασχολείται με το υπόλοιπο νομοσχέδιο, αλλά με το τι θα γίνει με τον ΟΠΕΚΕΠΕ. Το κυριότερο, είναι ότι αυτή τη στιγμή βλέπουμε πως ενώ έρχεται και η δεύτερη δικογραφία οσονούπω, δε βάζετε μυαλό και θέλετε να έχετε μια από τα ίδια. Δηλαδή, μια κακή μετακόμιση και μια κολυμπήθρα του Σιλωάμ. 
Σας ευχαριστώ πολύ.
ΑΘΑΝΑΣΙΟΣ ΚΑΒΒΑΔΑΣ(Πρόεδρος της Επιτροπής): Κύριε Πρόεδρε, εκφράσατε τις απόψεις σας, 13 λεπτά μιλήσατε. Θέλω να ξέρουν και οι άλλοι φορείς ότι στις 16:00 έχουμε την επόμενη συνεδρίαση. Σήμερα όμως στην Επιτροπή, συζητάμε το συγκεκριμένο νομοσχέδιο, το οποίο έχει κατατεθεί στη Βουλή. Θα μπορούσατε στη διαβούλευση να καταθέσετε αυτό το οποίο μας καταθέτετε τώρα εσείς. 
 ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): (Ομιλία εκτός μικροφώνου)
ΑΘΑΝΑΣΙΟΣ ΚΑΒΒΑΔΑΣ(Πρόεδρος της Επιτροπής): Όπως είπα και στην αρχή, η άποψή σας έχει κατατεθεί. Οπότε συνεχίζουμε. Το λόγο έχει ο κ. Σπανός.

ΦΑΝΗΣ ΣΠΑΝΟΣ (Γενικός Γραμματέας της ΕΝΠΕ και Περιφερειάρχης Στερεάς Ελλάδας, Ένωσης Περιφερειών Ελλάδας): Ευχαριστώ πολύ. Από το σύνολο του νομοσχεδίου, εκ μέρους των Περιφερειών της Ελλάδας, θα τοποθετηθώ μόνο για το ζήτημα του Εθνικού Προγράμματος Ανάπτυξης και το Περιφερειακό Πρόγραμμα Ανάπτυξης, που αφορά στις 13 Περιφέρειες της χώρας. Θα προσπαθήσω πάρα πολύ σύντομα και ελπίζω και στοχευμένα.
Αρχικά,  να πούμε ότι έχουμε μια εξαιρετική συνεργασία με την πολιτική ηγεσία, τον κ. Παπαθανάση, τον κ. Οικονόμου, άμεσοι άνθρωποί μας πάνω στη διαχείριση των εθνικών πόρων. Αυτό βέβαια, δε σημαίνει ότι συμφωνούμε στα πάντα. Σαφώς ακουγόμαστε και αυτό είναι πολύ σημαντικό. Έχουμε ένα Εθνικό Πρόγραμμα Ανάπτυξης στο οποίο ένα σκέλος αφορά στα 13 περιφερειακά προγράμματα. Μεγαλώνει από τα 2.250.000.000 ευρώ στα 2.500.000.000. Έχει δηλαδή μια αύξηση της τάξεως του 11%, η οποία συνοδεύεται από μια πολύ προσεγμένη κατανομή μεταξύ των περιφερειών, τα οποία είναι και τα δύο πολύ θετικά στοιχεία. Σαφώς, από καταβολής κόσμου οι ανάγκες είναι πολύ περισσότερες από τους διαθέσιμους πόρους. Εδώ, θα είναι σημαντικό να έχουμε στο πλαίσιο της συνεργασίας μας τη δυνατότητα των δεσμεύσεων εκεί όπου πέρα της προβλεπόμενης a priori υπερδέσμευσης του 30%, να έχουμε τη δυνατότητα ότι περαιτέρω και σύμφωνα με τις ανάγκες κάθε περιοχής. 
Το δεύτερο σημείο, είναι ότι με αυτό το νόμο οριστικοποιείται πλέον ο μετασχηματισμός του παλαιού ΠΔΕ, που διέθετε χαρακτηριστικά μιας πιο ελεύθερης δεξαμενής σε ένα οργανωμένο πρόγραμμα, με budget, προτεραιότητες, άξονες, προσκλήσεις, δείκτες επίδοσης, επιλεξιμότητας, εντάξεις και βέβαια μετρήσεις απορροφήσεων αλλά και ποιοτικής επίτευξης των στόχων. Γεγονός, που έρχεται να νοικοκυρέψει ένα ολόκληρο πλαίσιο, που είναι οι δημόσιες δαπάνες, αναπτυξιακές και επενδυτικές δημόσιες δαπάνες. Μάλιστα δίνει τη δυνατότητα πιο εύκολα από ότι στο παρελθόν, να υποστηρίξει μια ευρύτερη γκάμα δράσεων. Όχι μόνο δηλαδή πλέον, τα δημόσια έργα με την στενή έννοια, τσιμέντο, άσφαλτο, αλλά με μια πιο ευρεία μέσα από κοινωνικές δράσεις, ψηφιακές κ.ο.κ.. Βέβαια, να απευθύνεται πρωτογενώς μέσα από τις περιφέρειες ως διαχειριστής και σε ένα πλήθος φορέων δίχως να υπάρχει η ανάγκη της διαδικασίας, της προγραμματικής σύμβασης που μπορεί να χρηματοδοτήσει ένα φορέα. Άρα λοιπόν, κι εδώ έχουμε μια διευκόλυνση της διαδικασίας.
Το τρίτο θετικό στοιχείο που παρατηρούμε και κρατάμε, είναι ότι αποσυνδέεται το νέο πρόγραμμα από τα μεταφερόμενα του παλιού σε επίπεδο εμπράξεων. Δηλαδή, το 2021-2025 που υλοποιήθηκε μισούσης της διάρκειας του εαυτού του, θα αφήσει σε όλες τις Περιφέρειες κάποια έργα εκτελούμενα. Είναι σημαντικό ότι οι νέοι προϋπολογισμοί που παίρνουμε, είναι καθαροί και τα παλιά έργα θα ενταχθούν σε κωδικούς που δε θα τραβάνε από το καινούργιο πρόγραμμα. 
Τι ζητούμε και είναι πολύ σημαντικό για μας. Όπως αποσυνδέονται τα παλιά του παλιού προγράμματος σε επίπεδο εντάξεων, να αποσυνδεθούν και σε επίπεδο ορίων πληρωμών. Αυτό πρακτικά σημαίνει, ότι τα όρια πληρωμών ενός 5ετούς προγράμματος, να είναι κάθε χρόνο ίσα τουλάχιστον με το 1/5 του αντίστοιχου προγράμματος. Ούτως ώστε, να είναι μία ομαλή ροή και υλοποίηση έργων και αντίστοιχα στο κλείσιμο της προγραμματικής περιόδου του 2030, να μπορούν όλες οι Περιφέρειες και οι φορείς υλοποίησης που «κρέμονται» από αυτές, να έχουν ολοκληρωμένες και καλά χρηματοδοτημένες δράσεις. Περάσαμε πολύ δύσκολα στα προηγούμενα 3 χρόνια. Πέρυσι τέτοια εποχή, δόθηκε μια τεράστια ανάσα και αυτό πρέπει να συνεχιστεί απρόσκοπτα για να υλοποιούνται τα έργα, που τόσο πολύ έχουμε ακόμα και σήμερα ανάγκη.
Για τις προ δεσμεύσεις αναφέρθηκα. Πρέπει να τις έχουμε εξασφαλισμένες και να μπορούν να σχεδιάσουν και προκαταβολικά πάνω σε αυτές.
Κλείνω με τις εξής συγκεκριμένες προτάσεις. Έχουμε να κάνουμε με μια τρόπον τινά περιθωριοποίηση των περιφερειακών προγραμμάτων. Δηλαδή, να έρθουν πιο ολοκληρωμένες διαχειρίσεις των Περιφερειών. Η πιο βασική από αυτές τις προτάσεις, είναι η προέγκριση της αντίστοιχης συλλογικής απόφασης, που ακολουθεί την αρχική απόφαση ένταξης πράξης, την τροποποιητική που απευθύνεται στον Περιφερειάρχη. Δηλαδή, να μπορεί όταν εντάσεις ένα έργο, η τελική ένταξη να είναι από τον επικεφαλής του φορέα που το τρέχει. Δηλαδή, τον Περιφερειάρχη της εκάστοτε Περιφέρειας. 
Το δεύτερο στην ανακατανομή αναπτυξιακών στόχων. Εύστοχα, έχει μπει μία δυνατότητα μέχρι το 20% καθενός στόχου, να έχεις τροποποίηση εσωτερική μέσα από την Περιφέρεια. Θεωρούμε, όμως, ότι θα πρέπει και η όποια τροποποίηση άνω του 20% να γίνεται όχι υπηρεσιακά, με απόφαση πολιτικού οργάνου, το οποίο όμως θα πρέπει να είναι από το περιφερειακό συμβούλιο. Άρα λοιπόν, θέλουμε τα περιφερειακά μας συμβούλια να τους δίνετε τη δυνατότητα να επιλέξουν την ανακατανομή αξόνων στην κάθε περιφέρεια σε ποσοστό άνω του 20%, με τελική αποφασιστική αρμοδιότητα.
Ένα τελευταίο. Ποσόστωση τεχνικής βοήθειας. Είναι κάτι που θα ακουστεί ασήμαντο, αλλά θέλουμε να κρατηθεί, γιατί το θεωρούμε χρήσιμο στη δουλειά μας. Η τεχνική βοήθεια στα προγράμματα είναι 2%, για προγράμματα μέχρι το ύψος των 200 εκατομμυρίων ευρώ και 1% για τα προγράμματα που είναι μεγαλύτερα των 200. Θεωρούμε σωστό, να είναι μέχρι 2% για το σύνολο των προγραμμάτων. Η τεχνική βοήθεια, είναι αυτό που βοηθάει τους φορείς υλοποίησης, αλλά και την ίδια την Περιφέρεια, να ωριμάσει τις διαδικασίες, να τρέξει τα προγράμματα και να μπορέσει να υλοποιήσει έργα. Άρα λοιπόν, η δυνατότητα του 2% είναι πολύ σημαντική.
Τέλος, στις συμβάσεις μίσθωσης έργου, να δίνεται η δυνατότητα σύναψης συμβάσεων μίσθωσης έργου. Αυτό που υπάρχει δηλαδή στα τομεακά προγράμματα και στις υπηρεσίες των υπουργείων, να επεκταθεί και στις υπηρεσίες διαχείρισης των Περιφερειών. 
Θέλω να ευχαριστήσω το Υπουργείο Οικονομικών στο σύνολό του και τους υπηρεσιακούς συνεργάτες για τη δουλειά που γίνεται από κοινού και προβλέπουμε σήμερα σε ένα νέο εθνικό πρόγραμμα ανάπτυξης και σε 13 περιφερειακά προγράμματα ανάπτυξης, που πραγματικά θα επιτελέσουν την ανάπτυξη σε επίπεδο υποδομών και δράσεων από εθνικούς πόρους στη χώρα μας. 
Σας ευχαριστώ. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ. Σπανό.
Το λόγο έχει ο κ. Λαμπρινός.

ΠΑΝΑΓΙΩΤΗΣ ΛΑΜΠΡΙΝΟΣ (Προϊστάμενος της Γενικής Διεύθυνσης Δημοσίων Επενδύσεων, εκπροσωπώντας τη Γενική Γραμματεία Προγράμματος Δημοσίων Επενδύσεων και Εθνικού Προγράμματος Ανάπτυξης του Υπουργείου Εθνικής Οικονομίας και Οικονομικών): Σας ευχαριστώ κύριε Πρόεδρε. Αξιότιμε κύριε Υπουργέ και κύριοι Βουλευτές, σας ευχαριστώ για την πρόσκληση εδώ για να παρουσιάσουμε συνοπτικά το Εθνικό Πρόγραμμα Ανάπτυξης μέσα από την οπτική ματιά της Γενικής Διεύθυνσης Δημοσίων Επενδύσεων, η οποία ανήκει πράγματι στη Γενική Γραμματεία Προγράμματος Δημοσίων Επενδύσεων και Εθνικού Προγράμματος Ανάπτυξης.
Η υπηρεσία μας, αποτελείται από δύο διευθύνσεις. Η μία είναι η Διεύθυνση Διαχείρισης Εθνικού Προγράμματος Ανάπτυξης. Ουσιαστικά δηλαδή, είναι το αντικείμενο αυτό το οποίο περιβάλλεται μέσα στο σχέδιο νόμου. Επίσης, είναι και η Διεύθυνση Δημόσιων Επενδύσεων, που ουσιαστικά εκτελεί και χρηματοδοτεί κυρίως το Αναπτυξιακό Πρόγραμμα Δημοσίων Επενδύσεων.
Το είπε και ο κύριος Υπουργός, αλλά θα ήθελα να επισημάνω, ότι αυτό το Αναπτυξιακό Πρόγραμμα Δημοσίων Επενδύσεων αποτελείται από τρεις βασικούς άξονες. Είναι τα συγχρηματοδοτούμενα προγράμματα, με προεξάρχοντα βέβαια το ΕΣΠΑ. Είναι το Ταμείο Ανάκαμψης και το Εθνικό Πρόγραμμα Ανάπτυξης. Αυτό δεν υπήρχε πάντα στην ιστορία των δημοσίων επενδύσεων. Ωστόσο, μετά το 2019, με τη θέσπιση του νόμου 2635/19, πράγματι, θεσπίστηκε για πρώτη φορά ένα εθνικό πρόγραμμα. Ένα πρόγραμμα, το οποίο θα αποτελούνταν από εθνικούς πόρους. Μέχρι τότε εντάσσονταν έργα, αλλά χωρίς όμως κάποιο προγραμματισμό και χωρίς κάποια συλλογική προσπάθεια για το τι ακριβώς εντάσσονταν. Μετά, έγινε αυτό το πρόγραμμα, το πρώτο που έγινε. Η πρώτη περίοδος του προγράμματος ήταν το 2021-2025 και ήταν η πρώτη προγραμματική περίοδος του Εθνικού Προγράμματος Ανάπτυξης. Τα χαρακτηριστικά του, εμφανή. Ουσιαστικά, χρηματοδοτείται αμιγώς από εθνικούς πόρους. Μάλιστα με τον καινούριο νόμο, θα μεταφραστούν και όποια ήταν αμφισβητούμενα στο συγχρηματοδοτούμενο, έτσι ώστε να γνωρίζουμε όλοι ότι μέσα στο Εθνικό Πρόγραμμα Ανάπτυξης, εντάσσονται έργα που θα χρηματοδοτηθούν από αμιγώς εθνικούς πόρους.
Άλλα χαρακτηριστικά, είναι ότι ουσιαστικά διαχειρίζεται μέσα από τη Δημόσια Διοίκηση. Θέλω να πω με αυτό, ότι φορείς χρηματοδότησης είναι τα Υπουργεία και οι Περιφέρειες και ακριβώς οι υπηρεσίες διαχείρισης του προγράμματος αυτού, είναι οι υπηρεσίες των Υπουργείων και της Περιφέρειας. Έχουν αρκετά αυξημένη δυνατότητα έτσι ώστε, να προγραμματίζονται μέσα από τα Υπουργεία και τις Περιφέρειες το κάθε πρόγραμμα. Θέλω να πω με αυτό, ότι τα βασικά χαρακτηριστικά του Εθνικού Προγράμματος Ανάπτυξης είναι τα τομεακά προγράμματα, τα περιφερειακά και τα ειδικά προγράμματα.
Τα τομεακά, είναι αυτά τα οποία διαμορφώνουν όλα τα υπουργεία. Το κάθε υπουργείο έχει ένα δικό του προϋπολογισμό και μέσα σε αυτόν τον προϋπολογισμό εντάσσει έργα της αρμοδιότητάς του. Οι Περιφέρειες εξίσου έχουν το δικό τους προϋπολογισμό και εντάσσουν μέσα σε αυτόν, τα προγράμματα και τα έργα τα οποία ουσιαστικά εξυπηρετούν τους στόχους τους οποίους είναι καθορισμένοι και στο σχέδιο νόμου που συζητάμε, την κοινωνική συνοχή, ανάπτυξη υποδομών, πολιτική προστασία, ψηφιακός μετασχηματισμός. Δηλαδή, μια ευρεία γκάμα στόχων, οι οποίοι δεν έχουν ένα συμβολικό χαρακτήρα, όπως ενδεχομένως θα μπορούσαν να είχαν σε άλλες προσεγγίσεις. Έχουν συγκεκριμένους προϋπολογισμούς και μέσα σε αυτούς, κάθε περιφέρεια και κάθε υπουργείο, εντάσσει τα έργα του στην ανάπτυξη υποδομών και μέσα σε αυτή θα έχει συγκεκριμένο προϋπολογισμό. Άρα λοιπόν, μιλάμε για ένα ξεκάθαρο σύστημα και μια διαφανή διαδικασία που τον πρώτο λόγο τον έχουν οι φορείς χρηματοδότησης, τα Υπουργεία με τις αρμοδιότητες τους και οι Περιφέρεις με τις αρμοδιότητές τους.
Φυσικά, υπάρχουν και τα ειδικά προγράμματα, με προεξάρχοντα όπως γνωρίζουμε όλοι, το Ειδικό Πρόγραμμα Φυσικών Καταστροφών, το οποίο ουσιαστικά πόσο αναγκαίο είναι ειδικά στη σημερινή εποχή. Άλλα προγράμματα είναι, τα προγράμματα ΣΔΙΤ, οι συμπράξεις δημόσιου και ιδιωτικού τομέα, η Δίκαιη Αναπτυξιακή Μετάβαση και του Υπουργείου Παιδείας της Κυβέρνησης.
Μέσα σε αυτή λοιπόν τη δομή, έρχεται αυτός ο νόμος. Θα μου πείτε, χρειαζόταν; Μα υπήρχε ο νόμος 2635/19. Πράγματι, υπήρχε αυτός και όπως είπαμε θέσπισε για πρώτη φορά το Ειδικό Πρόγραμμα Ανάπτυξης. Ωστόσο όμως, παρότι λειτούργησε σχετικά καλά, υπήρχαν προβληματισμοί και προβλήματα δημιουργήθηκαν στο θέμα της γραφειοκρατίας και άλλων διαδικασιών. Έτσι, με τη συνεργασία όλων αυτών των φορέων χρηματοδότησης προσπαθήσαμε να βρούμε μηχανισμούς και να αποτυπωθούν στο σχέδιο νόμου, οι οποίοι ακριβώς θα έχουν έναν στόχο, να απλοποιήσουν αυτές τις διαδικασίες. Γιατί το κύριο και καθοριστικό σημείο για την ανάπτυξη, είναι αυτή η δυνατότητα. Άρα λοιπόν, όπως είπα και στην αρχή, δίνεται μια ιδιαίτερη βαρύτητα στον κάθε φορέα χρηματοδότησης, στο κάθε Υπουργείο, να μπορέσει να διαμορφώσει το δικό του πρόγραμμα. Μάλιστα, του δίνεται και ευελιξία να διαμορφώσει και τους προϋπολογισμούς αλλά και να τροποποιήσει τους προϋπολογισμούς του. Επομένως, ας πούμε, θα έχει τη δυνατότητα να μπορέσει να αναπτύξει τα έργα του και την πολιτική του με ένα σχετικά εύκολο τρόπο. Η υπηρεσία μας, η υπηρεσία δηλαδή η Γενική Διεύθυνση Δημοσίων Επενδύσεων ως υπηρεσία συντονισμού αυτό που θα κάνει πια, θα είναι γενικά να δίνει οδηγίες, κατευθύνσεις, προκειμένου να διευκολυνθεί όλη αυτή η διαδικασία.
Άλλο σημείο το οποίο βοηθά και τη συμβολή της Δημόσιας Διοίκησης, των δημόσιων υπηρεσιών που ουσιαστικά υλοποιούν το ΕΠΑ; Ότι μέσα από το σχέδιο νόμου προβλέπεται να αξιοποιούν οι υποστελεχωμένες γενικά δημόσιες υπηρεσίες, αξιολογητές και ελεγκτές από την αγορά, ιδιώτες από επιμελητήρια. Έτσι ώστε, με έναν τρόπο που θα κατευθύνεται μέσα από το Υπουργείο να μπορεί ο κάθε Περιφερειάρχης και ο κάθε Υπουργός να αξιοποιεί όλους αυτούς τους μηχανισμούς, τα μητρώα αξιολογητών, τα μητρώα ελεγκτών, προκειμένου να διευκολύνεται και να επιταχύνεται η διαδικασία τόσο της αξιολόγησης του έργου, όσο φυσικά και των ελεγκτών.
Άλλα σημεία που θα ήθελα να πω. Φυσικά ότι ακριβώς χρειαστείτε στην πορεία θα τα επισημάνουμε. Μέσα από το σχέδιο νόμου, δίνεται υποχρέωση δημοσιοποίησης. Άρα λοιπόν, εδώ ερχόμαστε να αγγίξουμε τη διαφάνεια. Αυτό σημαίνει, ότι όλα τα έργα τα οποία θα εντάσσονται στο καινούργιο πρόγραμμα του ΕΠΑ, θα αναρτώνται στην εκεί ιστοσελίδα. Έχουμε μηχανισμούς καταγγελιών για τυχόν –που όλοι γνωρίζουμε– προβλήματα που δημιουργούνται μέσα από την αξιοποίηση του δημόσιου χρήματος. Επίσης, υπάρχει και η αποφυγή σύγκρουσης συμφερόντων. Άλλο θέμα, το οποίο ουσιαστικά μας αφορά στη σημερινή εποχή ιδιαίτερα.
Ένας άλλος θεσμός που διαμορφώνεται μέσα από το σχέδιο νόμου, είναι η Επιτροπή Παρακολούθησης. Ουσιαστικά θα είναι μια Επιτροπή, η οποία θα αποτελείται και από δημόσιους φορείς αλλά και εκπροσώπους των κοινωνικών φορέων, η οποία ακριβώς θα έχει αυτό που λέει και ο τίτλος, να παρακολουθήσουν το βαθμό ωριμότητας, το βαθμό υλοποίησης του προγράμματος και όπου χρειάζεται να παρεμβαίνουν και να προτείνουν στον αρμόδιο Υπουργό να γίνονται παρεμβάσεις, να γίνονται τροποποιήσεις και ούτω καθεξής.
Επίσης, όπως είχε πει και λίγο πριν ο Περιφερειάρχης, ότι το σχέδιο νόμου δεν ξεχνά. Φυσικά, επειδή υπάρχει συνέχεια, όλα τα έργα τα οποία έχουν ενταχθεί μέχρι και 31 Δεκεμβρίου στο Εθνικό Πρόγραμμα Ανάπτυξης. Αυτά λοιπόν, θα συνεχίσουν για άλλα 3 χρόνια να υλοποιούνται και θα έχουν έναν δικό τους προϋπολογισμό. Δεν είναι αυτός ο προϋπολογισμός ο οποίος φαίνεται στο Εθνικό Πρόγραμμα, που μιλάμε για ένα αρχικό προϋπολογισμό 13.157.000.000 και με τις υπερδεσμεύσεις γύρω στα 16 δις. Όχι θα έχουμε και ένα ποσό 5,7 δις, που θα αφορά σε αυτά τα έργα, τα οποία έχουν ενταχθεί στο προηγούμενο ΕΠΑ. Έτσι, θα υπάρχει συνέχεια σε όλα αυτά τα οποία έχουν ενταχθεί.
Κύριε Πρόεδρε, αυτά ήθελα να πω τελείως συνοπτικά και τα πιο σημαντικά που θεωρώ ότι θα έπρεπε να ειπωθούν. Φυσικά, ό,τι χρειάζονται οι αξιότιμοι κύριοι Βουλευτές να συμβάλλουμε με τις απαντήσεις μας.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ. Λαμπρινό. Ήταν πάρα πολύ σημαντικά αυτά τα οποία είπατε. Θα συνεχίσουμε με τον κ. Κωνσταντίνο Κόλλια για 3 λεπτά. 
ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου της Ελλάδας): Ευχαριστώ πολύ κύριε Πρόεδρε, ιδιαίτερα από την πλευρά μου για την πρόσκληση και τη δυνατότητα να εκφράσει ο φορέας μας τις απόψεις του επί του παρόντος νομοσχεδίου και ειδικά, σε ό,τι αφορά στο σκέλος του Εθνικού Προγράμματος Ανάπτυξης 2026 – 2030, το οποίο ουσιαστικά εγκαινιάζει τη δεύτερη προγραμματική περίοδο εφαρμογής του θεσμού και η αλήθεια είναι ότι έρχεται σε μια κομβική συγκυρία για την ελληνική οικονομία.
Έρχεται σε μία συγκυρία, όπου η χώρα βρίσκεται σε φάση ανάκαμψης με σταθεροποιημένες θετικές τάσεις στους βασικούς του οικονομικούς δείκτες, σημαντική μείωση της ανεργίας και αυξανόμενη επενδυτική δραστηριότητα. Επομένως, οι δράσεις και οι πολιτικές οφείλουν να σχεδιάζονται και να επανασχεδιάζονται όπου απαιτείται, λαμβάνοντας υπόψη τις μεταβαλλόμενες οικονομικές και κοινωνικές συνθήκες.
Το Πρόγραμμα πρέπει να γίνει ευέλικτο και ικανό να ανταποκριθεί σε έκτακτες προκλήσεις, διασφαλίζοντας ταυτόχρονα τη μέγιστη δυνατή απορροφητικότητα των πόρων. 
Το νέο ΕΠΑ, πρέπει να αποσκοπεί στην ενίσχυση της ανταγωνιστικότητας και της ανθεκτικότητας της Ελληνικής Οικονομίας, με κεντρικό άξονα τη στήριξη μιας κοινωνικά δίκαιης ανάπτυξης που θα διασφαλίζει ότι τα οφέλη της οικονομικής προόδου διαχέονται ισότιμα σε όλα τα κοινωνικά στρώματα και τις γεωγραφικές ενότητες της χώρας. Το νέο ΕΠΑ, πρέπει να αξιοποιήσει και την εμπειρία που αποκτήθηκε κατά την προηγούμενη προγραμματική περίοδο του 2021 - 2025. Οφείλουμε να εντοπίσουμε τα δυνατά σημεία και τις αδυναμίες του προηγούμενου προγράμματος και να ενσωματώσουμε τα σχετικά διδάγματα στο σχεδιασμό της νέας περιόδου. Αυτό επιτρέπει την καλύτερη προσαρμογή των μέτρων και των πολιτικών ώστε να είναι πιο αποδοτικές και να ανταποκρίνονται στις πραγματικές ανάγκες της χώρας.
Το Οικονομικό Επιμελητήριο της Ελλάδας, τοποθετείται θετικά επί του νομοσχεδίου και πιστεύει ότι με προσεκτικό σχεδιασμό των δαπανών και των επενδύσεων θα αποφευχθεί η σπατάλη πόρων και θα διασφαλιστεί η βιωσιμότητα των δράσεων που θα αναληφθούν. Η αξιολόγηση των διαθέσιμων πόρων και η ιεράρχηση των προτεραιοτήτων αποτελούν βασικά στοιχεία για την αποτελεσματική υλοποίηση του προγράμματος.

Για την αντιμετώπιση των προβλημάτων που έχουν επισημανθεί στα άλλα προγράμματα, όπως για παράδειγμα το ΕΣΠΑ ή το Ταμείο Ανάκαμψης και Ανθεκτικότητας, προτείνονται από το Οικονομικό Επιμελητήριο Ελλάδος οι ακόλουθες στοχευμένες ενέργειες. Πρώτον, για την απλοποίηση των γραφειοκρατικών διαδικασιών, την εισαγωγή σύγχρονων ψηφιακών εργαλείων για την αυτοματοποίηση και την επιτάχυνση, που είναι και το ζητούμενο των διαδικασιών. Μείωση του αριθμού των απαιτούμενων εγγράφων, ώστε να περιοριστεί η πολυπλοκότητα και να αποφευχθούν περιττές καθυστερήσεις. Ενοποίηση των εγκρίσεων σε όσο το δυνατόν λιγότερα στάδια, με στόχο την ταχύτερη λήψη αποφάσεων και την απλοποίηση της διαδικασίας.
Δεύτερον, κατάρτιση σαφών οδηγιών υλοποίησης, το οποίο θεωρούμε πολύ σημαντικό. Δημιουργία αναλυτικών εγχειριδίων που θα περιγράφουν βήμα-βήμα τις απαιτούμενες ενέργειες για κάθε στάδιο του έργου. Καθορισμός πρότυπων διαδικασιών, ώστε να διασφαλίζεται η ομοιογένεια και η συνέπεια στην εφαρμογή τους από όλους τους εμπλεκόμενους. Διοργάνωση εκπαιδευτικών σεμιναρίων για τους υπεύθυνους έργων, με στόχο τη συνεχή ενημέρωση και επιμόρφωση τους σχετικά με τις βέλτιστες πρακτικές.
Τρίτον, διαρκής παρακολούθηση και αξιολόγηση. Εφαρμογή μηχανισμών εσωτερικού ελέγχου, που θα επιτρέπουν την έγκαιρη ανίχνευση αποκλίσεων ή προβλημάτων κατά την υλοποίηση του προγράμματος. Θέσπιση τακτικής αξιολόγησης της προόδου και της αποτελεσματικότητας των μέτρων που εφαρμόζονται. Άμεση παρέμβαση για την επίλυση τυχόν ζητημάτων, ώστε να διασφαλίζεται η απρόσκοπτη εξέλιξη του έργου.
Η υιοθέτηση των παραπάνω προτάσεων, πιστεύουμε ότι θα συμβάλει ουσιαστικά στη μείωση των καθυστερήσεων, ενισχύοντας την αποδοτικότητα του προγράμματος για την επίτευξη του μέγιστου δυνατού αποτελέσματος. 
Ευχαριστώ πολύ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ. Κόλλια. Θα συνεχίσουμε με τον κύριο Παύλο Σατολιά. Έχετε τον λόγο για 3 λεπτά.
ΠΑΥΛΟΣ ΣΑΤΟΛΙΑΣ (Πρόεδρος της Εθνικής Ένωσης Αγροτικών Συνεταιρισμών (ΕΘΕΑΣ)): Γεια σας και από εμένα. Για να δούμε πώς φτάσαμε εδώ, πρέπει να περιγράψουμε και να αναγνωρίσουμε, το εξής. Ότι ένα σύστημα εντός και εκτός του Οργανισμού έφτασε το αποτέλεσμα εδώ, όλο αυτό που περιγράφεται και στη δικογραφία. Είναι μεγάλη η αφορμή το γεγονός πως οι συνάδελφοι μας είναι στα μπλόκα και βγαίνουν μετά της τάξης των πληρωμών, ουσιαστικά. Άρα, γιατί το λέω; Το λέω για να ληφθεί υπόψη για την επόμενη μέρα. Αν δεν «καθαρίσουμε» αυτό το τοπίο, δε θα έχουμε καμία τύχη στη μετάβαση.
Στη μετάβαση, λοιπόν, στην ΑΑΔΕ λόγω των ειδικών συνθηκών, που πραγματικά είναι μια ad hoc διαδικασία, που ίσως να είναι επιβεβλημένη γιατί είναι συνδεδεμένη και με τον Οργανισμό στη συνείδηση μας. Νομίζω ότι δεν είναι μακριά. Σε αυτό συμφωνούμε οι περισσότεροι. Δεν ξέρω αν υπάρχει διαφωνία, ότι είναι ένας διαφανής Οργανισμός και κάνει τη δουλειά, αυτή που κάνει, πολύ σωστά.
Πλην όμως, ο Οργανισμός αυτός αν δεν κάνει αυτό που είπαμε, αν δηλαδή δεν πλαισιώσει με ανθρώπους στη πληροφορική, με ανθρώπους ειδικούς τον ΟΠΕΚΕΠΕ και επειδή έχει μια άλλη φιλοσοφία –όπως είπα πολύ καλά την κάνει τη δουλειά του– του εισπρακτικού περιεχομένου και χαρακτήρα. Ενώ ο Οργανισμός Πληρωμών και Ελέγχου, δεν είναι μόνο Οργανισμός Πληρωμών και Ελέγχου των επιδοτήσεων των Ελλήνων γεωργών και κτηνοτρόφων, αλλά έχει και μια σειρά πραγμάτων που διαπραγματεύεται και υλοποιεί, όπως προγράμματα προώθησης. Έχει δεκάδες πράγματα. Είναι αναπτυξιακός Οργανισμός και τον θέλουμε στο Υπουργείο Αγροτικής Ανάπτυξης και Τροφίμων.
Εγώ λέω, ότι πρέπει να ολοκληρωθεί η μετάβαση, να εξυγιανθεί ο Οργανισμός, να υπηρετήσει το κοινό αίσθημα και το δίκαιο αίσθημα να φτάνουν γρήγορα και σωστά οι ενισχύσεις στους αγρότες τους έντιμους, στους αγρότες που παράγουν. Εδώ εμείς, πρέπει να σημειώσω, σαν ΕΘΕΑΣ, είχαμε στείλει έγγραφο πολύ πριν βγει όλο αυτό και ζητούσαμε εκεί, να παρέμβει η ΑΑΔΕ. Είναι στη διασύνδεση των στοιχείων, γιατί σε όλους τους αγρότες, οι εισροές και εκροές τους, ανεβαίνουν σε πραγματικό χρόνο. Τη διασύνδεση λοιπόν των στοιχείων, για να πετάξουμε απ’ έξω, απλά και λαϊκά, αυτούς που δηλώνουν και δεν παράγουν και δεν είναι αγρότες. Αυτό, λοιπόν, ήταν επιβεβλημένο και χρειάζεται και στο μέλλον. Τη διασύνδεση των δύο βάσεων.
Λέω όμως, ότι ιδανικό για εμάς τους αγρότες –γιατί ξέρετε και στην συνείδηση του αγρότη δεν δικαιολογείται, δεν «περνάει» καλά όλο αυτό με την ΑΑΔΕ γιατί, όπως είπα, είναι κάτι ξένο και αυτό είναι σημαντικό– αφού ολοκληρωθεί όλο αυτό, ενόψει της νέας προγραμματικής περιόδου μετά από 2 έτη από την εφαρμογή της, πρέπει ο Οργανισμός να είναι υπό την εποπτεία πάλι, του Υπουργείου Αγροτικής Ανάπτυξης και Τροφίμων διασυνδεδεμένος όμως, με τις βάσεις της ΑΑΔΕ.
Όπως ειπώθηκε και προηγουμένως, όποια απόπειρα πληρωμών έγινε τελευταία με την εμπλοκή της ΑΑΔΕ, πετρέλαιο, που δεν έχει και ευθύνη 100%, αλλά όμως το αποτέλεσμα είναι αυτό, δεν πληρώθηκαν οι μισοί αγρότες της χώρας. Επιστροφή Ειδικού Φόρου Κατανάλωσης, μέτρα 2023, βιολογικά, προκαταβολή του 2025, δεν έχουν πάει καλά. Άρα, μη θεωρήσουμε ότι έτσι κι αλλιώς, εκ των ουκ άνευ, περνάμε εδώ και θα έχουμε έναν καλό Οργανισμό. Πρέπει να γίνει, όπως περιέγραψαν και οι προηγούμενοι ομιλητές, μια σειρά πραγμάτων.
Επειδή «χτυπάμε» πάρα πολύ τον ΟΠΕΚΕΠΕ τελευταία, να πω και αυτό. Επειδή κι εγώ κλήθηκα τελευταία, σαν εκπρόσωπος των Συνεταιρισμών με ορισμό του Υπουργού που ήθελε εκπρόσωπο των Συνεταιρισμών ως Αναπληρωτής Διοικητικό Σύμβουλο του ΟΠΕΚΕΠΕ και κάναμε μια τιτάνια προσπάθεια, θέλοντας να ανατρέξουμε και να ανασχέσουμε όλο αυτό το κλίμα που υπήρχε, πρέπει να πω το εξής. Δεν πρέπει να δικάζουμε συλλήβδην τον Οργανισμό. Εγώ και τον καιρό που είμαι μέσα και όσο καιρό όμως, σαν Πρόεδρος των Συνεταιρισμών που έχουμε και ΚΥΔ, είχαμε συνεργασία με πάρα πολύ κόσμο και στα κεντρικά του ΟΠΕΚΕΠΕ και στα περιφερειακά γραφεία, που κάνουν πάρα πολλή δουλειά με λίγο κόσμο, να το σημειώσουμε, και πραγματικά, φέρνουν και καλά αποτελέσματα, πέρα από αυτά που είχαμε. Γιατί αυτά που είχαμε, ξέρετε, δεν ήταν ανοχές μόνο, που αυτό ήταν το λιγότερο, άμα ήταν ανοχή δημοσίου λειτουργού. Έχουμε και εμπλοκές, μάλλον, από ό,τι φαίνεται. Εμπλοκή, προς άλλη κατεύθυνση. Αυτό που είπα. Στο να μην υπηρετεί τη σωστή κατεύθυνση του Οργανισμού να πληρωθούν οι αγρότες, οι πραγματικοί, και άνοιξε την κερκόπορτα για να έχουμε τα υπόλοιπα προβλήματα και να στοχοποιηθούμε σε όλη την Ευρώπη.
Θέλω να πω λοιπόν, προσοχή στον Οργανισμό. Ναι, να πάμε στη μετάβαση. Ναι, τώρα στην ΑΑΔΕ. Δεν μπορεί να γίνει διαφορετικά. Όμως, σε 1-2 χρόνια, αφού τελειώσουν όλα αυτά, εποπτεία και πάλι του Υπουργείου Αγροτικής Ανάπτυξης και Τροφίμων, γιατί είναι ένας Οργανισμός, όπως και άλλοι που έχει το Υπουργείο, ο οποίος μπορεί να προσφέρει. Αλλά, επαναλαμβάνω και κλείνω, να είναι διασυνδεδεμένος με τα στοιχεία της ΑΑΔΕ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κύριο Σατολιά και θα συνεχίσουμε με τον κύριο Δημήτριο Ραπτόπουλο. Έχουν αποσταλεί και οι προτάσεις, οι οποίες έχουν διανεμηθεί στους συναδέλφους Βουλευτές. Είναι και μαζί μας, ο κ. Κωνσταντίνος Λόης, Αντιπρόεδρος του Πανελληνίου Συλλόγου Εργαζομένων του ΟΠΕΚΕΠΕ. Έχετε το λόγο, κύριε Ραπτόπουλε. 
ΔΗΜΗΤΡΙΟΣ ΡΑΠΤΟΠΟΥΛΟΣ (Πρόεδρος του Πανελληνίου Συλλόγου Εργαζομένων του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)): Αξιότιμε, κύριε Πρόεδρε, κύριοι Βουλευτές, κυρίες και κύριοι, εκπροσωπούμε τους 500 εργαζόμενους του Οργανισμού και κληθήκαμε να παρουσιάσουμε τις απόψεις τους για το υπό συζήτηση νομοσχέδιο. Ευχαριστούμε θερμά την Επιτροπή για την πρόσκληση. Έχουμε μελετήσει σοβαρά το σχέδιο νόμου και καταθέσαμε τις προτάσεις μας στο Προεδρείο με ηλεκτρονικό μήνυμα, ζητώντας να διανεμηθούν σε όλα τα μέλη της Επιτροπής.
Οι προτάσεις μας είναι νομικά τεκμηριωμένες, αφορούν στα δικαιώματα του προσωπικού που έχουν αναγνωριστεί στον εργασιακό τους βίο και σας καλούμε να τις υιοθετήσετε. Αφορούν στο άρθρο 64 με τίτλο: «Μεταφορά οργανικών θέσεων, υπηρεσιακών μονάδων και προσωπικού». Συγκεκριμένα, παράγραφος 5, προτείνεται αποσαφήνιση ως προς την αποζημίωση απόλυσης λόγω συνταξιοδότησης σε ό,τι αφορά στους ΙΔΑΧ που εμπίπτουν στις διατάξεις του νόμου 2112/1920. Να διατυπώνεται ξεκάθαρα ότι υπολογίζεται με βάση τη διανοιχθείσα και στον ΟΠΕΚΕΠΕ υπηρεσία.
Παράγραφος 6. Προτείνεται τροποποίηση που αφορά στην κατάταξη σε μισθολογικά κλιμάκια.
Παράγραφος 7, για την πρόσθετη απασχόληση. Ζητείται ένα εύλογο χρονικό στάδιο προσαρμογής από την παλιά στη νέα κατάσταση.
Παράγραφος 8. Τροποποιήσεις ως προς τον χρόνο συμμετοχής σε διαδικασίες κινητικότητας, γιατί θεωρούμε ότι το χρονικό διάστημα των 3 ετών είναι μεγάλο. Μεταθέσεις ή αποσπάσεις μετά από αίτηση του υπαλλήλου, ενώ για μεταθέσεις ή αποσπάσεις, εκτός περιφερειακής ενότητας από την έδρα, να πραγματοποιούνται μετά από συγκατάθεση του υπαλλήλου. 
Προτείνουμε, λόγω της νομικής μορφής του Οργανισμού, ότι υπήρχε η δυνατότητα παραμονής συνταξιούχων στην εργασία, να υπάρχει ένα μεταβατικό στάδιο για την παραμονή τους, γιατί 47 άτομα ωθούνται άμεσα σε αποχώρηση εντός Δεκεμβρίου και προστίθενται στους 19 που έχουν αποχωρήσει από τον Ιούνιο. Για την υλοποίηση του εγκεκριμένου σχεδίου δράσης που αφορά στις απαιτήσεις για εξειδικευμένο προσωπικό, αυτό είναι ένα σοβαρό πλήγμα. 
Επίσης, προτείνουμε τη διατήρηση των παροχών της συλλογικής σύμβασης εργασίας που ισχύει μέχρι 31/12/2026, σαν ένα μεταβατικό στάδιο.
Στην παράγραφο 11, προτείνουμε τροποποιήσεις που διασφαλίζουν την αποζημίωση υπαλλήλων που εργάζονταν σε νομικά πρόσωπα ιδιωτικού δικαίου πριν τον Οργανισμό, για νόμιμες εισφορές που κατέβαλαν. Προτείνουμε τροποποιήσεις που αφορούν τη μείωση του χρόνου καταβολής της αποζημίωσης συνταξιοδότησης. Επίσης, τροποποιήσεις που αφορούν σε δικαστικές αποφάσεις για επιστροφή μακροχρόνιων εισφορών σε συγκεκριμένους υπαλλήλους. Τέλος, προτείνουμε τροποποιήσεις που αφορούν σε τακτοποίηση εκκρεμοτήτων για διόρθωση ασφαλιστικών εισφορών υπαλλήλων ειδικότητας κτηνιάτρων, μηχανικών και νομικών.
Κυρίες και κύριοι, οι υπάλληλοι σε όλη την πορεία του Οργανισμού και ιδιαίτερα στις δύσκολες συνθήκες των τελευταίων ετών, υπερέβαλαν εαυτόν, ώστε να επιτελέσουν το καθήκον τους με τον καλύτερο δυνατό τρόπο. Ο Οργανισμός είναι με διαφορά ανάμεσα στα κράτη - μέλη της Ευρωπαϊκής Ένωσης ο πιο υποστελεχωμένος, με βάση την αναλογία υπαλλήλων- παραγωγών και το εθνικό στρατηγικό σχέδιο από τα πιο πολύπλοκα, κατά γενική ομολογία. 
Χρειαζόμαστε στη νέα δομή, ενίσχυση σε επιστημονικό προσωπικό και στην παρούσα φάση, ιδιαίτερα, σε γεωτεχνικούς, μηχανικούς και πληροφορικούς. Χρειαζόμαστε στήριξη σε εργαλεία, βάσεις δεδομένων που στα υπόλοιπα κράτη - μέλη είναι αυτονόητα, όπως το Κτηματολόγιο, οι Δασικοί Χάρτες, η Κτηνιατρική Βάση Δεδομένων κ.λπ.. Χρειαζόμαστε πληροφοριακά συστήματα πλήρως λειτουργικά, τη στιγμή που χρειάζονται. 
Αποτελεί ζητούμενο η υποβολή της ενιαίας αίτησης ενίσχυσης στις αρχές του έτους, για την ολοκλήρωση των ελέγχων και των πληρωμών έγκαιρα, έγκυρα και να διασφαλίζεται η ομαλή ροή των πληρωμών στους Έλληνες αγρότες. 
Σας καλούμε να υιοθετήσετε τις προτάσεις μας. 
Σας ευχαριστούμε πάρα πολύ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής) :  Κι εμείς σας ευχαριστούμε.
Το λόγο έχει ο κ. Κωνσταντίνος Λόης, Αντιπρόεδρος του Πανελλήνιου Συλλόγου Εργαζομένων (ΟΠΕΚΕΠΕ).
ΚΩΝΣΤΑΝΤΙΝΟΣ ΛΟΗΣ (Αντιπρόεδρος του Πανελλήνιου Συλλόγου Εργαζομένων (ΟΠΕΚΕΠΕ) : Ευχαριστώ κύριε Πρόεδρε.
Πάγια θέση του Πανελληνίου Συλλόγου Εργαζομένων στον ΟΠΕΚΕΠΕ, υπήρξε η λειτουργία του Οργανισμού με θεσμικά, διοικητικά και λειτουργικά πρότυπα, όπως αυτά με τα οποία ασκούν το καθήκον τους και εκπληρώνουν το ρόλο τους οι εργαζόμενοι και οι εργαζόμενες στις Ανεξάρτητες Αρχές. 
Το Σωματείο Εργαζομένων, διαχρονικά, διατύπωνε προς όλες τις κατευθύνσεις, θέσεις και με παρεμβάσεις επιδιώκαμε την ισχυρή πορεία του Οργανισμού. Με δικές μας προσπάθειες, καταφέραμε να λειτουργεί με συνέπεια, διαπιστευμένος από την αρμόδια Αρχή, με διαχειριστική επάρκεια και πιστοποιημένος με επιχειρησιακή ασφάλεια, αν και πάντα ήταν ζητούμενο η ενίσχυση με υλικοτεχνικούς πόρους, όσο και με ανθρώπινο δυναμικό, καθώς και η αυτόνομη λειτουργία του.
Η κοινή αγροτική πολιτική και οι εθνικές εφαρμοστικές επιλογές που αφορούν στον τρόπο κατανομής των κοινοτικών πόρων, εντάσσονται στην εθνική στρατηγική πολιτική για τον πρωτογενή τομέα και την ανάπτυξη της υπαίθρου, που αποφασίζεται και συνδιαμορφώνεται ως θεσμικό πλαίσιο στα αρμόδια όργανα της Ευρωπαϊκής Επιτροπής, πάντα από το αρμόδιο υπουργείο και την εκάστοτε Κυβέρνηση.
Από την πολιτεία, αναγκαία προϋπόθεση είναι η σπουδαιολόγηση του έργου του Οργανισμού Πληρωμής και Ελέγχων, ως μια κρατική δομή υψηλής αιχμής για την υλοποίηση του θεσμικού πλαισίου. Η χώρα μας, στον αγροτικό τομέα έχει μοναδικά πλεονεκτήματα, αλλά και σημαντικές ιδιαιτερότητες. 
Θα θέλαμε να ακουστεί στην Επιτροπή σας, ότι η εργασία μας ασκείται σε ένα ιδιαίτερα απαιτητικό τεχνολογικό και ψηφιακό περιβάλλον, το οποίο πρέπει διαρκώς και άμεσα να αναπροσαρμόζεται στις υποδείξεις της Ευρωπαϊκής Επιτροπής, αλλά και άλλων ελεγκτικών αρχών, όπως συμβαίνει σε όλα τα κράτη - μέλη. Τα προαπαιτούμενα αυτής της αμφίδρομης λειτουργίας, πρέπει να υλοποιούνται εντός προκαθορισμένων προθεσμιών. Η πολιτεία πρέπει να είναι αρωγός σε αυτό το πολυπαραμετρικό έργο και να διασφαλίζει τις κατάλληλες προϋποθέσεις υλοποίησης. Πράγματι, η ΑΑΔΕ διαθέτει αυξημένους πόρους, ψηφιακά εργαλεία και υπηρεσίες σε πρότυπο επίπεδο. Αλλά και ο ΟΠΕΚΕΠΕ διαθέτει, υψηλή εξειδίκευση και τεχνογνωσία, καθώς και βάσεις δεδομένων δυναμικές και μάλιστα, γεωχωρικής διάστασης. 
Οι εναλλαγές διοικήσεων, οι μεταβολές των πολιτικών και επιχειρησιακών επιλογών, οι δυσμενείς εργασιακές συνθήκες που διαμορφώθηκαν, αποδυνάμωσαν τον Οργανισμό. Ενώ, η υπαγωγή σε επιτήρηση με τα σχέδια δράσης που πρέπει να υλοποιεί, έχουν τη διάσταση εθνικού στόχου. 
Με το θεσμικό ρόλο, κρίνουμε ότι πρέπει να παρέμβουμε στο άρθρο 64, να νομοθετηθούν κάποιες μεταβατικές ειδικές διατάξεις για τη μεταφορά των εργαζομένων, με σεβασμό στα δικαιώματα και στις προϋποθέσεις εργασίας που ίσχυαν όλα αυτά τα χρόνια, όταν επέλεξαν με συνέπεια να εργάζονται στον Οργανισμό.
Στο πλαίσιο αυτό, προτείνουμε αναλυτικά αυτά τα οποία ανέφερε ο κ. Πρόεδρος των Εργαζομένων.
Σας ευχαριστώ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής) :  Κι εμείς σας ευχαριστούμε.
Το λόγο έχει ο κ. Ιωάννης Χατζής, Γενικός Διευθυντή του ΟΠΕΚΕΠΕ.
ΙΩΑΝΝΗΣ ΧΑΤΖΗΣ (Γενικός Διευθυντής του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)) :  Κυρίες και κύριοι καλησπέρα σας. Ζητάω συγγνώμη για τη φυσική μου απουσία, καταλαβαίνετε όμως, ότι οι κρίσιμες διαδικασίες πληρωμών, σε συνδυασμό με τις εντατικές εργασίες μετάβασης του Οργανισμού στην ΑΑΔΕ, καθιστούν επιβεβλημένη την παραμονή μου στην υπηρεσία. 
Σήμερα, ο ΟΠΕΚΕΠΕ, ως Οργανισμός Πληρωμών και Ελέγχου Κοινοτικών Ενισχύσεων, όπως ξέρετε, αποτελεί το βασικό θεσμό για τη διαχείριση και καταβολή των κοινοτικών ενισχύσεων στη χώρα μας. Εδώ και για πάνω από δύο δεκαετίες, ο Οργανισμός έχει αναλάβει τη ροή των ενισχύσεων προς τους Έλληνες αγρότες, την προστασία των δικαιούχων, αλλά και τη συμμόρφωση της χώρας με το ευρωπαϊκό πλαίσιο. 
Ωστόσο, το σημερινό θεσμικό και λειτουργικό πλαίσιο του ΟΠΕΚΕΠΕ, έχει δεχτεί από την Ευρωπαϊκή Ένωση επανειλημμένα, συστάσεις, για βελτίωση της διακυβέρνησης, της διαφάνειας και της τεχνικής επάρκειας. Οι απαιτήσεις, λοιπόν, για ανεξαρτησία, λογοδοσία και αποτελεσματικότητα για το δημοσιονομικό έλεγχο, έχουν αυξηθεί σημαντικά. 
Με το παρόν σχέδιο νόμου, δρομολογείται η μεταφορά του ΟΠΕΚΕΠΕ στην ΑΑΔΕ. Συγκεκριμένα, όλες οι αρμοδιότητες, το προσωπικό, οι δομές και η περιουσία του Οργανισμού, μεταφέρονται στην Ανεξάρτητη Αρχή Δημοσίων Εσόδων. Η ΑΑΔΕ, με την αποδεδειγμένη σε όλους μας αποτελεσματικότητα στη διαχείριση δημοσιονομικών ροών, αναλαμβάνει πλέον, το ρόλο του Οργανισμού Πληρωμών. Θεωρούμε, ότι θα συμβάλει καθοριστικά στην αποκατάσταση της εμπιστοσύνης και της ομαλότητας των διαδικασιών.
Ο ΟΠΕΚΕΠΕ, αυτή τη στιγμή, βρίσκεται στη φάση της προετοιμασίας για την ομαλή μετάβαση στην ΑΑΔΕ. Ενώ παράλληλα, όπως ξέρετε, καταβάλλει κάθε δυνατή προσπάθεια για ολοκλήρωση των εκκρεμών πληρωμών που προβλέπονται για το τρέχον χρονικό διάστημα. 
Η πολύχρονη εμπειρία μου στον ΟΠΕΚΕΠΕ, επιβεβαιώνει πλήρως, ότι το παρόν σχέδιο νόμου αποτελεί αναγκαία θεσμική παρέμβαση, ώστε η χώρα να ανταποκριθεί στις σύγχρονες απαιτήσεις της ευρωπαϊκής νομοθεσίας, να διασφαλίσει την αξιοπιστία και τη βιωσιμότητα του συστήματος πληρωμών.
Σας ευχαριστώ πολύ. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής) :  Κι εμείς σας ευχαριστούμε.
Το λόγο έχει ο κ. Μενέλαος Γαρδικιώτης, Πρόεδρος του Διοικητικού Συμβουλίου του Γεωτεχνικού Επιμελητηρίου Ελλάδας.
ΜΕΝΕΛΑΟΣ ΓΑΡΔΙΚΙΩΤΗΣ (Πρόεδρος του Διοικητικού Συμβουλίου του Γεωτεχνικού Επιμελητηρίου Ελλάδας (ΓΕΩΤΕΕ)): Ευχαριστώ κύριε Πρόεδρε.
Πρώτα απ’ όλα, ως Γεωτεχνικό Επιμελητήριο Ελλάδος θέλουμε να πούμε, ότι επί της αρχής, είμαστε αρνητικοί στο να φύγει ο ΟΠΕΚΕΠΕ από το Υπουργείο Αγροτικής Ανάπτυξης και να πάει στην ΑΑΔΕ. Γιατί; Γιατί, πρώτα απ’ όλα, μιλάμε για μία αποδυνάμωση του Υπουργείου Αγροτικής Ανάπτυξης. Γιατί ο Οργανισμός, είναι ένας δυναμικός Οργανισμός. Δεν είναι απλά ένας Οργανισμός Ελέγχου και Πληρωμών, αλλά είναι ένας Οργανισμός που διασυνδέεται με την αγροτιά, τον κόσμο της αγροτιάς και την αγροτική πολιτική. 
Σήμερα που μιλάμε, αποδεικνύεται, ότι αυτή η μεταφορά δεν ήταν αναγκαία. Γιατί; Γιατί, έλεγχοι γίνονται. Αποδεικνύεται από τις ανακοινώσεις, ότι έγιναν έλεγχοι και έγιναν ορθές πληρωμές, άσχετα με το αν λείπουν 220 εκατομμύρια από την προκαταβολή. Μένει να δούμε στην εξόφληση, πόσα από αυτά πήγαιναν κάθε χρόνο σε αυτούς που δεν έπρεπε. Γιατί επιτρέψτε μου να πω, αν το νούμερο αυτό πήγαινε σε όσους δεν έπρεπε, μιλάμε για ένα τεράστιο νούμερο τα τελευταία χρόνια. Ένα νούμερο που περνάει το 1 δις. Ένα νούμερο που δε γίνεται να μην έχουν ευθύνες αυτοί που το παρήγαγαν, όχι μόνο αυτοί που το πήραν. Σήμερα, λοιπόν, περιμένουμε και δίνουμε το χρόνο, να μας πουν ποιοι ήταν αυτοί που δεν έπρεπε να τα πάρουν. Αλλά έλεγχοι γίνονται. Δεν έχει πάει ο Οργανισμός στην ΑΑΔΕ. 
Δεύτερον. Τι χρειαζόταν, λοιπόν; Πολιτική βούληση και ένα πολύ σημαντικό πράγμα. Χέρια. Γεωτεχνικά χέρια.

Για αυτό, επιτρέψτε μου να πω, ότι επιστρατεύτηκαν οι συνάδελφοι σε ΕΛΓΟ, ΕΛΓΑ και ΥΠΑΤ για αυτούς τους ελέγχους μαζί με τους συναδέλφους του ΟΠΕΚΕΠΕ. Άρα το πρώτο και το βασικό είναι, ότι μας λείπουν χέρια. 
Δυστυχώς, άκουσα τον κύριο Πιτσιλή να λέει κάτι το οποίο ήταν «Θα δούμε τις ανάγκες του Οργανισμού».
Δεν έχουμε καταλάβει, ότι δεν έχουμε χρόνο;
Δεν έχουμε καταλάβει, ότι η ιστορία με τις επιδοτήσεις, με τη χρηματοδότηση είναι κάτι δυναμικό, κάτι που τρέχουμε τόσο καιρό από πίσω του και ακούμε ότι δεν έχουμε χρόνο;
Δεν έχει εντοπιστεί, ότι χρειαζόμαστε γεωτεχνικούς για να κάνουν τους ελέγχους;
Δεν έχει εντοπιστεί, ότι χρειαζόμαστε Πληροφορικάριους και Γεωπληροφορικάριους, γιατί ακούω από κάποιους να λένε «η ΑΑΔΕ έχει Πληροφορικάριους». Ο ΟΠΕΚΕΠΕ χρειάζεται και Γεωπληροφορικάριους, γιατί τα δεδομένα του είναι στο χώρο, είναι χωρικά δεδομένα. Άρα, δε μας κάνουν μόνο αυτοί. Αυτό δεν το έχουμε αντιληφθεί μέχρι σήμερα, ώστε σε αυτό το νομοσχέδιο να προβλέπεται και η πρόσληψη;Ελπίζω η πολιτική ηγεσία σύντομα να φέρει πρόβλεψη για νέες θέσεις που πρέπει να επιταχύνουμε. 
Όσον αφορά στο νομοσχέδιο, βλέπουμε αυτό με τα 3 χρόνια να μην μπορούν να μετακινηθούν και ακούσαμε τον κύριο Πιτσιλή να μιλάει για εργασιακή σταθερότητα. Αλήθεια, μήπως αυτό σημαίνει ότι θέλει 3 χρόνια για να ισορροπήσει ο Οργανισμός, γιατί τόσα χρόνια δεν τα έχουμε αγαπητοί. Αν πραγματικά είναι αυτό.
Δεύτερον, να σας πω πώς μοιάζει στα μάτια των εργαζομένων; Μετά το τσουβάλιασμα που δέχτηκαν στην αρχή ότι όλοι είναι κάτι, ότι όλοι έχουν μερίδιο στη «λαμογιά», γιατί τσουβαλιάστηκαν οι υπάλληλοι του ΟΠΕΚΕΠΕ, σήμερα ερχόμαστε να τους δώσουμε και μία άτυπη ομηρία, ότι 3 χρόνια θα κάτσετε εκεί, ανάλογα το οργανόγραμμα είτε κλείσουν, είτε δεν κλείσουν οι Υπηρεσίες, χωρίς καμία πρόβλεψη». Αυτό δε φέρνει, κατά την άποψη του Γεωτεχνικού Επιμελητηρίου, εργασιακή ειρήνη.
Τρίτον, είδαμε σε ένα άρθρο ως Γεωτεχνικό Επιμελητήριο, να προβλέπει τη δυνατότητα στον Πρόεδρο της ΑΑΔΕ να εκχωρεί την αναζήτηση αχρεωστήτως καταβληθέντων. Βεβαίως, μπορεί να την εκχωρήσει σε οποιαδήποτε άλλη Δημόσια Υπηρεσία. Αλλά, κύριε Υπουργέ, σφραγίστε το. Μόνο σε Δημόσια Υπηρεσία, όχι σε φοροεισπρακτικός μηχανισμός ιδιωτικούς. Αυτά τα λεφτά που έφυγαν, έφυγαν από τους αγρότες και δεν μπορούν να αποτελέσουν κέρδος εισπρακτικών μηχανισμών. Μόνο από δημόσιους φορείς, όχι από ιδιωτικούς. Δεν επιτρέπεται τα λεφτά που υφαρπάχθηκαν από τους αγρότες, να αποτελέσουν κέρδη αυτών των μηχανισμών.
Κλείνοντας, βλέπουμε στο τέλος –και θα τοποθετηθώ ως Πρόεδρος του Γεωτεχνικού Επιμελητηρίου, γιατί το θεωρούμε πρόκληση– άρθρα που μιλάνε για αυξήσεις μπόνους και αυξήσεις μετακλητών υπαλλήλων. Καλά κάνετε και τα βάζετε, αλλά ξεχάσατε τους γεωτεχνικούς και το ανθυγιεινό για αυτούς που είναι έξω αυτή τη στιγμή. Οι γεωτεχνικοί του ΥΠΑΤ, δεν το έχουν πάρει ακόμα το ανθυγιεινό επίδομα. Για εμάς είναι πρόκληση. Οι συνάδελφοι είναι έξω, δίνουν αγώνα και προβλέπονται για άλλους χρήματα. Ενώ για εκείνους που τρέχουν στα μαντριά και μετράνε, δεν έχουν προβλεφθεί.
Ένα τελευταίο ερώτημα πάνω σε αυτό που είπα ότι δεν έχουμε χρόνο. Πότε θα ανοίξει η επόμενη δήλωση ΟΣΔΕ; Έχουμε καταλάβει ότι δεν έχουμε το χρόνο να ξανανοίξει τον Αύγουστο;
Ευχαριστώ πολύ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε.
Είναι μαζί μας ο Υφυπουργός Αγροτικής Ανάπτυξης και Τροφίμων ο κ. Χρήστος Κέλλας και θα συνεχίσουμε με τον κ. Κούτσιανο.
ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέα της Εθνικής Συνομοσπονδίας Ατόμων με Αναπηρία): Κύριε Πρόεδρε, ευχαριστώ πολύ και για την πρόσκληση.
Αξιότιμε Πρόεδρε, αξιότιμα μέλη, αξιότιμοι κύριοι Υφυπουργοί, κύριος στόχος των προτάσεών μας, είναι να διασφαλιστεί ότι στο Εθνικό Πρόγραμμα Ανάπτυξης εφεξής Ε.Π.Α. θα ενσωματώνεται οριζόντια και με δεσμευτικό τρόπο η διάσταση της αναπηρίας, ήτοι η προσβασιμότητα και η αρχή της μη διάκρισης λόγω αναπηρίας ή χρόνιας πάθησης, όπως ισχύει και στο κανονιστικό πλαίσιο του ΕΣΠΑ. Με τον τρόπο αυτό, οι δράσεις του Ε.Π.Α. όχι μόνο δεν θα αναπαράγουν υφιστάμενα εμπόδια και δεν θα δημιουργούν εμπόδια προφανώς σε βάρος των ατόμων με αναπηρία, των ατόμων με χρόνιες ή και σπάνιες παθήσεις και των οικογενειών τους, αλλά αντιθέτως, θα συμβάλουν στην προώθηση της ανεξάρτητης διαβίωσης και της κοινωνικής τους ένταξης. 
Η εδραίωση κοινωνικά δίκαιης ανάπτυξης άρθρο 1, δεν επιτυγχάνεται με αόριστες κατευθύνσεις μη δεσμευτικού χαρακτήρα.
Κύριε Πρόεδρε, θα διατρέξω εν συντομία τις παρατηρήσεις μας επί των άρθρων, άλλωστε έχουμε αποστείλει σχετική επιστολή.
Στο άρθρο 19 «Επιλέξιμες κατηγορίες δράσεων» να συμπληρωθεί στην παράγραφο 6, «με την ανεξάρτητη διαβίωση και την κοινωνική ένταξη των Ατόμων με Αναπηρία, την υποστήριξη και ενίσχυση των ευάλωτων κοινωνικών ομάδων συμπεριλαμβανομένων των ατόμων με αναπηρία και χρόνιες ή και σπάνιες παθήσεις».
Στο άρθρο 23 «Διαδικασίες ένταξης, τροποποίηση και ανάκληση της ένταξης έργων», να συμπληρωθεί με 2 παραγράφους. Στην παράγραφο 5, «αποτροπή κάθε διάκρισης λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας ή χρόνιας πάθησης, ηλικίας ή γενετήσιου προσανατολισμού» και επίσης να προστεθεί και 6η παράγραφος «εξασφάλιση της προσβασιμότητας των Ατόμων με Αναπηρία».
Στο άρθρο 31 και στην παράγραφο 5, «για τη διασφάλιση της ισότητας των φύλων, της μη διάκρισης και της προσβασιμότητας των Ατόμων με Αναπηρία, τηρώντας το Χάρτη Θεμελιωδών Δικαιωμάτων της Ευρωπαϊκής Ένωσης, καθώς και τη Σύμβαση των Ηνωμένων Εθνών για τα δικαιώματα των Ατόμων με Αναπηρίες», όπως έχει κυρωθεί με το νόμο 2074/2012, ο οποίος στο ΕΣΠΑ να προσθέσω, είναι ένας αναγκαίος και πρόσφορος όρος. Ένας οριζόντιος όρος, για την ένταξη Προγραμμάτων και έργων.
Στο άρθρο 33, στις «υποχρεώσεις δημοσιότητας» που περιγράφονται στην παράγραφο α’, να περιλαμβάνεται και ειδική ενότητα για τη δημοσιότητα των έργων στα άτομα με αναπηρία και στην παράγραφο 3, η διαδικτυακή πύλη για την παροχή πληροφόρησης να είναι πλήρως προσβάσιμη στα άτομα με αναπηρία κατ’ απαίτηση του Κεφαλαίου Η΄ του ν. 4727 του 2020.
Τέλος, στο άρθρο 28 «Επιτροπή Παρακολούθησης του Εθνικού Προγράμματος Ανάπτυξης» στην παράγραφο που περιγράφει τη συμμετοχή από εκπροσώπους στην Επιτροπή Παρακολούθησης των Κοινωνικών και Οικονομικών Εταίρων, να προστεθεί «και εκπροσώπους Οργανώσεων της Κοινωνίας των Πολιτών που είναι αρμόδιες για την προώθηση της κοινωνικής ένταξης των θεμελιωδών δικαιωμάτων, των δικαιωμάτων των ατόμων με αναπηρία, της ισότητας και της καταπολέμησης των διακρίσεων, όπως είναι η Εθνική Συνομοσπονδία Ατόμων με Αναπηρία». Άλλωστε, όπως γνωρίζει πολύ καλά ο Υπουργός, η Εθνική Συνομοσπονδία συμμετέχει στις Επιτροπές Παρακολούθησης του ΕΣΠΑ με δικαίωμα ψήφου και εκεί η συμβολή της είναι πάρα πολύ σημαντική. Προς επίρρωση άλλωστε όλων αυτών που αναφέρω, η αρχική εισήγηση του Υπουργού ανέφερε έργα και δράσεις που υλοποιήθηκαν από το Ταμείο Ανάκαμψης, όπως είναι ο Προσωπικός Βοηθός και η Κάρτα Αναπηρίας. Εδώ η συμβολή της Εθνικής Συνομοσπονδίας, δεν ήταν απλά σημαντική. Η Κάρτα Αναπηρίας προέκυψε από μελέτη της Εθνικής Συνομοσπονδίας Ατόμων με Αναπηρία. Μάλιστα, ήταν και τόσο ολοκληρωμένη που η Ευρωπαϊκή Κάρτα Αναπηρίας στηρίχθηκε στην Κάρτα Αναπηρίας την οποία εφαρμόζει η χώρα μας.
Κλείνοντας, στις Επιτροπές Παρακολούθησης που έχουν ήδη πραγματοποιηθεί, συζητήθηκε εκτενώς ότι πολλά Προγράμματα και έργα του Ευρωπαϊκού Κοινωνικού Ταμείου Plus τα οποία χρηματοδοτούνται από το ΕΣΠΑ, θα μεταφερθούν προς χρηματοδότηση από το Εθνικό Πρόγραμμα Ανάπτυξης και από το Πρόγραμμα Δημοσίων Επενδύσεων. Συνεπώς, η συμμετοχή της Εθνικής Συνομοσπονδίας Ατόμων με Αναπηρία, ιδιαίτερα σε προγράμματα και δράσεις που την αφορούν άμεσα ως ωφελούμενη, καθότι εκπροσωπεί τα άτομα με αναπηρία, είναι ιδιαίτερα σημαντική.
Ευχαριστώ πάρα πολύ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): 
Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Μπουκώρος Χρήστος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Νικητιάδης Γεώργιος, Σπυριδάκη Αικατερίνη (Κατερίνα), Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μπάρκας Κωνσταντίνος, Παππάς Νικόλαος, Λαμπρούλης Γεώργιος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Ζεϊμπέκ Χουσείν, Πέρκα Θεοπίστη (Πέτη), Τσακαλώτος Ευκλείδης, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή, Μανούσος Γεώργιος και Παπαϊωάννου Αρετή.
Ευχαριστούμε. Να σας ενημερώσω, πως θα σταλεί σε όλους τους Βουλευτές της Επιτροπής, το υπόμνημα που απέστειλε η Γενική Συνομοσπονδία Επαγγελματιών Βιοτεχνών Εμπόρων Ελλάδας. Το λόγο έχει τώρα, ο κ. Παυλονάσιος.

ΝΙΚΟΛΑΟΣ ΠΑΥΛΟΝΑΣΙΟΣ (Πρόεδρος της Ένωσης Νέων Αγροτών): Ευχαριστώ πολύ.
Ευχαριστούμε για την πρόσκληση και θερμή παράκληση, την επόμενη φορά να έρχεται λίγο νωρίτερα για να μπορούμε να είμαστε προετοιμασμένοι και εμείς αλλά και να μπορούμε να παρευρεθούμε με φυσική παρουσία.
Η μεταφορά του ρόλου των ΟΠΕΚΕΠΕ στην ΑΑΔΕ δημιουργεί τεχνικούς, οργανωτικούς, και νομικούς κινδύνους διότι, οι ενισχύσεις θα περνούν πλέον μέσα από έναν μονοδιάστατο φοροεισπρακτικό μηχανισμό με πολύ πιο σκληρές διαδικασίες ελέγχου και είσπραξης οφειλών κάτι που δημιουργεί πρόσθετα βάρη για τους παραγωγούς. 
Παράλληλα, ο τρόπος οργάνωσης, στελέχωσης και προτεραιοτήτων της ΑΑΔΕ δεν είναι προσανατολισμένος στην εξυπηρέτηση του αγροτικού κόσμου. Γεγονός που αποδυναμώνει τη θεσμική «φωνή» των αγροτών στο σύστημα πληρωμών της ΚΑΠ. Οι ενισχύσεις θα συναντούν σε πραγματικό χρόνο όλα τα φορολογικά και ασφαλιστικά δεδομένα (Ε1, Ε3, ΕΦΚΑ, κτλ.) Βεβαίως και είμαστε θετικοί με τη διασταύρωση των δηλωθέντων και τη διαφάνεια, αλλά σε καμία περίπτωση με τον κίνδυνο συμψηφισμών ή κατασχέσεων επιδοτήσεων με οφειλές προς το δημόσιο, την ίδια στιγμή που παραγωγός χρειάζεται αυτές τις πιστώσεις που απαιτούνται για τις ειδικές συνθήκες που βιώνει. Κάθε διόρθωση προστίμου ή καταλογισμού θα μετατρέπεται αυτόματα χωρίς οποιαδήποτε πίστωση σε βεβαιωμένη οφειλή στην ΑΑΔΕ, με τις αντίστοιχες διαδικασίες αναγκαστικής είσπραξης, δέσμευσης λογαριασμών, ρυθμίσεις, προσαυξήσεις, κτλ.. Θα είναι για μας μια ταφόπλακα για την αγροτική παραγωγή. 
Η καθημερινή επαφή με έναν εξειδικευμένο αγροτικό οργανισμό όπως ήταν ο ΟΠΕΚΕΠΕ, αντικαθίσταται από έναν οριζόντιο φορολογικό μηχανισμό όπου οι αγροτικές ιδιαιτερότητες, όπως είναι οι καιρικές ζημιές, καθυστερήσεις δηλώσεων, αγροτικά προγράμματα κτλ., δύσκολα θα ενσωματώνονται σε ευέλικτες λύσεις πράγμα που μας αντιδιαμετρικά αντίθετους.
Θεσμική και λειτουργικοί κίνδυνοι. Υπάρχει σοβαρός κίνδυνος να χαθεί η διακριτή αγροτική ταυτότητα του οργανισμού πληρωμών, καθώς η ΑΑΔΕ έχει ως βασική αποστολή τη φορολογική διοίκηση και όχι την αγροτική ανάπτυξη. Η μεταφορά επιχειρείται με γρήγορο χρονοδιάγραμμα εντός του 2026 και με πολύπλοκες οργανωτικές αλλαγές. Γεγονός, που μπορεί να οδηγήσει σε καθυστερήσεις πληρωμών, λάθη σε ελέγχους και αδυναμία έγκαιρης εξυπηρέτησης των παραγωγών σε μεταβατική περίοδο. 
Ως Πανελλήνια Ένωση Νέων Αγροτών, σε συνεργασία με επιστημονικούς φορείς επισημαίνουμε, ότι η μεταφορά γίνεται χωρίς επαρκή θεσμική θωράκιση, χωρίς καθαρό σχέδιο στελέχωσης, χωρίς σαφή καταμερισμό ευθυνών και χωρίς ορισμό για τις δυνατότητες ενστάσεων. Γεγονός, που αυξάνει τον κίνδυνο γραφειοκρατικών κενών σε βάρος των αγροτών.
Επίσης, επισημαίνουμε και είμαστε υπέρ της ανάγκης να διασφαλιστεί ότι οι κοινοτικές ενισχύσεις παραμένουν εργαλείο αγροτικής πολιτικής και όχι απλώς φορολογικό έσοδο υπό αίρεση. Άρα να αποκλειστεί ρητά η κατάσχεση ή ο συμψηφισμός βασικών ενισχύσεων για τους παραγωγούς. Την ανάγκη για ισχυρή, μόνιμη αγροτική μονάδα μέσα στην ΑΑΔΕ με εξειδικευμένο προσωπικό, διαβούλευση με τους φορείς αγροτών και εγγυήσεις συμμετοχής των παραγωγών στο σχεδιασμό των ελέγχων και των πληροφοριακών συστημάτων, αν αυτό μπορεί να επιτευχθεί μέσα στην ΑΑΔΕ. 
Την κατοχύρωση ρητών προθεσμιών πληρωμών, μηχανισμών ενστάσεων και διαφάνειας, ώστε οι αγρότες να μη βρεθούν εγκλωβισμένοι σε ένα απρόσωπο φορολογικό μηχανισμό, χωρίς σαφή δικαιώματα και χωρίς ειδική μέριμνα για την αγροτική παραγωγή.
Λέμε «ναι» στη διαφάνεια και λέμε «ναι» ότι ο ΟΠΕΚΕΠΕ πρέπει να παραμείνει ένα εργαλείο για τους αγρότες και όχι για άλλους σκοπούς. 
Ευχαριστώ. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε, τον κύριο Παυλονάσιο. 
Κυρίες και κύριοι συνάδελφοι, έχει ολοκληρωθεί ο κύκλος των τοποθετήσεων των εκπροσώπων των φορέων που έχουν προσκληθεί και συνεχίζουμε με τις ερωτήσεις προς τους εκπροσώπους των φορέων από τους Εισηγητές και τους Ειδικούς Αγορητές. 
Το λόγο έχει η κυρία Σκόνδρα.
ΑΣΗΜΙΝΑ ΣΚΟΝΔΡΑ (Εισηγήτρια της Πλειοψηφίας): Ευχαριστώ, κύριε Πρόεδρε.
Ήθελα να καλωσορίσω και εγώ με τη σειρά μου τους φορείς που παρόλο, όπως ειπώθηκε έγιναν όλα πολύ γρήγορα, ήταν μαζί μας είτε με φυσική παρουσία είτε μέσω webex. 
Ακούσαμε με προσοχή τις παρατηρήσεις τους, τις ανησυχίες τους και εύλογες απορίες. Πάντα μία μεταρρύθμιση ή κάτι καινούργιο δημιουργεί ερωτηματικά, τα οποία πιστεύω ότι θα ικανοποιηθούν όταν θα τα δούμε στην πράξη. Άλλωστε, ακριβώς το ίδιο γίνεται και από εμάς τους Βουλευτές, αλλά και από την Κυβέρνηση και από το Υπουργείο γίνεται μια προσπάθεια. Δεν θα πω προσπάθεια «εξυγίανσης», γιατί στον κ. Καββαδά, δεν αρέσει η λέξη «εξυγίανση». Θα πω όμως, μια ανασυγκρότηση, ένας εκσυγχρονισμός, μία νέα μέρα για τον ΟΠΕΚΕΠΕ. Κάτι, το οποίο επιζητούν και οι αγρότες και όλα γίνονται ακριβώς γι’ αυτό το λόγο. Πρώτα προς όφελος των αγροτών ,αλλά και της διαφάνειας και της συνέπειας μας απέναντι στην Ευρωπαϊκή Ένωση.
Δυστυχώς, στο πρώτο σκέλος της το νομοσχέδιο το οποίο είναι πάρα πολύ σοβαρό, δεν τέθηκαν ερωτήσεις, δεν έγινε συζήτηση επί αυτού, οπότε σας ευχαριστούμε πάρα πολύ. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε, την κυρία Σκόνδρα.
Το λόγο έχει ο κ. Νικητιάδης.
ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας): . Ευχαριστώ κύριε Πρόεδρε.
Θα είναι ομαδοποιημένες οι ερωτήσεις.
Προς τον Σύλλογο Εργαζομένων του ΟΠΕΚΕΠΕ και την Εθνική Ένωση Αγροτικών Συνεταιρισμών (ΕΘΕΑΣ) και προς τους δύο. Ερώτημα πρώτο. Συμφωνείτε με την ένταξη του ΟΠΕΚΕΠΕ στην ΑΑΔΕ; Δεύτερον. Τι διασφαλίσεις έχετε ότι θα είναι ομαλή αυτή η μετάβαση; Τρίτον. Έχουν διενεργηθεί πειθαρχικές κυρώσεις σε επίορκους υπαλλήλους στον ΟΠΕΚΕΠΕ έως σήμερα; 
Προς το Γεωτεχνικό Επιμελητήριο Ελλάδος, το Τεχνικό Επιμελητήριο Ελλάδος και τον Πανελλήνιο Σύνδεσμο Τεχνικών Εταιρειών (ΣΑΤΕ), ερώτηση και προς τους τρεις. Έχετε καταγγείλει ως σύλλογοι, απευθείας αναθέσεις χωρίς καν ανάρτηση στο διαδίκτυο ΚΗΜΔΗΣ και έχετε καταγγείλει ότι καθημερινώς υπό τον μανδύα του κατεπείγοντος ανατίθενται έργα με απευθείας διαπραγμάτευση, με πρόσκληση περιορισμένου αριθμού εργοληπτών; Συνήθως οι ίδιοι; Ποιες είναι οι επιπτώσεις αυτής της πρακτικής για την αγορά;. Δεύτερον. Πώς αξιολογείτε τη διαδικασία επιλογής των έργων υποδομών στη χώρα; Υπάρχει επαρκής διαβούλευση και συνεργασία; 
Προς την Ένωση Περιφερειών Ελλάδος και την Κεντρική Ένωση Δήμων Ελλάδος, ερώτηση και για τους δύο. Σύμφωνα με τον ΟΟΣΑ, η ελληνική τοπική αυτοδιοίκηση πραγματοποιεί μόλις το 7% της συνολικής δημόσιας δαπάνης και το 32% των συνολικών δημόσιων επενδύσεων και κατατάσσεται πάνω μόνο από την Τουρκία, τη Χιλή και την Κόστα Ρίκα. Θεωρείτε ότι θα μπορούσατε να απορροφήσετε αποτελεσματικά περισσότερους πόρους, όπως γίνεται στις υπόλοιπες ευρωπαϊκές χώρες ή καλώς, τελικώς, η Κυβέρνηση συνεχίζει να κρατάει τις επενδυτικές δαπάνες στα υπουργεία; 
Προς την ΓΣΕΒΕΕ, την Κεντρική Ένωση Επιμελητηρίων Ελλάδος, στην Οικονομική και Κοινωνική Επιτροπή (ΟΚΕ), το Οικονομικό Επιμελητήριο της Ελλάδος και το Κέντρο Προγραμματισμού και Οικονομικών Ερευνών (ΚΕΠΕ), ερώτηση. Η Ελλάδα αντιμετωπίζει ένα τεράστιο επενδυτικό κενό σε σχέση με την Ευρωπαϊκή Ένωση. Με τον ρυθμό που αυξάνονται οι επενδύσεις στην Ελλάδα σε σχέση με την Ευρωπαϊκή Ένωση, θα χρειαστούν σχεδόν 30 χρόνια προκειμένου να υπάρξει σύγκλιση. Αυτό, παρά το ότι η χώρα είναι μεγαλύτερος κατά κεφαλήν λήπτης ευρωπαϊκών πόρων στην Ευρωπαϊκή Ένωση. Που αποδίδετε την υστέρηση αυτή; 
Προς την Εθνική Συνομοσπονδία Ατόμων με Αναπηρία. Πάγια θέση του ΠΑΣΟΚ, είναι ρήτρα αναπηρίας για κάθε πεδίο πολιτικής. Ποια έργα από αυτά που χρηματοδοτεί ο προϋπολογισμός δημοσίων επενδύσεων έχουν συμβάλει στη βελτίωση της ζωής των ΑμεΑ και ειδικώς της προσβασιμότητας τους; Θα μπορούσαν να ενταχθούν περισσότερα μέτρα;
Προς την Ομοσπονδία Εργαζομένων του Υπουργείου Οικονομικών. Το θεσμικό πλαίσιο για τον προϋπολογισμό δημοσίων επενδύσεων και το αναπτυξιακό πλαίσιο δημοσίων επενδύσεων έχουν αναθεωρηθεί πολλές φορές πριν από το υπό συζήτηση νομοσχέδιο, μαζί τους και οι δομές του Υπουργείου. Παρ όλα αυτά, οι απευθείας αναθέσεις και οι διαγωνισμοί με  ένα ανάδοχο, αυξάνονται σταθερά από το 2019 και μετά. Που αποδίδετε εσείς αυτή την εξέλιξη; Κάνετε αντίθετες εισηγήσεις, εισακούονται αυτές; 
Σας ευχαριστώ, κύριε Πρόεδρε.
[bookmark: _Hlk216360942]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε, τον κ. Νικητιάδη. Έχουνε γίνει βέβαια και κάποιες ερωτήσεις σε φορείς που δεν υπάρχουν εδώ, όπως είναι το Τεχνικό Επιμελητήριο Ελλάδας (ΤΕΕ). Τον λόγο έχει τώρα, ο Ειδικός Αγορητής κ. Βασίλης Κόκκαλης.
ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΑΜΑΧΙΑ»): Ευχαριστώ, κύριε Πρόεδρε. Προς τον Πανελλήνιο Σύλλογο Εργαζομένων (ΟΠΕΚΕΠΕ). Διαβάσαμε προσεκτικά το υπόμνημα, σας ακούσαμε, εάν θεωρείτε ότι μέχρι τώρα η Κυβέρνηση θα υιοθετήσει τις προτάσεις σας στο υπό ψήφιση νομοσχέδιο;
Δεύτερη ερώτηση πάλι στο Σύλλογο Εργαζομένων, εάν θεωρείτε ότι η υπαγωγή του (ΟΠΕΚΕΠΕ) στην ΑΑΔΕ, συμβαδίζει, με τον αναπτυξιακό σκοπό του ΟΠΕΚΕΠΕ, όχι μόνο με τον ελεγκτικό, με τον αναπτυξιακό σκοπό, ο οποίος αναπτυξιακός σκοπός προβλέπεται από την ίδρυση του και από τους κανονισμούς τους ευρωπαϊκούς;
Προς τη ΓΕΩΤΕΕ, την άποψή σας για την ΚΥΑ βοσκοτόπων, που εξεδόθη στις 26 Νοεμβρίου; Την ίδια ερώτηση, στην Πανελλήνια Ομοσπονδία Γεωτεχνικών Δημοσίου Τομέα και για την ΚΥΑ βοσκοτόπων, αλλά και για τις πληρωμές δοθέντος ότι, ακόμα υπάρχουν προβλήματα, η υπόθεση είναι στη δικαιοσύνη για πολλές υποθέσεις. 
Σας ευχαριστώ.
[bookmark: _Hlk216361081]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):  Ευχαριστούμε, τον κ. Κόκκαλη.
ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΑΜΑΧΙΑ»): Κύριε Πρόεδρε, την απάντηση επειδή έχω και άλλες επιτροπές, θα τη δω  και στα πρακτικά.
[bookmark: _Hlk216361201]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):  Το λόγο έχει τώρα, ο Ειδικός Αγορητής, ο κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. « ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»: Σας ευχαριστώ, κύριε Πρόεδρε. Να ευχαριστήσω και τους φορείς, κυρίως αυτούς, οι οποίοι μας έκαναν την τιμή να έρθουν, γιατί πάντα η παρουσία είναι διαφορετική από το Webex. Εδώ να πω ότι, εάν είχαμε το χρονικό περιθώριο οι Επιτροπές να είχαν μεγαλύτερη διάρκεια μεταξύ τους, πιθανόν, να είχαμε κι άλλους με φυσική παρουσία και αυτό είναι κάτι το οποίο οφείλω, να το τονίσω.
Τώρα, ξεκινάω τις ερωτήσεις μου. Μία ερώτηση η οποία είναι κοινή, προς τον Πρόεδρο της Εθνικής Ένωσης Αγροτικών Συνεταιρισμών, προς τους εκπροσώπους της ΑΑΔΕ και προς την Πανελλήνια Ομοσπονδία Γεωτεχνικών Δημοσίων Υπαλλήλων. Νομίζω ότι είναι βέβαιο σε όλους μας, ότι το αύριο του πρωτογενούς τομέα, δεν πρέπει να έχει καμία σχέση με αυτό το οποίο γνωρίσαμε έως σήμερα. Υπό αυτή την έννοια, η ΑΑΔΕ η οποία είναι μια υπηρεσία, μια Ανεξάρτητη Αρχή με ένα συγκεκριμένο ρόλο μέχρι σήμερα αυτό της συλλογής φόρων, θεωρείτε ότι έχει τις γνώσεις και το όραμα να ανατάξει τον πρωτογενή τομέα, όπως χρειάζεται η οικονομία, αλλά και γενικότερα, η κοινωνία της Ελλάδας, αύριο το πρωί; Αυτό, θα ήθελα μια απάντηση, από όλους. 
Δεύτερη ερώτηση, προς την Πανελλήνια Ομοσπονδία των Γεωτεχνικών Δημοσίων Υπαλλήλων. Αναφερθήκατε στη διαχείριση από ιδιωτικές επιχειρήσεις του ΟΣΔΕ. Πέρα από το από το θέμα της διαχείρισης με τα όποια αποτελέσματα, μήπως έχετε να μας δώσετε περισσότερες πληροφορίες σχετικά με το κόστος που έχει για τον Έλληνα φορολογούμενο σε τελική ανάλυση, η διαχείριση από αυτές τις επιχειρήσεις;
Επόμενη ερώτηση, η οποία αφορά την ΑΑΔΕ, συγκεκριμένα. Έχω μάλιστα, μια ερώτηση την οποία είχε καταθέσει ο Πρόεδρός μας, ο κ. Κυριάκος Βελόπουλος προς το Υπουργείο Αγροτικής ανάπτυξης επί ημερών του κ. Βορίδη και αυτό σας το λέω από προσωπική εμπειρία, σχετικά με τη διαχείριση των δηλώσεων Ε9. Οι δηλώσεις Ε9 ελέγχονται, μόνο όταν αφαιρείς, όταν δηλαδή, υπάρχουν μεγάλες διαφοροποιήσεις στον ΕΝΦΙΑ τον οποίο καλείται να πληρώσει ο φορολογούμενος είτε φυσικό, είτε νομικό πρόσωπο. Εκεί χτυπάνε τα καμπανάκια για την ΑΑΔΕ και σε καλεί σε έλεγχο, για το αν αυτά τα οποία έχεις δηλώσεις στο πληροφοριακό σύστημα συμβαδίζουν, με την πραγματικότητα. Από την απάντηση, λοιπόν, την οποία λάβαμε τότε στα πλαίσια του κοινοβουλευτικού ελέγχου, το Υπουργείο Αγροτικής Ανάπτυξης, πέταξε το μπαλάκι στην ΑΑΔΕ. Τι έχει αλλάξει μετά τις πληροφορίες και μετά το σκάνδαλο του ΟΠΕΚΕΠΕ, στον έλεγχο του Ε9, ως προς το γεγονός ότι κάποιος έρχεται και δηλώνει ένα αγροτεμάχιο το οποίο δεν του ανήκει, για να δούμε, αν θα έχουμε και τέτοια φαινόμενα στο παρόν και στο άμεσο μέλλον.
Κλείνω με μια ερώτηση πάλι προς την ΑΑΔΕ. Επειδή, δε θέλω να αδικήσω και επειδή θα πρέπει η Βουλή στα πλαίσια κοινοβουλευτικού ελέγχου να έχει πλήρως τις πληροφορίες, στο άρθρο 77 του παρόντος νομοσχεδίου, αναφέρεται μια αύξηση κατ’ ανώτατο όριο στα 4,9 εκατομμύρια ευρώ από τον υπολογισμό του Βραβείου Επίτευξης Στόχων. Θα ήθελα να μας πείτε, αν γνωρίζετε το συνολικό ποσό στο οποίο προστίθεται το ποσό των 4,9 εκατομμυρίων ευρώ και πόσους ανθρώπους αφορά; 
Σας ευχαριστώ, κύριε Πρόεδρε.
[bookmark: _Hlk216363927][bookmark: _Hlk216362842]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε, τον κ. Φωτόπουλο. Το λόγο έχει τώρα, ο Ειδικός Αγορητής, ο κ. Ανδρέας Βορύλλας.
ΑΝΡΕΑΣ ΒΟΡΥΛΛΑΣ ( Ειδικός  Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Ευχαριστώ, κύριε Πρόεδρε. Ήθελα με τη σειρά μου, να ευχαριστήσω και εγώ τους φορείς. 
Θα κάνω μια κοινή ερώτηση στους εκπροσώπους της ΑΑΔΕ, στον κ. Ιωάννη Καββαδά, τον κ. Ιωάννη Χατζή και στον κ.  Μενέλαο Γαρδικιώτη. Η επιλογή είναι να ενσωματωθεί ο ΟΠΕΚΕΠΕ στην ΑΑΔΕ, δεν απαγορεύεται, αλλά βρίσκεται σε ένα οριακό θεσμικό σημείο και χρειάζεται εκτενή αιτιολόγηση η οποία δεν παρουσιάζεται στο νομοσχέδιο. Ωστόσο η Κυβέρνηση, επιμένει στη μεταφορά του ΟΠΕΚΕΠΕ στην ΑΑΔΕ, που εμείς διαφωνούμε. Για την ομαλή λειτουργία του Οργανισμού, προτείνουμε τη δημιουργία μιας τέταρτης θέσης υποδιοικητής στην ΑΑΔΕ, με σοβαρή εμπειρία και γνώση διαδικασίες πληρωμών αγροτικών και κτηνοτροφικών ενισχύσεων, με αποκλειστική αρμοδιότητα τον ΟΠΕΚΕΠΕ. Το ερώτημα όμως που γεννάται είναι απλό. Όταν η ΑΑΔΕ μετά από ένα χρόνο στα πλαίσια της αναδιάρθρωσης βάσης, βάσει του ν. 5162/2024, δεν έχει καλύψει τις τρεις κενές θέσεις υπό διοικητών, πώς θα μπορέσει να αναλάβει και τη λειτουργία του ΟΠΕΚΕΠΕ;
Η ενσωμάτωση του ΟΠΕΚΕΠΕ στην ΑΑΔΕ, δεν επιβάλλει και νέα αναδιάρθρωση στην Αρχή;
Διαβλέπετε κάποιο κίνδυνο σύγκρουσης ρόλων της ομαλής καταβολής ενισχύσεων προς τους αγρότες με την είσπραξη φόρων;
Θα ήθελα να κάνω πάλι μια κοινή ερώτηση, στον Πρόεδρο της Εθνικής Ένωσης Αγροτικών Συνεταιρισμών, στον κ. Σατολιά και στον Πρόεδρο της Πανελλήνιας Ένωσης Νέων Αγροτών, τον κ. Παυλονάσιο. Στην Ευρωπαϊκή Ένωση, οι οργανισμοί  πληρωμών λειτουργούν με αυστηρούς κανόνες διαχωρισμού, μεταξύ ελεγκτικών και εκτελεστικών λειτουργιών. Ο ΟΠΕΚΕΠΕ είναι ο Οργανισμός πληρωμών της χώρας για την κοινή αγροτική πολιτική. Η ΑΑΔΕ, είναι φορέας φορολογικής διοίκησης. Η συνένωση ενός οργανισμού πληρωμών με έναν ελεγκτικό μηχανισμό φορολογικής εξουσίας, εγείρει εύλογα ερωτήματα θεσμικής συμβατότητας. Ποιες είναι οι απόψεις σας σχετικά με τη μεταφορά οργανισμού πληρωμών και ελέγχου κοινοτικών ενισχύσεων προσανατολισμού και εγγυήσεων στην Ανεξάρτητη Αρχή Δημοσίων Εσόδων; Ποιους κινδύνους διαβλέπετε από αυτήν την απόφαση;
Ευχαριστώ, πολύ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):  Ευχαριστούμε, τον κ. Βορύλλα. Το λόγο έχει η Ειδική Αγορήτρια, η κυρία Ελένη Καραγεωργοπούλου. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Κύριε Πρόεδρε, θα ήθελα για άλλη μια φορά να διαμαρτυρηθώ εντονότατα για το γεγονός ότι η Επιτροπή αυτή, συνεδριάζει ταυτόχρονα με την έναρξη της συνεδρίασης που αφορά στο Υπουργείο Ψηφιακής Διακυβέρνησης για άλλο πολύ σοβαρό νομοσχέδιο, ταυτόχρονα με την Ολομέλεια και ταυτόχρονα, με την εξέταση του μάρτυρα Γεωργίου Ξυλούρη, του γνωστού ως «Φραπέ», ο οποίος εξετάζεται ακόμα στο πλαίσιο της εξεταστικής επιτροπής. 
Επίσης, στην Ολομέλεια, παρουσιάστηκε πριν από λίγο από τον παριστάμενο Υφυπουργό κ. Κέλλα, μια τροπολογία που αφορά στους αγρότες, αφορά στις ασφαλιστικές αποζημιώσεις από τον ΕΛΓΑ, αλλά και στις βεβαιώσεις οφειλών που θα συμβεί με μια μικρή παράταση στο τέλος του 2026. Γεγονός, για το οποίο δήλωσα στην Ολομέλεια, ότι αποτελεί εκβιασμό ουσιαστικά προς τους αγρότες στην παρούσα χρονική συγκυρία, διότι αυτό που σαφώς προμηνύει η Κυβέρνηση είναι ότι η «ράβδος», το «ράπισμα» της αναγκαστικής εκτέλεσης αναμένει. Είναι προ των πυλών. Συνεπώς, συμμορφωθείτε, ελάτε στον διάλογο, συμφωνήστε και πράξτε τα δέοντα. Συνεπώς, διαμαρτύρομαι εντονότατα και γι’ αυτό. 

Σε ότι αφορά το νομοσχέδιο των 122 άρθρων, προκύπτει και πάλι δόλος από την πλευρά σας, με σκοπό την κακή νομοθέτηση, τη μη συμμετοχή της κοινωνίας. Είναι ένα νομοσχέδιο 122 άρθρων, που κατατέθηκε στη Βουλή τα μεσάνυχτα της 8ης Δεκεμβρίου. Η πρόσκληση για την πρώτη συνεδρίαση ήρθε στις 04:30 το πρωί, της άλλης μέρας. Αυτό είναι το επιτελικό σας κράτος. Σε τι αποσκοπεί; Στις πολλές αυτές διατάξεις προκύπτει αβίαστα, ότι υπάρχει ένας μηχανισμός υπερσυγκεντρωτικού καθεστώτος από την πλευρά του Υπουργείου Οικονομικών, που αναλαμβάνει ταυτόχρονα, τον ρόλο σχεδιαστή, εκτελεστή, αξιολογητή επενδυτικών προγραμμάτων. Γεγονός, που παραβιάζει την αρχή της αμεροληψίας και της ίσης μεταχείρισης, που απορρέει από το άρθρο 4 του Συντάγματος. Γιατί η διοίκηση δεν θα μπορεί δυστυχώς και δεν θέλει να αξιολογεί με αντικειμενικά και διαφανή κριτήρια. Αυτή η αξιολόγηση, θα συντελείται ως εργαλείο πολιτικής επιβολής, για την υλοποίηση των συγκεκριμένων έργων που επιλέγει η Κυβέρνηση. 
Συνεπώς, οι εκπρόσωποι εδώ των φορέων που είδα ότι είναι και από τους κτηνοτρόφους και από τους αγρότες, που αυτή τη στιγμή βρίσκονται σε κοινωνική εξέγερση και διεκδικούν τα δίκαια αιτήματά τους, που αφορούν στη μάχη επιβίωσης που δίνουν, στη μάχη αξιοπρέπειας και μαζί τους είναι όλη η κοινωνία των Ελλήνων, από όλο το φάσμα της ελληνικής κοινωνίας τους συμπαραστέκονται. Γιατί δεν είναι μόνο οι αγρότες. Τα ζητήματα που θέτουν είναι ζητήματα επιβίωσης όλου του ελληνικού λαού. «Χωρίς εμάς, δεν θα έχεις να φας!». Αυτό είναι το σύνθημα και των Ελλήνων αγροτών, κτηνοτρόφων, μελισσοκόμων, είναι και σύνθημα όλων των Ελλήνων και των Ευρωπαίων, επίσης. 
Αυτό που πραγματικά, ανακύπτει ως ερώτημα είναι πώς κύριε Καββαδά, θα μπορέσει να υλοποιηθεί αυτό το σχέδιο μεταφοράς στην ΑΑΔΕ, που αφορά σε έναν εισπρακτικό μηχανισμό, ο οποίος θα βεβαιώνει τις οφειλές και από την άλλη, θα έχει την ευθύνη της καταβολής αποζημιώσεων, ασφαλιστικών αποζημιώσεων, αλλά και οποιονδήποτε άλλων επιδοτήσεων, μέσα από τον φορέα του ΟΠΕΚΕΠΕ. Πώς αυτό μπορεί να γίνει με εγγυήσεις αντικειμενικότητας και διαφάνειας, όταν η ΑΑΔΕ η ίδια είναι μια Αρχή η οποία δεν ελέγχεται. 
Θα ήθελα επίσης, να γνωρίζω, εάν για κάποιο λόγο, έχετε προσυνεννοηθεί με τον κύριο Πιτσιλή, στο πώς ακριβώς θα τοποθετηθείτε σήμερα και στο πως ακριβώς συνδέεται ο κ. Πιτσιλής με τον κ. Ξυλούρη, που καταθέτει αυτή τη στιγμή στην Εξεταστική. Προκύπτει από τις επισυνδέσεις ότι ο κύριος αυτός, ο οποίος καταχράστηκε κοινοτικό χρήμα και δημόσιους πόρους, ότι αναφερόταν σε συναντήσεις του με τον κύριο Πιτσιλή και στην βεβαιότητα σε σχέση με την τύχη επιδοτήσεων. 
Θα ήθελα, λοιπόν, αφού ο κ. Πιτσιλής δεν είναι πλέον εδώ, να μας δώσετε εσείς τη δική σας ερμηνεία όλων αυτών που διαβάζουμε ότι έχουν καταγραφεί και σε δημοσιεύματα και μέσα από τις δικογραφίες και αφετέρου, να μας αναλύσετε πώς ακριβώς φαντάζεστε την επόμενη μέρα με την Ανεξάρτητη Αρχή, να λειτουργεί σε τόσο πολλούς διαφορετικούς ρόλους. 
Ευχαριστώ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε την κυρία Καραγεωργοπούλου. Θα κλείσουμε τις ερωτήσεις με την Ειδική Αγορήτρια, την κυρία Διαμάντω Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ, κύριε Πρόεδρε. Δύο ερωτήσεις προς τον κύριο Κακαβά. Σε πρόσφατη ανακοίνωση της ΠΟΓΕΔΥ, της Πανελλήνιας Ομοσπονδίας Γεωτεχνικών Δημοσίων Υπαλλήλων, αφορούσε το θέμα της κτηνοτροφίας. Η ημερομηνία είναι 5 Δεκεμβρίου. 
Αναφορικά με τη νέα ΚΥΑ για την ευλογιά, διαπιστώνεται την παταγώδη αποτυχία του Υπουργείου Αγροτικής Ανάπτυξης και Τροφίμων να διαχειριστεί την επιζωοτία, οδηγώντας σε απώλεια πάνω από 500.000 ζώα και σε πλήρη απώλεια ελέγχου, όπως γράφεται. Ταυτόχρονα, αποκαλύπτεται στην ανακοίνωση ότι αυτή η νέα απόφαση για τις αποζημιώσεις απαιτεί, από τις υποστελεχωμένες κτηνιατρικές υπηρεσίες, να βεβαιώσουν μέσα σε 5 ημέρες τη μη ύπαρξη παράνομου εμβολιασμού, τη στιγμή που τόσο ο Υπουργός, όσο και οι πανεπιστημιακοί που αναπαράγουν το αφήγημα του Υπουργείου, έχουν επανειλημμένα δηλώσει ότι δεν είναι δυνατός ο εργαστηριακός διαχωρισμός του εμβολιακού στελέχους του ιού, από τον φυσικό. Θεωρείτε ότι αυτή η διαδικασία, η οποία στηρίζεται σε μια προφανή αντίφαση και συνοδεύεται από αυτές τις παλινωδίες, είναι μια ακόμα προσπάθεια του Υπουργείου να ακυρώσει στην πράξη τις αποζημιώσεις και να επιρρίψει ολόκληρη την ευθύνη της διαχειριστικής του ανεπάρκεια στους κτηνιάτρους των κτηνιατρικών υπηρεσιών, που δίνουν έναν μεγάλο αγώνα και τους πληγέντες κτηνοτρόφους, που τους καταστρέφουν οι επιλογές της Κυβέρνησης;
Ωστόσο, θέλω να πω ότι βγάλατε και μία άλλη ανακοίνωση για την μεταφορά του ΟΠΕΚΕΠΕ στην ΑΑΔΕ, με τίτλο «κάθαρση» ή «μετακόμιση των προβλημάτων», με ημερομηνία 9 Δεκεμβρίου. Δηλαδή, λίγα εικοσιτετράωρα πριν. Θέλω να σας ρωτήσω, στην ανακοίνωση μιλάτε για παλιά υλικά της κατεδάφισης. Ποιος είναι ο λόγος που επιλέγετε να χτιστεί κάτι νέο με τα παλιά υλικά της κατεδάφισης; Είναι θέμα έλλειψης χρόνου, πολιτικής βούλησης ή μήπως πρόκειται για συγκάλυψη; 
Ευχαριστώ. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε την κυρία Μανωλάκου. Περνάμε τώρα στον τρίτο κύκλο, στους εκπροσώπους των φορέων, για να απαντήσουν. Το λόγο έχει ο κ. Παύλος Σατολιάς.
ΠΑΥΛΟΣ ΣΑΤΟΛΙΑΣ (Πρόεδρος της Εθνικής Ένωσης Αγροτικών Συνεταιρισμών (ΕΘΕΑΣ)): Απαντώντας στους Βουλευτές, που λίγο πολύ η ερώτηση και των τριών, αν δεν κάνω λάθος, ήταν ιδίου περιεχομένου, είπα το εξής και επαναλαμβάνω. Η μεταφορά τώρα του Οργανισμού στην ΑΑΔΕ, είναι μια ad hoc  διαδικασία, ίσως αναγκαία, γιατί αυτό που πληροφορούμαστε είναι ότι συμπεριλήφθηκε μέσα στις προτάσεις της χώρας για τη διασφάλιση σαν προαπαιτούμενο των ενισχύσεων. Όταν μιλάμε για διασφάλιση των ενισχύσεων, ξέρετε ότι δεν πρέπει να παίζουμε, γιατί έχουμε δώσει δικαιώματα και οι Ευρωπαίοι θα είναι πολύ σκληροί μαζί μας. 
Τώρα, από κει και πέρα, είπα ότι τα πρώτα δείγματα δεν είναι καλά με τη μεταφορά. Οι πληρωμές δεν πήγαν καλά. Πρέπει να ολοκληρωθούν οι παρεμβάσεις, η μετατροπή ενός υγιούς οργανισμού, με καινούργια υλικά και με νέες προσθήκες που θα τον κάνουν σύγχρονο, χωρίς τα βαρίδια του παρελθόντος. 

[bookmark: _Hlk216360623][bookmark: _Hlk216361239]Αν δεν περάσουμε σε μία αυτονόητη αίτηση μέσω του gov.gr, –γιατί τώρα δεν υπάρχει τέτοιο πράγμα επί της ουσίας και το ξέρουν όσοι είναι γύρω από τον ΟΠΕΚΕΠΕ– θα έχουμε πρόβλημα και η μεταφορά αυτή, δεν είναι πανάκεια. Δε θα μας λύσει τα προβλήματα. Όπως σας είπα κλείνοντας, η θέση μας είναι σαφής. Στη νέα Προγραμματική Περίοδο, ο Οργανισμός, επειδή πολύ καλά είπαν και οι συνάδελφοί σας Βουλευτές, είναι άλλη η φιλοσοφία του εισπρακτικού Οργανισμού της ΑΑΔΕ και αναπτυξιακού και κοντά στους αγρότες του ΟΠΕΚΕΠΕ, να είναι στην εποπτεία του Υπουργείου Αγροτικής Ανάπτυξης και Τροφίμων. Εκεί ανήκει, αφού ολοκληρωθεί η διαδικασία, αν δεν μπορεί να γίνει κάτι άλλο τώρα. Γιατί φαντάζομαι και εκτιμώ, ότι δεν μπορεί να γίνει κάτι άλλο τώρα, μέρες που είναι πριν. Αυτή είναι η θέση μας. 
Είπα και κάτι άλλο που έχει σχέση και με ερώτηση ενός Βουλευτή, ότι προκαλεί φοβία στους αγρότες πραγματικά, γιατί την ΑΑΔΕ την έχουν στο κεφάλι τους και στο μυαλό μας,  ως ένα άλλο πράγμα. Δηλαδή, μπορεί μια μικρή οφειλή σε ένα δημόσιο φορέα, να στερήσει τους πόρους αυτούς που πραγματικά τους έχουν ανάγκη και δε δεσμεύονται, δεν κρατούνται από την πολιτεία, με απόφαση και με νόμο του κράτους. Όλα αυτά μας προβληματίζουν, οπωσδήποτε μας προβληματίζουν, αλλά η θέση μας είναι ότι πρέπει να ανήκει στο Υπουργείο Αγροτικής Ανάπτυξης και Τροφίμων, για τους λόγους που προ-είπα. 
[bookmark: _Hlk216362450]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε πολύ, κύριε Σατολία.
Το λόγο έχει ο κ. Κακαβάς.
[bookmark: _Hlk216362482][bookmark: _Hlk216360141]ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Κύριε Πρόεδρε, σας ευχαριστώ πάρα πολύ. 
Επειδή ακριβώς είναι και δύο Υπουργοί εδώ σήμερα, θέλω πραγματικά και ήταν πολύ εύστοχες οι ερωτήσεις σας. 
Κατ’ αρχάς, χαίρομαι ότι αυτή τη στιγμή υιοθετείτε άπαντες το σχέδιο νόμου που καταθέσαμε για το πώς πρέπει να είναι ο ΟΠΕΚΕΠΕ, ακόμα και οι φορείς. Άρα, λοιπόν, τι αποδεικνύεται στην πράξη; Όταν προτείνουν οι ειδικοί και όχι οι κολλητοί, αυτή η χώρα πάει μπροστά. Επικαλούνται όλοι τα αποτελέσματα των ελέγχων, τα ΠΟΠ-ΠΓΕ, τα οποία τα κάνουν οι συνάδελφοί μου γεωτεχνικοί. 
Όσον αφορά στην ερώτηση που μου έθεσε ο κ. Φωτόπουλος, όσον αφορά στο κόστος. Εσείς, πιστεύετε ότι πατώντας ένα κουμπί, όπως κάνουν αυτοί οι πάροχοι που τους έχει ακόμα η ΑΑΔΕ και βγάζουν από 7 έως 10 εκατομμύρια πατώντας ένα κουμπί, «τα βγάζει τα λεφτά ο Βαρδινογιάννης»; Το πιστεύετε αυτό; Τότε γίνομαι κι εγώ επιχειρηματίας, να με πάρει ο κ. Παπαθανάσης, να μου δώσει να ελέγχω από το σπίτι μου τα έσοδα του Γενικού Λογιστηρίου και να γίνω αύριο Βαρδινογιάννης και εγώ. Άρα, λοιπόν, εδώ τι έχουμε; Έναν κρατικό καπιταλισμό, δεν έχουμε μία οικονομία ελεύθερη που δίνει προσθετική αξία. Από κρατικούς καπιταλιστές, χορτάσαμε. Πραγματική ανάπτυξη θέλουμε. 
Τώρα, αν αυτοί οι κρατικοί καπιταλιστές είναι σπόνσορες κάποιου, να πάνε να επιστρέψουν πίσω τα λεφτά. Δε μας ενδιαφέρει. Ξέρετε αυτή τη στιγμή γιατί δεν μας θέλουν ενώ μας επικαλούνται και ενώ μας επιστρατεύουν; 
Ξέρετε για ποιο λόγο; 
Δεν άκουσα να το πει κανείς από τους επικεφαλής, είτε λέγεται Πιτσιλής, είτε λέγεται Καββαδάς. Όταν πήραμε την αρμοδιότητα της βιολογικής κτηνοτροφίας - μελισσοκομίας πάλι πίσω, ξέρετε πόσοι είχαν υποβάλει βιολογικά πιστοποιητικά «μαϊμού» Το 63%. Εμείς βρήκαμε τους πραγματικούς. Οι συνάδελφοί μου έφαγαν ξύλο κάτω στην Κρήτη. Πήγα στην Κρήτη για να πηγαίνουν με αστυνομική προστασία και βρήκαμε ότι το 63% ή τα είχαν αποσύρει ή ήταν «μαϊμού». Αυτά, λοιπόν, τα λεφτά που μοίραζαν εδώ οι νοικοκυραίοι, σκεφτείτε να πηγαίναν στο 37% μόνον; 
Είχανε τριπλασιάσει το εισόδημά τους. 
Έρχονται τώρα να μας πουν ότι με αυτούς τους παρόχους, που είναι στις επί-συνδέσεις, που έχει έρθει ο ίδιος ο Πρωθυπουργός. Κυρία Σκόνδρα, ο Πρωθυπουργός δεν μίλησε για εκσυγχρονισμό για τον ΟΠΕΚΕΠΕ. Δε θα παραποιείτε τα λόγια του. Ο Πρωθυπουργός, είπε, «αποτύχαμε», διότι τι»; 
Τι είπε στη Θεσσαλονίκη; 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Θα απευθύνεστε στο Προεδρείο.
ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Θέλει εξυγίανση. «Δεν τον εξυγίανα».
[bookmark: _Hlk216365268]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Στο Προεδρείο να απευθύνεστε. 
ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Τι άλλη ερώτηση μου είχατε κάνει;
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Για το κόστος σας ρώτησα. 
ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Σας είπα ότι ο Βαρδινογιάννης δεν τα βγάζει αυτά τα λεφτά. 
Πάμε τώρα για την Κ.Υ.Α. των βοσκοτόπων. Μα αφού την έφτιαξαν άσχετοι άνθρωποι, πέρα από τους γεωτεχνικούς. Είναι μία τεχνική λύση, από την πίσω πόρτα. Κοιτάξτε το μεγαλείο. Στην πρώτη Κ.Υ.Α., δεν ζητάνε τιμολόγια γάλακτος. Στη δεύτερη, ζητάνε. Άρα πληρώνουμε τους απατεώνες και στην δεύτερη, τους πληρώνουμε. 
Τρίτον, όσον αφορά στις πληρωμές. Καλά, είναι δυνατόν; Χθες είχαν συγκέντρωση οι Βουλευτές της Νέας Δημοκρατίας με τον Υπουργό. Βρήκατε κανένα Βουλευτή κυβερνητικό, να πει ότι είναι ευχαριστημένοι από τις πληρωμές; Πάμε, λοιπόν, στη βασική ενίσχυση. Αντί για 70% που δικαιούνται οι άνθρωποι, δεν πήραν ούτε 43%. 
Πάμε στο μέτρο 23. Ήταν 45% οριζόντια μείωση και προσέξτε, το μεγαλύτερο αυτογκόλ, να ξέρετε ότι αυτό γίνεται για πρώτη φορά και είναι σωστό υπό την αιγίδα της Ευρωπαϊκής Ένωσής. Γιατί ξέρετε, ότι για το πακέτο Χατζηγάκη, επιστρέψανε τα λεφτά πίσω. Ενώ τουλάχιστον τώρα σε αυτό, κυρίες και κύριοι Βουλευτές, προσπάθησαν να έχουν το «οκ» της Ευρωπαϊκής Ένωσης. Πληρώσανε και αντί είναι ευχαριστημένος ο κόσμος, τους βρίζει, για να καταλάβετε την ικανότητα που έχουν. Πάμε παρακάτω. 
Πάμε τώρα όσον αφορά στην κτηνοτροφία. Θα έπρεπε από την πρώτη μέρα που είχαμε τα κρούσματα της ευλογιάς, θα έπρεπε αμέσως να υιοθετήσουμε τις απόψεις των κτηνιάτρων, που τι λέγανε; Να συγκληθεί αμέσως η επιστημονική κτηνιατρική κοινότητα, όχι η επιτροπή αυτή που φτιάξανε που δίνει απλώς αποτελέσματα, οι επιστήμονες. Από εκεί και πέρα, να δουν τι θα γίνει, για να μπορέσουν και οι κτηνίατροι δημόσιοι υπάλληλοι, όπως λέμε και στο δελτίο τύπου, να ανταποκριθούν. Οι άνθρωποι έχουν κάνει την Ελλάδα ασπροπρόσωπη. Προσέξτε τι κάνει η Κυβέρνηση για τους κτηνιάτρους. Το 2026 έχει προβλέψει 60 προσλήψεις, το ανθυγιεινό το έχουν πάρει μόνο οι κτηνίατροι της Περιφέρειας και ακόμα περιμένουμε από το Υπουργείο, τι γίνεται κύριε Υπουργέ, τελειώνει η Κ.Υ.Α.; 
Όχι, δεν ανάγκη να πάρετε το μικρόφωνο. 
ΧΡΗΣΤΟΣ ΚΕΛΛΑΣ ( Υφυπουργός Αγροτικής Ανάπτυξης και Τροφίμων): Να μην ακούγεται;
Βρίσκεται στην τελική διαδικασία.
[bookmark: _Hlk216360154]ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Ωραία.
Έπρεπε να έχει πληρωθεί πρώτη και όχι να περιμένετε, πως το λέγανε;
ΧΡΗΣΤΟΣ ΚΕΛΛΑΣ ( Υφυπουργός Αγροτικής Ανάπτυξης και Τροφίμων): Ούτως ή άλλως κύριε Κακαβά, θα έχει αναδρομική ισχύ από την 1η Ιανουαρίου του 2025.
ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Η πρώτη έπρεπε να είναι και όχι να είναι μετά, το πώς το λένε και όχι μετά από το Υπουργείο Τουρισμού, Αθλητισμού και αγωνιστικών κινητοποιήσεων. 
Άρα, αυτή τη στιγμή καταλαβαίνετε, τι άποψη υπάρχει. Πρέπει να ξέρετε και κάτι. Κυρίες και κύριοι εκπρόσωποι του ελληνικού λαού, Βουλευτές και Βουλευτίνες, «ουαί και αλίμονο» εάν ξανά έχουμε κρούσμα, να ξέρετε ότι θα πάμε στο ένα εκατομμύριο. Γιατί είναι τέτοια αίολα τα μέτρα, που χωρίς στρατό, χωρίς κτηνιάτρους, πιστεύουν ότι με τους ιδιώτες, θα κάνουνε δουλειά. Δηλαδή, τι πιστεύουν; 
Για να σας δώσω ένα παράδειγμα, να το καταλάβετε. Είμαι εγώ επιχειρηματίας και σας έχω εσάς, ιδιώτη κτηνίατρο και σας πληρώνω εσάς και εσείς θα με ελέγξετε, αν έχω εγώ και κάνω τρόφιμα. Αυτά, πιστεύουν. Δηλαδή, χρησιμοποιούν τους γεωτεχνικούς δημοσίους υπαλλήλους για να παίρνουν τα «μπράβο». Όταν έρχεται όμως η ώρα για να κάνουν κάτι γι’ αυτούς, είτε προσλήψεις, είτε να λύσουν τα ελάχιστα που απαιτούν θεσμικά και οικονομικά θέματα, κάνουν ότι δεν τους γνωρίζουν. Αλλά να ξέρετε, δεν υπάρχει περίπτωση να κάνουμε πίσω. 
Όσον αφορά στον ΟΠΕΚΕΠΕ. Ξέρετε γιατί δεν υιοθετούν το σχέδιο νόμου που έχουμε καταθέσει; 
Όταν αυτή τη στιγμή οι συνάδελφοί μου, έχουν «ξεπατώσει τα λαμόγια» στους ελέγχους. Σας είπα και αν θέλει ο κ. Κέλλας, ας απαντήσει. Κύριε Κέλλα, μπορείτε να αρνηθείτε τα νούμερα αυτά που είπα, ότι ανακάλυψαν ότι το 63% ή απέσυραν τις αιτήσεις στη βιολογική κτηνοτροφία - μελισσοκομία ή ήταν «μαϊμού»; 
ΧΡΗΣΤΟΣ ΚΕΛΛΑΣ ( Υφυπουργός Αγροτικής Ανάπτυξης και Τροφίμων): Ισχύει, ήταν πάρα πολλοί, αλλά δεν ξέρω αν ήταν το 63%;
Πάρα πολλοί απέσυραν τις αιτήσεις τους.
ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Εάν εμείς κάνουμε ένα σύστημα TAXIS, δηλαδή, ο Χρήστος Κέλλας θα πατάει το κουμπί και θα βλέπει τη επιδότηση θα πάρει, όπως είναι και η φορολογική σας δήλωση. Μπορώ, κυρία Σκόνδρα, να έρθω σε εσάς και να σας πω, «ξέρεις κάτι, από κει που είναι να πληρώσω 6.000 ευρώ εφορία, να πάρεις τον Υπουργό Οικονομικών να μου τα κάνει 3.000;» Όχι, όχι, όχι. Αυτό ζητάμε και για τις επιδοτήσεις. 
[bookmark: _Hlk216365364]ΑΣΗΜΙΝΑ ΣΚΟΝΔΡΑ (Εισηγήτρια της Μειοψηφίας): Οι επιδοτήσεις έχουν το ακατάσχετο και συγνώμη, γιατί τώρα δεν είναι, δεν είναι…..
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Σας παρακαλώ πολύ, κύριε Κακαβά.
ΑΣΗΜΙΝΑ ΣΚΟΝΔΡΑ (Εισηγήτρια της Μειοψηφίας): Με συγχωρείτε, κύριε Πρόεδρε και εμένα.
ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Τελειώνω.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Σας παρακαλώ πολύ, ολοκληρώστε.
ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (Π.Ο.ΓΕ.Δ.Υ.)): Τελειώνω, με ρωτήσανε.
Τι πληρώνει, τι πληρώσανε και τι πρόκειται να πάρει κάθε χρόνο και όχι να παίζει τζόκερ ή να παίξει στο χρηματιστήριο, για να περιμένει να δει τι θα πάρει. Άρα λοιπόν, όταν εμείς θέλουμε ένα σύστημα αδιάβλητο, δεν μας θέλουν διότι έτσι παύει το νταραβέρι μεταξύ ψηφοφόρου και πολιτικού. 
Σας ευχαριστώ πολύ.

ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Το λόγο έχει ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ): Κοιτάξτε, εγώ είμαι εισηγητής του νομοσχεδίου, αλλά αυτή τη στιγμή συζητάμε ένα νομοσχέδιο για τον ΟΠΕΚΕΠΕ την ίδια στιγμή που συνεδριάζει η Εξεταστική για τον ΟΠΕΚΕΠΕ και η οποία εξετάζει έναν από τους σημαντικότερους μάρτυρες. Αυτό γίνεται για να μην μπορεί η δική μας κοινοβουλευτική ομάδα και κάποιες άλλες κοινοβουλευτικές ομάδες οι οποίες εκπροσωπούνται και εδώ και εκεί, να βρεθούν σε αυτή τη συζήτηση γι’ αυτό το λόγο. 
Έχω και ένα θέμα που θέλω να θέσω. Άκουσα τον εκπρόσωπο της Πανελλήνιας Ομοσπονδίας Γεωτεχνικών Δημοσίων Υπαλλήλων, τον κύριο Κακαβά, να λέει ότι έχει καταθέσει μία λύση για τον ΟΠΕΚΕΠΕ με την οποία συμφωνούμε όλοι. Έτσι είπατε κι εγώ παρευρισκόμενος ήμουν όταν το είπατε, γι’ αυτό το άκουσα. Λοιπόν θέλω να καταλάβω στο όνομα ποιανών μιλάτε όταν λέτε ότι συμφωνούμε όλοι, γιατί από εμάς δεν έχετε πάρει συμφωνία. Δεν ξέρω ακριβώς τι εννοείτε.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Το λόγο έχει ο κ. Βορύλλας.
ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Κύριε Κακαβά, ευχαριστώ για την ενημέρωση, αλλά από το 2019 έχει ξεκινήσει αυτό το πάρτι με τα χρήματα. Έρχεστε σήμερα, 2025 και λέτε «ξεπατώσαμε» στους ελέγχους. Επικαλείστε τον όμιλο Βαρδινογιάννη. Ο όμιλος Βαρδινογιάννη δεν θα άφηνε την εταιρεία του να φτάσει σε αυτό το σημείο με το ένα κουμπί. Θα μπορούσατε να τα έχετε οργανώσει από το 2019, λέει ο άνθρωπος, που έχουμε όλοι την ψηφιοποίηση και τους μηχανισμούς ελέγχου και να έχουμε από τότε πιάσει τα «λαμόγια» που επικαλείστε εσείς. Ταυτόχρονα, να μην φτάνουμε σήμερα στο 2025 με μια «κατσικωμένη» εισαγγελέα στην Ελλάδα και να καθόμαστε να απολογούμαστε όλοι εμείς για το «χυμένο γάλα». Αυτό λέει ο άνθρωπος, κύριε Κακαβά.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Κύριε Κακαβά, δεν έχετε το λόγο. Εσείς κάνετε αντιπολίτευση μέσα στην αίθουσα. Υπάρχουν κόμματα για να κάνουν αντιπολίτευση. Όχι εσείς εδώ μέσα.
Το λόγο έχει η κυρία Σκόνδρα.
ΑΣΗΜΙΝΑ ΣΚΟΝΔΡΑ (Εισηγήτρια της Πλειοψηφίας): Κύριε Πρόεδρε, επειδή αναφέρθηκε ο κ. Κακαβάς δύο φορές σε μένα και με το θάρρος που έχει γιατί από παλιοί συνδικαλιστές που είμασταν μαζί έχουμε δώσει αγώνες πραγματικά και είναι αλήθεια εν μέρει αυτά που λέγονται για τον ΟΠΕΚΕΠΕ, ότι πράγματι υπήρχαν προτάσεις από παλιά. Τέλος πάντων, εγώ θα δώσω μόνο δυο απαντήσεις. Θα πω ότι οι αγροτικές ενισχύσεις είναι ακατάσχετες, από την Ευρώπη. Δεύτερον, θέλω να πω ότι βεβαίως και στόχος και σκοπός είναι και αλίμονο αν δεν ήταν, πράγματι όπως γίνεται με την ανάρτηση του φόρου που ο καθένας πρέπει να πληρώσει. Αυτός είναι ο σκοπός και ο στόχος νομίζω και θεωρώ και προς αυτή την κατεύθυνση έχουμε όλη την προσοχή μας και οι Βουλευτές και η Κυβέρνηση και οι πάντες και αυτό εννοούμε εκσυγχρονισμό. Δε μιλάμε για εξυγίανση, γιατί οι υπάλληλοι του ΟΠΕΚΕΠΕ έχουν και αυτοί τους αγώνες τους αυτά τα χρόνια, έχουν προσπαθήσει, έχουν συνεισφέρει. Από εκεί και μετά όμως, υπήρξε ένα διάτρητο σύστημα, το οποίο εγώ σε καμία περίπτωση δε λέω ότι ήταν οι υπάλληλοι, που βρήκαν το χώρο και τον τρόπο κάποιοι επιτήδειοι και εισχώρησαν. Γι’ αυτό το λόγο λοιπόν και για να είμαστε συνεπείς απέναντι στους αγρότες και απέναντι στην Ευρωπαϊκή Ένωση, πρέπει να αλλάξει αυτό το πράγμα και γι’ αυτό γίνεται όλο αυτό που γίνεται. Οι υπάλληλοι του ΟΠΕΚΕΠΕ και το προσωπικό και οι γεωτεχνικοί που πρέπει να εμπλουτιστούν –συμφωνώ μαζί σας, έχουν χρόνια να διοριστούν γεωτεχνικοί– θα έχουν έναν καθοριστικό ρόλο σε όλα αυτά. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε κυρία Σκόνδρα.
Το λόγο έχει ο κ. Κέλλας.
ΧΡΗΣΤΟΣ ΚΕΛΛΑΣ (Υφυπουργός Αγροτική Ανάπτυξης και Τροφίμων): Ευχαριστώ κύριε Πρόεδρε. Ήθελα να πω δυο λόγια για αυτά που άκουσα από τους φορείς και από τον κ. Κακαβά. Από τη βιολογική κτηνοτροφία και τη βιολογική μελισσοκομία μόλις αναγγέλθηκαν οι έλεγχοι, κύριε Κακαβά. Το ξέρετε πάρα πολύ καλά ότι μερικές χιλιάδες αποσύρθηκαν και οι υπόλοιποι έλεγχοι που ξεκίνησαν, ήταν απογοητευτικοί. Δεν ξέρω αν το ποσοστό είναι το 63% που είπατε, αλλά δεν έχω λόγο για να διαφωνήσω. Νομίζω ότι συμφωνούμε όλοι με τους ελέγχους. Δεν έγινε μόνο με δική σας παρέμβαση. Έγινε σύμφωνα με το action plan 1 και 2 της Ευρωπαϊκής Επιτροπής και τελικά το action plan 2, το οποίο κατατέθηκε 4 Νοεμβρίου, έγινε αποδεκτό μέσα σε 10 μέρες. Κάποιοι άλλοι λέγανε ότι δεν θα γίνει αποδεκτό ή θα γίνει μετά από δύο μήνες και ότι δεν θα πληρωθεί η βασική ενίσχυση του τσεκ κ.λπ.. Όλα αυτά βεβαίως διαψεύστηκαν και καλώς διαψεύστηκαν υπέρ των αγροτών και των κτηνοτρόφων. 
Η φετινή πληρωμή για τα ζώα θα είναι υβριδική. Πήραμε ως κριτήρια παραγωγικά, δηλαδή το κρέας και το γάλα, το οποίο παράγουν τα ζώα και τα τιμολόγια ζωοτροφών για αγορά και θα ληφθεί υπόψη, όποιο εκ των τριών είναι το πιο ευνοϊκό για τον κτηνοτρόφο. Αυτά είναι για τη φετινή χρονιά. Από του χρόνου θα τοποθετηθεί βόλος ηλεκτρονικός στο στομάχι των ζώων, οπότε θα έχουμε ηλεκτρονική καταγραφή και δεν θα υπάρχει καμία αμφισβήτηση. 
ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ): Στη φετινή προκαταβολή πληρώθηκαν «χασάπηδες»  και άλλοι;
ΧΡΗΣΤΟΣ ΚΕΛΛΑΣ (Υφυπουργός Αγροτική Ανάπτυξης και Τροφίμων): Της βασικής ενίσχυσης; Δεν γνωρίζω ποιοι πληρώθηκαν. Εδώ είναι ο Πρόεδρος του ΟΠΕΚΕΠΕ να ρωτήσετε. Μπορώ να έχω εγώ γνώση; Πώς γνωρίζετε εσείς;
Επιπλέον, για το ανθυγιεινό επίδομα που αναφέρατε, το έχουν πάρει ήδη και έχουν ανταμειφθεί οι γεωτεχνικοί που συμμετείχαν στην επιζωοτία της ευλογιάς. Πέρυσι πήραν επίσης έξτρα πριμ όλοι πραγματικά, διότι ήταν η μεγαλύτερη κτηνιατρική επιχείρηση που έγινε στη χώρα. Γι’ αυτό το λόγο ανταμείφθηκαν γιατί έτρεχαν με θερμοκρασίες αντίξοες, 40 βαθμούς. Επιπλέον, το ανθυγιεινό επίδομα το έχουν πάρει οι κτηνίατροι και οι γεωτεχνικοί των ΔΑΟΚ και τώρα είναι στη σειρά να πάρουν το επίδομα οι υπάλληλοι και οι γεωτεχνικοί του Υπουργείου Αγροτικής Ανάπτυξης και Τροφίμων. Τη σειρά δεν την καθορίζουμε εμείς. Την καθορίζει το Υπουργείο Οικονομικών. 
Εν πάση περιπτώσει, για την επιζωοτία η κυρία Καραγεωργοπούλου είπε κάτι. Έχουν δοθεί μέχρι τώρα για την επιζωοτία 90 εκατ. ευρώ για θανατοθέντα ζώα για λειτουργικές δαπάνες και ζωοτροφές και επίκεινται μέχρι τέλος του χρόνου να πληρωθούν άλλα 56 εκατομμύρια ευρώ για απώλεια εισοδήματος. Μία έκτακτη ενίσχυση που ανακοίνωσε ο ίδιος ο Πρωθυπουργός ως απώλεια εισοδήματος για τους κτηνοτρόφους που έχασαν τα κοπάδια τους και επιπλέον συμπληρωματικά ένα ποσό 22 εκατομμυρίων ευρώ για ζωοτροφές, λόγω του μακροχρόνιου εγκλεισμού των ζώων. 
Η τήρηση των μέτρων βιοασφάλειας είναι υποχρεωτική. Ναι. Προβλέπεται από την Ευρωπαϊκή Ένωση.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε, κύριε Υφυπουργέ.
Το λόγο έχει ο κ. Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ κύριε Πρόεδρε. Είχα καταθέσει μια επίκαιρη ερώτηση και δεν έγινα σοφότερος. Από τους 274.000 αγρότες, έλαβαν 116.000, σύμφωνα με δηλώσεις του κυρίου Χατζηδάκη, επιστροφή του Ειδικού Φόρου Κατανάλωσης. Θα θέλαμε να ξέρουμε αν είναι θέμα της ΑΑΔΕΕ ή αν είναι θέμα του Υπουργείου Αγροτικής Ανάπτυξης που συμβαίνει αυτό. Δηλαδή, λιγότεροι από τους μισούς έχουν πάρει χρήματα. Σας ευχαριστώ πάρα πολύ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Προχωράμε στις απαντήσεις. Το λόγο έχει ο κ. Ραπτόπουλος.
ΔΗΜΗΤΡΙΟΣ ΡΑΠΤΟΠΟΥΛΟΣ (Πρόεδρος του Πανελλήνιου Συλλόγου Εργαζομένων του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ):  Ο κ. Νικητιάδης μας ρώτησε αν συμφωνούμε με τη μετάβαση στην ΑΑΔΕΕ ή όχι. Στην ομιλία του ο κ. Λόης είχε πει ότι διαχρονικά ο Σύλλογος Εργαζομένων υποστήριζε ότι η λειτουργία του Οργανισμού με θεσμικά, διοικητικά και λειτουργικά πρότυπα, είναι αυτό που επιθυμούν οι συνάδελφοι και ζητούσαν να γίνει ο ΟΠΕΚΕΠΕ Ανεξάρτητη Αρχή. Σε περίπτωση που με αυτό το σχέδιο νόμου, μπορεί να διασφαλιστεί αυτό το αποτέλεσμα και να επιτευχθεί ομαλή μετάβαση με επιχειρησιακή συνέχεια, με ενδυνάμωση του αντικειμένου των αρμοδιοτήτων και των στόχων, με σεβασμό στα εργασιακά δικαιώματα, τότε θα μπορούσε να επέλθει μια σημαντική μεταρρύθμιση για τη χώρα και τον αγροτικό κόσμο. 
Τώρα, όσον αφορά στις διασφαλίσεις που ρωτήσατε για τη μετάβαση στην ΑΑΔΕΕ για τα δικαιώματα των εργαζομένων, είχαμε καταθέσει ήδη στην υπηρεσία ένα υπόμνημα με 17 σημεία που θεωρούσαμε πάρα πολύ σημαντικά. Πολλά από αυτά έγιναν δεκτά. Σήμερα καταθέσαμε και τη γνώμη μας για κάποιες τροπολογίες που αφορούν το σχέδιο νόμου. Σε περίπτωση που κι αυτά γίνουν δεκτά, νομίζω ότι διασφαλίζονται τα δικαιώματα των εργαζομένων. 

Όσον αφορά στις πειθαρχικές κυρώσεις. Αυτό είναι ένα υπηρεσιακό θέμα.  Ξέρω όμως ότι υπήρχε σε εκκρεμότητα μια πειθαρχική κύρωση για υπάλληλο του Οργανισμού. Δεν γνωρίζουμε όμως, αν έγινε η πειθαρχική κύρωση. Αυτό θα το απαντήσει η διοίκηση.
Τώρα, αν δεν κάνω λάθος, ο κ. Κόκκαλης είχε ρωτήσει, για το αν θεωρούμε ότι η Κυβέρνηση θα υιοθετήσει τις προτάσεις μας. Αυτό, θα το αποδείξει η ψήφιση ή όχι του νομοσχεδίου και μαζί με τις προτάσεις μας. Είμαστε σε συνεργασία όμως με την ΑΑΔΕ σαν υπηρεσία από το καλοκαίρι για να υιοθετήσουν κάποιες προτάσεις για την ομαλή μετάβαση. Δουλεύουν και οι υπάλληλοι του Οργανισμού και οι υπάλληλοι της ΑΑΔΕ προς αυτό το σκοπό. Θα δείξει όμως το αποτέλεσμα.
Στην ερώτηση, αν θεωρείτε ότι η ένταξη του ΟΠΕΚΕΠΕ συμβαδίζει με τον αναπτυξιακό σκοπό. Η Κοινή Αγροτική Πολιτική και οι εθνικές επιλογές, νομίζω, ότι ούτως η άλλως εκπληρώνουν αυτό το σκοπό της ανάπτυξης. Ο ΟΠΕΚΕΠΕ μην ξεχνάμε, ότι δίνει γύρω στα περίπου 3 δισ. ευρώ ετησίως. Τώρα, αν η ένταξη του ΟΠΕΚΕΠΕ, έχοντας όλα αυτά τα εχέγγυα για την ομαλή μετάβαση το διασφαλίσει, αυτό θα το δείξει πάλι το αποτέλεσμα.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ. Ραπτόπουλο. Θα συνεχίσουμε με τον κ. Ιωάννη Χατζή.
ΙΩΑΝΝΗΣ ΧΑΤΖΗΣ (Γενικός Διευθυντής του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ): Η ερώτηση που απευθύνθηκε σε μένα, ήταν σχετικά με την με τον 4ο Υποδιοικητή της ΑΑΔΕ, οπότε νομίζω, ότι αρμόδιος για αυτή την απάντηση είναι ο Πρόεδρος του ΟΠΕΚΕΠΕ, ο κ. Καββαδάς, ο οποίος είναι και Γενικός Διευθυντής στην ΑΑΔΕ. Δεν έχει αναφερθεί αν δεν κάνω λάθος κάποιος άλλος σε εμένα, σε ερώτηση. Αν κάτι μου διέφυγε ευχαρίστως να απαντήσω. Να είστε καλά.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Σας ευχαριστούμε πολύ. Θα συνεχίσω με τον κ. Μενέλαο Γαρδικιώτη.
ΜΕΝΕΛΑΟΣ ΓΑΡΔΙΚΙΩΤΗΣ (Πρόεδρος του Διοικητικού Συμβουλίου του Γεωτεχνικού Επιμελητηρίου Ελλάδας (ΓΕΩΤΕΕ)): Ευχαριστώ κύριε Πρόεδρε. Ξεκινώντας λοιπόν να δώσω απαντήσεις. Αγαπητέ κύριε Υπουργέ, αν και δεν ευθύνεστε, γιατί δεν είναι επί υπουργίας επειδή βάλαμε τη βιολογική γεωργία εδώ πέρα και επειδή παρευρίσκομαι εδώ, δε γίνεται να μην πω δύο πράγματα.
Πρώτον. Ευθύνη έχουν και αυτοί που επέλεξαν να ανοίξουν τη βιολογική γεωργία και στη διατήρησή της να μπορούν να μπουν αυτοί που κάνουν σύμβαση μία εβδομάδα πριν. Έχουν ευθύνη για το χάος και αυτοί. Εν έτει 2023. Δεν ήσασταν.
Οι ίδιοι επέλεξαν και κάτι άλλο αν δεν το γνωρίζετε αγαπητοί κύριοι Βουλευτές. Κατά τις δύο προσκλήσεις που υπήρχε το μεγάλο θέμα στα οικολογικά σχήματα και στο πρόγραμμα βιολογικής γεωργίας, υπήρχε μία διαφορά με το παρελθόν. Ξέρετε ποια ήταν; Βγήκε απ’ έξω η υποχρέωση να υπάρχει σύμβουλος γεωτεχνικός. Γιατί άραγε; Κατά το ΓΕΩΤΕΕ, για να γίνει αυτό το «πάρτι». Δεν ήσασταν Υπουργός. Ελπίζω στην επόμενη πρόσκληση εσείς να το επιβάλετε. Είναι ξεκάθαρο ότι έχουν κι αυτοί ευθύνη με τις επιλογές τους το 2023.

Από εκεί και πέρα, έρχομαι να απαντήσω στις ερωτήσεις. Κύριε Νικητιάδη, στην ερώτησή που μου κάνατε για τις απευθείας αναθέσεις. Το ΓΕΩΤΕΕ, απλά θα σας πω, μετ’ επιτάσεως αρνείται να γίνει φορέας, αναθέτουσα αρχή, ενώ του το επιτρέπει ο νόμος. Όλοι οι υπόλοιποι που το κάνουνε ας ήταν στην Αίθουσα να απαντήσουν. Το Γεωτεχνικό Επιμελητήριο δεν γίνεται αναθέτουσα αρχή έργων. Υπηρετεί τον ρόλο του.
Όσον αφορά στην ΚΥΑ για τα βοσκοτόπια. Είτε το ονομάσουμε, αγαπητοί κύριοι Βουλευτές, τεχνητή λύση είτε το ονομάσουμε οτιδήποτε άλλο, πρόβλημα θα έχει. Γιατί η λύση είναι μία. Διαχειριστικά σχέδια βόσκησης. Μέχρι να τα φτιάξει η χώρα, που από το 2013 παίρνει παρατάσεις και όλο θα τα φτιάξει, όλο μεσοβέζικες λύσεις θα έχουμε, όλο προβληματικές λύσεις θα έχουμε. Ή θα φτιάξουμε διαχειριστικά σχέδια βόσκησης για να βάλουμε τάξη, να ξέρουμε πόσα είναι τα βοσκοτόπια που έχουμε και πόσα μπορούμε να μοιράσουμε ή αλλιώς θα φέρνουμε ΚΥΑ που όλοι θα μπορούμε να βρούμε πόσο προβληματικές είναι. Ως ΓΕΩΤΕΕ, τα λέγαμε από το 2013. Έχουμε κάνει και παρεμβάσεις και σε κάθε συνάντηση με τον εκάστοτε Υπουργό είναι πολύ ψηλά στην ατζέντα μας. Διαχειριστικά σχέδια βόσκησης.
Στην τελευταία ερώτηση για τη σύγκρουση ρόλων. Είναι ξεκάθαρο ότι η ΑΑΔΕ είναι ένας εισπρακτικός ελεγκτικός μηχανισμός. Τώρα, της προστίθεται και ένας ρόλος να μοιράζει τα χρήματα και να κάνει τους ελέγχους. Οι έλεγχοι, βέβαια, που χρειάζεται να κάνει η ΑΑΔΕ δεν είναι ίδιοι με αυτούς που κάνει μέχρι σήμερα. Πρέπει να βγούμε και στο πεδίο για να κάνουμε ελέγχους στον ΟΠΕΚΕΠΕ και γι’ αυτό λέμε ότι πρέπει να ενδυναμωθούν. Η λύση, δεν είναι στη διάρθρωση. Δεν είναι στο οργανόγραμμα. Δεν είναι, θεωρούμε ως ΓΕΩΤΕΕ, στο ότι θα το πάρουμε και θα το πάμε σε έναν άλλο οργανισμό. Η λύση έχει να κάνει με το ότι χρειάζονται χέρια, συγκεκριμένες ειδικότητες για να μην εξαρτάται ο Οργανισμός από τρίτους, για να έχει τη δυνατότητα. Γιατί εδώ τα παιδιά θα μπορούσαν να σας πουν πόσους ελέγχους κάνουν μέσα σε πολύ περιορισμένο διάστημα κι αν υπερβαίνουν τα ωράρια τους. Γιατί όλοι –επειδή ως ιδιώτης έχω επαφή και γνωρίζω– κάνουν ελέγχους και στις 22.00΄ το βράδυ για να ανταπεξέλθουμε στον οποίο όγκο μπορεί να γίνει. Άρα, αν δεν υπάρχουν αυτές οι προϋποθέσεις, λύση δε θα υπάρξει. Άρα, χρειάζονται χέρια, μία ορθή διάρθρωση και, σίγουρα, να μην αλλάζει η πολιτική ηγεσία του Οργανισμού κάθε χρόνο. Η σταθερότητα είναι κάτι ξεκάθαρο.
Θέλω να ευχηθώ, στο τελευταίο που είπατε, να μην έχουμε προβλήματα γιατί, όπως είπατε, ακατάσχετες είναι, αλλά ο Πυλώνας 1. Να μην φτάσουμε σε προβλήματα, που να ψάχνουμε το φορολογικό κώδικα να το εφαρμόσουμε στους αγρότες. Το απεύχομαι και θεωρώ ότι καμία Κυβέρνηση δε θα έκανε τέτοιο λάθος. Προσωπικά θεωρώ ότι θα υπάρξει μέριμνα γι’ αυτό.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε, κύριε Γαρδικιώτη. Θα συνεχίσουμε με τον κύριο Βασίλειο Κούτσιανο. Έχετε το λόγο.
ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)): Θα απαντήσω πολύ σύντομα στην ερώτηση του κυρίου Νικητιάδη, που ανέφερε για τη ρήτρα προσβασιμότητας, καθώς και για τα έργα που χρηματοδοτούνται από το Πρόγραμμα Δημοσίων Επενδύσεων. Κύριε Νικητιάδη, η ουσία της τοποθέτησής μου ήταν η εξής. Τόσο στα έργα που χρηματοδοτούνται στο Πρόγραμμα Δημοσίων Επενδύσεων, όσο και στο Εθνικό Πρόγραμμα Ανάπτυξης, θα πρέπει να εφαρμοστεί το κανονιστικό πλαίσιο που διέπει τις χρηματοδοτήσεις των έργων του ΕΣΠΑ, καθότι είναι πιο αυστηρό.
[bookmark: _Hlk240227956]Προβλέπει αιρεσιμότητες, προβλέπει την εφαρμογή της Σύμβασης των Ηνωμένων Εθνών για τα Δικαιώματα των Ατόμων με Αναπηρία οριζόντια ως αναγκαίο και πρόσφορο όρο. Δεν αφορά μόνο στην προσβασιμότητα. Αφορά υπηρεσίες, εφαρμογές, εκπαίδευση. Προβλέπει μηχανισμούς παρακολούθησης, μηχανισμούς καταγγελιών. Είναι ένα πλαίσιο, το οποίο παρόλο που είναι αυστηρό, υπάρχουν τεχνικές αστοχίες και αστοχίες και στην εφαρμογή. Ακόμη και στα έργα που χρηματοδοτούνται από το ΕΣΠΑ, υπάρχουν αστοχίες πόσο μάλλον στο Πρόγραμμα Δημοσίων Επενδύσεων ή στο ΕΠΑ που εφαρμόζεται μόνο η εθνική νομοθεσία. Συνεπώς, η ουσία της τοποθέτησης μας ως Εθνική Ομοσπονδία, είναι η εφαρμογή του κανονιστικού πλαισίου του ΕΣΠΑ και στο ΠΔΕ και στο ΕΠΑ.
Ευχαριστώ πολύ.

[bookmark: _Hlk216365695]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ. Κούτσανε και για το σύντομο μου χρόνο. Θα συνεχίσουμε με τον κ. Νικόλαο Παυλονάσιο και θα κλείσουμε την ΑΑΔΕ. Εχετε τον λόγο ,αν μπορείτε, σύντομα.
ΝΙΚΟΛΑΟΣ ΠΑΥΛΟΝΑΣΙΟΣ (Πρόεδρος της Πανελλήνιας Ένωσης Νέων Αγροτών (ΠΕΝΑ):  Στην πρώτη ομιλία μου πριν, είπα ότι υπάρχει και εμείς βλέπουμε έναν σοβαρό κίνδυνο να χαθεί η διακριτή αγροτική ταυτότητα του Οργανισμού και των πληρωμών, καθώς η ΑΑΔΕ όπως ξέρετε όλοι έχει ως βασική αποστολή τη φορολογική διοίκηση και όχι, την αγροτική ανάπτυξη. Όπως επισήμανα και πιο πριν, φοβόμαστε ότι οι οφειλές των αγροτών προς το Δημόσιο κ.τ.λ., θα μπορούσαν να γίνουν κατασχέσεις και δεσμεύσεις λογαριασμών και πολλά άλλα.
[bookmark: _Hlk240228191]Επίσης, επισημάναμε ότι είμαστε υπέρ της ανάγκης να διασφαλιστεί ότι οι κοινοτικές ενισχύσεις πρέπει να παραμείνουν εργαλείο αγροτικής πολιτικής και όχι, απλώς φορολογικό έσοδο και την ανάγκη για ισχυρή μόνιμη αγροτική Μονάδα, μέσα στην ΑΑΔΕ –δεν ξέρω πόσο μπορεί να λειτουργήσει αυτό– με εξειδικευμένο προπαντός προσωπικό και με διαβούλευση με όλους τους φορείς των αγροτών και εγγυήσεις συμμετοχής των παραγωγών στον σχεδιασμό των ελέγχων και των πληροφοριακών συστημάτων.
Τώρα λυπάμαι που θα το πω αυτό, αλλά δεν ξέρω αν αυτός ο Οργανισμός, πως θα λειτουργήσει, κατά πόσο θα λειτουργήσει, αν δεν συνεχίσουν να υπάρχουν αγρότες, έτσι με όλα αυτά που περνάμε. 
Σας ευχαριστώ πολύ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον Πρόεδρο της Πανελλήνιας Ένωσης Νέων Αγροτών (ΠΕΝΑ) και θα κλείσουμε με την ΑΑΔΕ, με τον κ. Ιωάννη Καββαδά, τον συνεπώνυμό μου, ο οποίος δεν είναι από τη Λευκάδα. Αλλά μάλλον, κάποιες ρίζες υπάρχουν από την Λευκάδα. Συνεχίζουμε και με την κυρία Χαρά Καούνη, Προϊσταμένη της Διεύθυνσης Προϋπολογισμού και Δημοσιονομικών, καθώς και τον κ. Σταύρο Ακαλίδη, Προϊστάμενος της Διεύθυνσης Οργάνωσης της ΑΑΔΕΔ.
Οπότε, όποιος από εσάς θέλει, παίρνει τον λόγο, για να απαντήσει στις ερωτήσεις.
ΝΙΚΟΛΑΟΣ ΚΑΒΒΑΔΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπάλληλων (ΠΟΓΕΔΥ): Ευχαριστώ, κ. Πρόεδρε. Καλησπέρα σας.
Στο μέρος που αφορά στην αύξηση του κινήτρου επίτευξης των δημοσιονομικών στόχων, πρόκειται για ένα άρθρο το οποίο ουσιαστικά εξορθολογήζει την παροχή που ήδη προβλέπεται μέσα στο ν.4778/2021, στο νόμο του μισθολογίου της ΑΑΔΕ και φυσικά περιλαμβάνει στο πεδίο αναφοράς του και τους υπαλλήλους του ΟΠΕΚΕΠΕ, οι οποίοι θα μεταφερθούν στην ΑΑΔΕ.
Σε ό,τι αφορά στην ερώτηση που έγινε αναφορικά με τη θέση του Υποδιοικητή. Δεν προβλέπεται ειδική θέση Υποδιοίκησης για τα θέματα της αρμοδιότητας που συζητούμε. Η αρμοδιότητα αυτή, βρίσκεται στο άρθρο 74 και θα ασκηθεί από την πρώτη Υποδιοίκηση που προβλέπεται στο σχετικό σχέδιο νόμου. 
Σε ό,τι αφορά το θέμα από την ερώτηση που έγινε για το Ε9. Οι έλεγχοι που πραγματοποιούν οι αρμόδιες υπηρεσίες της ΑΑΔΕ, είναι στα πλαίσια των αρμοδιοτήτων που υπάρχουν ήδη. Όμως πρέπει να πούμε, ότι είναι σε εξέλιξη και διασύνδεσης και δημιουργίας του νέου συστήματος Μητρώου Ιδιοκτησίας Ακίνητης Περιουσίας, που θα έχει και θα παρακολουθεί συστηματικά αυτές τις αλλαγές.
Σε ό,τι αφορά στην ερώτηση για το ρόλο της ΑΑΔΕ, ουσιαστικά με το νομοσχέδιο αυτό, επιχειρείται να διασφαλιστεί η επιχειρησιακή συνέχεια και η δυνατότητά να έχουμε μια Αρχή Πληρωμής. Αυτό είναι που θα μεταφερθεί. Η πιστοποίηση της Αρχής Πληρωμής θα μεταφερθεί στην ΑΑΔΕ, για να μπορέσει απρόσκοπτα να συνεχίσει το έργο του με ελέγχους και διασταυρώσεις, ώστε να μπορεί να αποδοθεί το ποσό που πρέπει σε αυτούς που πραγματικά πρέπει.
Επίσης, να μπορέσουμε να διερευνήσουμε αν θα υπάρχει η δυνατότητα, οτιδήποτε δεν αποδοθεί σε αυτούς που δεν πρέπει, να γυρίσει και να ενισχύσει αυτούς που πραγματικά πρέπει να είναι οι αποδέκτες των ενισχύσεων.
Σας ευχαριστώ. 
[bookmark: _Hlk216363487]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κύριο Κακαβά. Τον λόγο έχει ο κύριος Σταύρος Ακαλίδης.
ΣΤΑΥΡΟΣ ΑΚΑΛΙΔΗΣ (Προϊστάμενος της Διεύθυνσης Οργάνωσης της ΑΑΔΕ): Ευχαριστώ, κύριε Πρόεδρε. Τα θέματα που ήθελα να θίξω, αφορούν στη μεταφορά των Οργανικών Θέσεων των Δομών και του Προσωπικού του ΟΠΕΚΕΠΕ στην ΑΑΔΕ, γιατί με τη μεταφορά αυτή, σε όσα αναφέρονται στο άρθρο 64, που πολύ επιτυχώς ανέφερε ο κύριος Ραπτόπουλος, ο Πρόεδρος του Συλλόγου Εργαζομένων του ΟΠΕΚΕΠΕ, προβλέπεται η καθολική και αυτοδίκαιη μεταφορά όλων των οργανικών θέσεων και του προσωπικού από τον ΟΠΕΚΕΠΕ στην ΑΑΔΕ.
Τα βασικά σημεία είναι, ότι το προσωπικό μεταφέρεται με την ίδια σχέση εργασίας και ότι δικαιώματα έχουν σήμερα στον ΟΠΕΚΕΠΕ, τα ίδια δικαιώματα θα έχουν και με τη μεταφορά τους στην ΑΑΔΕ. Επίσης, οι κενές θέσεις προσωπικού που αυτή τη στιγμή υπάρχουν στον ΟΠΕΚΕΠΕ που είναι Ιδιωτικού Δικαίου Αορίστου Χρόνου είναι θέσεις ΙΔΑΧ, αυτές μετατρέπονται με βάση τον οργανισμό της ΑΑΔΕ και με όσα αναφέρονται στο ΦΕΚ 4738/2020 που είναι ο οργανισμός της ΑΑΔΕ, γίνονται πλέον από ΙΔΑΧ, σε Δημοσίου Δικαίου.
Επίσης, μεταφέρονται οι δικηγόροι με έμμισθη εντολή στην ΑΑΔΕ και σε αντίστοιχη υπηρεσία. Οι δικηγόροι αυτοί, με έμμισθη εντολή, το καθήκον τους θα είναι σε αυτά που ασκούν και σήμερα στον ΟΠΕΚΕΠΕ. Έτσι, δεν αλλάζει κάτι και γι’ αυτούς.
Επιπλέον, ένα θέμα που θίχτηκε από τους κυρίους Βουλευτές, αλλά και από τους εκπροσώπους των φορέων, είναι το ζήτημα της κινητικότητας. Όλα όσα αναφέρονται στο άρθρο 64, αναφέρονται γιατί σκοπός της ρύθμισης που γίνεται είναι η εξασφάλιση της διοικητικής και επιχειρησιακής συνέχειας, χωρίς να υπάρξει απώλεια εμπειρίας και τεχνογνωσίας. Είναι κάτι που ενδιαφέρει πρώτα απ` όλα τους συναδέλφους του ΟΠΕΚΕΠΕ και σε αυτό συμφωνούμε μαζί τους. Αλλά ενδιαφέρει τον οργανισμό και την υπηρεσία στην οποία μεταφέρεται ο ΟΠΕΚΕΠΕ. Δε θέλουμε εμείς σαν ΑΑΔΕ, καθώς και η Γενική Διεύθυνση Ανθρώπινου Δυναμικού και Οργάνωσης, αλλά και ο διοικητής ο κύριος Πιτσιλής, να υπάρξει απώλεια της εμπειρίας, τεχνογνωσίας που υπάρχει σήμερα από τους συναδέλφους του ΟΠΕΚΕΠΕ.Η διάταξη αυτή, γίνεται προς όφελος της αδιάλειπτης λειτουργίας του συστήματος πληρωμών, που θα περάσει πλέον στην ΑΑΔΕ, έπειτα από την ενδεχόμενη ψήφιση του συγκεκριμένου νομοσχεδίου.
Σας ευχαριστώ πολύ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):  Ευχαριστούμε τον κύριο Ακαλίδη. Το λόγο έχει η κυρία Χαρά Καούνη.
ΧΑΡΑ ΚΑΟΥΝΗ (Προϊσταμένη της Διεύθυνσης Προϋπολογισμού και Δημοσιονομικών της ΑΑΔΕ): Σας ευχαριστώ, κύριε Πρόεδρε. Θα ήθελα να αναφερθώ στο σημείο που είπαμε για την Αγροτική Πολιτική. Στο άρθρο 63, σκοπός είναι οι αρμοδιότητες του ΟΠΕΚΕΠΕ να είναι καθολική μεταφορά προς την ΑΑΔΕ, εξαιρουμένων των αρμοδιοτήτων που έχει να κάνει με την αγροτική πολιτική και το στρατηγικό σχεδιασμό της ΚΑΠ, που αυτά εννοείται ότι είναι στο Υπουργείο Αγροτικής Ανάπτυξης.

Ο ΟΠΕΚΕΠΕ, όπως και τώρα δεν μπορεί να παρέμβει, έτσι και στην ΑΑΔΕ δε θα παρεμβαίνει στην αγροτική πολιτική. Ο ρόλος του θα είναι ο έλεγχος και οι πληρωμές. Γι’ αυτό το λόγο θα συνεχίσει και θα ελέγχεται και στην ΑΑΔΕ μεταφερόμενος από την ΕΔΕΛ, που είναι ο Οργανισμός που έχει θέσει η Ευρωπαϊκή Επιτροπή για τον έλεγχο. 
[bookmark: _Hlk240229300]Επίσης, άκουσα ότι η ΑΑΔΕ δεν ελέγχεται. Η ΑΑΔΕ ελέγχεται από το Ελεγκτικό Συνέδριο κάθε χρόνο και ως προς τα έσοδα και ως προς τις δαπάνες, και εκδίδει πορίσματα επί του ελέγχου. Ως προς τις δαπάνες, για δύο συναπτά έτη που έχουν περάσει –και τώρα περιμένουμε και το τρίτο– δεν έχουν βγει παρατηρήσεις επί του ελέγχου του Ελεγκτικού Συνεδρίου όσον αφορά στη διαχείριση των δαπανών από την ΑΑΔΕ, που αυτό περιλαμβάνει και τις προμήθειες. Σε κάθε περίπτωση, στην ΑΑΔΕ θα φροντίσουμε ο Οργανισμός αυτός, να συνεχίσει να έχει ρόλο διακριτό σε σχέση με τους υπόλοιπους ρόλους της ΑΑΔΕ που έχει σαν εισπρακτικός μηχανισμός.
[bookmark: _Hlk240229557]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε την κυρία Καούνη.
Στο σημείο αυτό ολοκληρώθηκε ο κύκλος των απαντήσεων των εκπροσώπων των φορέων, τους οποίους ευχαριστούμε για τη συμμετοχή τους στην Επιτροπή, είτε με φυσική παρουσία, είτε μέσω webex.
Το λόγο έχει ο Αναπληρωτής Υπουργός Εθνικής Οικονομίας και Οικονομικών, κ. Νικόλαο Παπαθανάσης.
ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Εθνικής Οικονομίας και Οικονομικών): 
Ευχαριστώ πολύ, κύριε Πρόεδρε.
Νομίζω ότι διεξήχθη μία ενδελεχής και αναλυτική συζήτηση. Θα ήθελα να ευχαριστήσω τους φορείς και τους εκπροσώπους των φορέων για τις απαντήσεις και την παρουσία τους εδώ σε ένα πάρα πολύ σημαντικό και κρίσιμο νομοσχέδιο, που όπως είπα και στην πρώτη συνεδρίαση είχε εισαγάγει στην ελληνική έννομη τάξη δύο νέα στοιχεία. Δηλαδή ένα ολοκληρωμένο σχέδιο για το Εθνικό Πρόγραμμα Ανάπτυξης και βεβαίως τη μεταρρύθμιση της μεταφοράς του ΟΠΕΚΕΠΕ στην ΑΑΔΕ. 
Επίσης, να ευχαριστήσω και τις κυρίες και κυρίους συναδέλφους, για το εξαιρετικό επίπεδο της συζήτησης επάνω στο θέμα της ακρόασης των φορέων. 
Ευχαριστώ πολύ. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Κυρίες και κύριοι συνάδελφοι με την τοποθέτηση του κυρίου Αναπληρωτή Υπουργού κ. Παπαθανάση, ολοκληρώσαμε και τη 2η συνεδρίαση της Επιτροπής, την ακρόαση των εξοκοινοβουλευτικών προσώπων. 
Υπενθυμίζω σε όλους και σε όλες ότι στις 16:20 θα ξεκινήσει η 3η συνεδρίαση, πάλι εδώ, στην αίθουσα Γερουσίας. Λύεται η συνεδρίαση. Σας ευχαριστώ πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Μπουκώρος Χρήστος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Νικητιάδης Γεώργιος, Σπυριδάκη Αικατερίνη (Κατερίνα), Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μπάρκας Κωνσταντίνος, Παππάς Νικόλαος, Λαμπρούλης Γεώργιος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Ζεϊμπέκ Χουσείν, Πέρκα Θεοπίστη (Πέτη), Τσακαλώτος Ευκλείδης, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή, Μανούσος Γεώργιος και Παπαϊωάννου Αρετή.

Τέλος, και περί ώρα 16.20 λύθηκε η συνεδρίαση.

